text:
[ནང་དོན་གནད་བསྡུས།]བོད་ཡུལ་དུ་དར་བའི་ནང་བ་སངས་རྒྱས་ཀྱི་བསྟན་པ་ནི་ཆོས་ལུགས་གཞན་དང་མི་འདྲ་བར། རིས་སུ་མ་ཆད་པའི་སེམས་ཅན་ཐམས་ཅད་ལ་གནོད་འཚེ་སྤོང་བ་དང་ཕན་པ་སྒྲུབ་ཚུལ་སྟོན་པའི་ལམ་ཡིག་རྣམ་དག་ཡིན་པ་དང་། རྗེ་བཙུན་ཙོང་ཁ་པ་ཆེན་པོས་མཛད་པའི་བྱང་ཆུབ་ལམ་རིམ་ནི་རྒྱལ་བའི་གསུང་རབ་ཀུན་གྱི་སྙིང་བོ་འདུས་ཞིང་། འགྲོ་བ་སེམས་ཅན་ཐམས་ཅད་ལ་གནས་སྐབས་ཕན་པ་དང་མཐར་ཐུག་བདེ་བ་འབྱུང་བའི་ཐབས་ལམ་མ་ནོར་པ་བསྟན་ཡོད་པས། འཛམ་གླིང་སྣོད་བཅུད་ཉེན་ཁ་ལས་སྐྱོབ་པ་དང་ཕན་བདེ་རྒྱུན་སྐྱོང་ཐུབ་པའི་འཕེལ་རྒྱས་སློབ་གསོའི་ལམ་ཡིག་ཆེན་མོ་ཡིན་པ་དང་། བོད་ཡུལ་སྣོད་བཅུད་ཀྱི་ཕུན་ཚོགས་ནི་འདི་འདྲའི་རིག་གནས་ཀྱི་འབྲས་བུ་ཡིན་པས། འཛམ་གླིང་སྣོད་བཅུད་ཕུན་ཚོགས་ཀྱི་རྒྱུན་སྐྱོང་བྱ་བར། ཐོག་མར་བྱང་ཆུབ་ལམ་རིམ་ལྟ་བུའི་བོད་ཀྱི་ཐུན་མོང་མ་ཡིན་པའི་རིག་གནས་ལ་སྲུང་སྐྱོབ་དང་བེད་སྤྱོད་རྒྱུན་སྐྱོང་དར་སྤེལ་བྱ་བར་འབད་རིགས་པའི་འདོད་ཚུལ་བརྗོད་ཡོད་དོ། །
[གནད་འགག་གི་ཚིག]ནང་བ་སངས་རྒྱས། བསྟན་པ། བོད་ཡུལ། སྣོད་བཅུད། ལམ་རིམ། རྒྱུན་སྐྱོང་ཐུབ་པ། སློབ་གསོ།
༄༅། །ཕུན་ཚོགས་དགེ་ལེགས་བྱེ་བས་བསྐྲུན་པའི་སྐུ། །མཐའ་ཡས་འགྲོ་བའི་རེ་བ་སྐོང་བའི་གསུང༌། །མ་ལུས་ཤེས་བྱ་ཇི་བཞིན་གཟིགས་པའི་ཐུགས། །རྣམ་འདྲེན་ཤཱཀྱའི་རྒྱལ་པོར་གུས་ཕྱག་འཚལ། །འཇམ་དབྱངས་བླ་མའི་བློ་གྲོས་མཁའ་ལ་བྱམས་བརྩེ་ཉི་མའི་དཀྱིལ་འཁོར་རྒྱས། །གྲངས་མེད་བསྐལ་བར་བཟང་བའི་དཔལ་གྱིས་རྒྱལ་སྲས་སྤྱོད་པ་ལྷུར་བཞེས་ནས། །ཕན་བདེ་འབྱུང་གནས་ དམ་ཆོས་བདུད་རྩི་བཤད་སྒྲུབ་ཟུང་གིས་ལེགས་བསྐྱངས་པས། །སེམས་ཅན་རྒྱ་མཚོའི་དཔུང་གཉེན་གྲགས་ལྡན་བཤེས་གཉེན་རྣམས་ཀྱིས་དགེ་ལེགས་སྩོལ། །དེ་ཡང་རང་ཅག་འགྲོ་བ་སེམས་ཅན་ཐམས་ཅད་འཚོ་ཞིང་གནས་པའི་འཛམ་བུ་གླིང་གི་ཁྱིམ་ཚང་ཆེན་པོ་འདིར། ཕྱི་སྣོད་ཀྱི་འཇིག་རྟེན་གྱི་ས་གཞི་རི་ཀླུང་ནགས་ཚལ་སོགས་ནི་མི་དང་བཅས་པའི་ནང་བཅུད་ཀྱི་འཇིག་རྟེན་གྱི་འགྲོ་བ་སེམས་ཅན་ཐམས་ཅད་འཚོ་ཞིང་གནས་པའི་གཞི་རྟེན་དུ་གྱུར་ཡོད་པས། ཕྱི་ནང་གི་འཇིག་རྟེན་མཐའ་དག་ཕན་ཚུན་རྟེན་ཅིང་འབྲེལ་བའི་སྒོ་ནས་སྐྱེ་བ་དང་གནས་པ་དང་འཇིག་བཞིན་ཡོད་པ་ནི་སྣོད་བཅུད་བར་གྱི་རྟེན་འབྲེལ་གྱི་ཆོས་ཉིད་ཡིན་པ་སྟེ། ཕྱི་རོལ་སྣོད་ཀྱི་འཇིག་རྟེན་སྟེང་གི་རི་ཆུ་ནགས་ཚལ་སོགས་དང༌། ས་འོག་གི་རིན་པོ་ཆེའི་གཏེར་ཁ་ལ་སོགས་པའི་ལོངས་སྤྱོད་ཕུན་སུམ་ཚོགས་པ་རྣམས་ཉམས་པ་མེད་པར་ཡུན་ནས་ཡུན་དུ་རྒྱུན་སྐྱོང་ཐུབ་ན། དེ་ལ་བརྟེན་པའི་ནང་བཅུད་ཀྱི་འགྲོ་བ་སེམས་ཅན་རྣམས་ཀྱང་རང་རང་གི་ཐུན་མོང་དང་ཐུན་མོང་མ་ཡིན་པའི་འཚོ་གནས་ཀྱི་རྟེན་གཞིར་གྱུར་པའི་ཕྱི་སྣོད་ཀྱི་ཕུན་ཚོགས་ལ་བརྟེན་ནས་ཕན་བདེའི་རྒྱུན་སྐྱོང་ཐུབ་ལ། དེ་ནི་སེམས་ཅན་སྤྱི་དང་ཁྱད་པར་འགྲོ་བ་མིའི་བསམ་པ་དང་སྤྱོད་ལམ་ཇི་འདྲ་ཞིག་ བསྟེན་རྒྱུ་ལ་ཐད་ཀར་འབྲེལ་ཞིང་། གལ་ཏེ་འགྲོ་བ་ཕན་ཚུན་བར་དུ་གཞན་སྡུག་བསྔལ་དང་བྲལ་འདོད་ཀྱི་བྱམས་པ་དང༌། གཞན་བདེ་བ་དང་ལྡན་འདོད་ཀྱི་སྙིང་རྗེ་སོགས་བསམ་སྦྱོར་ཕུན་སུམ་ཚོགས་པ་སྐྱོང་ནུས་ན། སྣོད་བཅུད་རྟེན་འབྲེལ་གྱི་རང་བཞིན་ཡིན་པས། སྐྱེ་འགྲོ་ཡོངས་ཀྱིས་གནས་སྐབས་སུ་ཕན་པ་དང་མཐར་ཐུག་བདེ་བའི་འཚེ་མེད་ཞི་བའི་དོན་གྱི་བདེ་བ་ལ་ཡུན་རིང་དུ་ལོངས་སྤྱོད་ཐུབ་པའི་སྐལ་བ་རྨད་དུ་བྱུང་བ་ཞིག་འབྱུང་ཐུབ་པ་ཐེ་ཚོམ་མེད་པ་གཟིགས་ནས། གང་ཞིག་གཟིགས་ཤིང་གསུང་པ་ཡི། ། མཁྱེན་དང་སྟོན་པ་བླ་ན་མེད། །རྒྱལ་བ་རྟེན་ཅིང་འབྲེལ་བར་འབྱུང་། །གཟིགས་ཤིང་འདོམས་པ་དེ་ལ་འདུད། །ཞེས་གསུངས་པ་ལྟར། གནས་འདི་ནི་འགྲོ་བ་ཐུན་མོང་གི་གནས་སྐབས་དང་མཐར་ཐུག་གི་བདེ་སྡུག་དང་འབྲེལ་བའི་དོན་ཆེན་པོ་བླ་ན་མེད་པ་ཞིག་ཡིན་པས། དེ་ལ་རྗེ་ཙོང་ཁ་པ་ཆེན་པོའི་ལེགས་བཤད་རྨད་དུ་བྱུང་བ་བྱང་ཆུབ་ལམ་རིམ་དང་སྦྱར་ཏེ་རང་གི་གོ་བ་ཙམ་གླེང་བར་བྱའོ། །
དང་པོ། སྣོད་བཅུད་ཀྱི་ཕན་བདེ་རྒྱུན་སྐྱོང་མི་ཐུབ་པའི་རྩ་བ་ནི་སེམས་ཅན་རིས་སུ་བཅད་པས་ལན་པ།
ད་ལྟ་འཛམ་བུ་གླིང་གི་མི་རྣམས་ཀྱིས་ཕྱིའི་དངོས་པོའི་གནས་ལུགས་ལ་ཤེས་རྟོགས་རྒྱས་པའི་ཚན་རིག་གི་རིག་གནས་དར་ཁྱབ་བྱུང་བ་ལས། འཕྲུལ་ཤུགས་སྣ་ཚོགས་མཐོང་བ་དང་དེ་ལ་བརྟེན་ནས། གཞན་དང་ཡུན་གྱི་ཕན་བདེ་ལ་ཅི་མི་སྙམ་པར། ལ་ལས་རང་གཅིག་པུའི་ཚེ་འདིའི་འདོད་པ་ཙམ་མམ། ལ་ལས་རང་གི་མི་རིགས་སམ་གྲུབ་མཐའ་ཙམ་མམ། ལ་ལས་རང་གི་རྒྱལ་ཁབ་ཙམ་མམ། ལ་ལས་འགྲོ་བ་མི་གཅིག་པུ་ཙམ་གྱི་གནས་སྐབས་ཁོ་ནའི་འཕྲལ་གྱི་འདོད་ཡོན་ཕྲ་མོ་ཙམ་ལ་དམིགས་ནས། ཡུན་རིང་དུ་རྔམ་སེམས་ཆེན་པོས་ཕྱི་སྣོད་ཀྱི་ཕུན་ཚོགས་ལ་ངོམས་མེད་དུ་སྲེད་འདོན་དང་ལོངས་སྤྱོད་པ་དང་སྤྱད་པའི་འབྲས་བུས། སེམས་ཅན་ཐུན་མོང་གི་ཚེ་རབས་མང་པོར་བསོད་ནམས་བསགས་པའི་འབྲས་བུ་སྟེ། ཕྱིའི་གངས་རི་དང༌། ནགས་ཚལ་དང༌། རྩྭ་ཐང་དང༌། མཚོ་དང༌། ཆུ་ཀླུང་དང༌། རིན་པོ་ཆེའི་གཏེར་ཁ་སོགས་ཀྱི་ཟུངས་རིམ་གྱིས་ཟད་དེ། དེ་ལ་གནས་པའི་སེམས་ཅན་རིགས་མང་པོའི་རྟེན་གཞི་ཉམས་ནས་རང་བཞིན་གྱིས་སྟོངས་པ་དང༌། འཕྲུལ་རྫས་ཀྱི་དུག་རླངས་སོགས་ལས་ཐོན་པའི་དུག་རྫས་ཀྱིས། སྐྱེ་འགྲོ་ཡོངས་ལ་སྐད་ཅིག་ཀྱང་འབྲལ་ཐབས་མེད་པའི་མཁའ་རླུང་དང་ཆུ་བོ་གཙང་མ་རྣམས་ཡང་རྫབ་པས། དེ་རྣམས་རིམ་གྱིས་ཉམས་ནས་འགྲོ་བ་རྣམས་ལ་མི་འདོད་པའི་སྔོན་མེད་ཀྱི་རིམས་ནད་གསར་བ་སྣ་ཚོགས་པ་བསྐྱེད་བཞིན་ཡོད་པ་དང༌།འཕྲུལ་གྱི་འཁོར་ལོ་སྣ་ཚོགས་འཁོར་དྲགས་པས། ནམ་མཁའི་རླུང་ཁམས་ཀྱི་འབྱུང་བའང་ཇེ་དྲོད་དུ་སོང་ནས་ཆུ་བོ་ཐམས་ཅད་ཀྱི་འབྱུང་ཁུངས་གངས་རི་སོགས་རིམ་གྱིས་ཉམས་བཞིན་ཡོད་པ་དང༌། ས་འོག་གི་རིན་པོ་ཆེའི་གཏེར་ཁ་སོགས་ཤུལ་མེད་དུ་བཏོན་པས། དེ་ལ་རྟེན་ཅིང་འབྲེལ་བའི་འབྱུང་ཁམས་བཏང་སྙོམས་པ་དཀྲུགས་ནས། འབྱུང་བ་མ་སྙོམས་པ་ལས་ས་དང་ཆུ་དང་མེ་དང་རླུང་གི་འཇིགས་པ་བར་མེད་དུ་བྱུང་དང་འབྱུང་བཞིན་ཡོད་པ་ནི་མི་རྣམས་ཀྱིས་རགས་ཙམ་མཐོང་དང་མྱོང་བཞིན་པ་དང་། དོགས་གནས་སུ་གྱུར་བཞིན་ཡོད་ནའང་། མི་རྣམས་རང་གི་ཚེ་འདིའི་ནོར་ལོངས་སྤྱོད་སོགས་འདོད་ཡོན་ཕྲ་མོ་ལ་སྲེད་པ་དང་ཆགས་པས་བཅིངས་པའི་དབང་གིས། དེའི་ཀུན་ནས་བསླངས་ཏེ་བརྩམས་པའི་བྱ་བྱེད་སྣ་ཚོགས་ལས། དངོས་ཤུགས་གང་རུང་གི་སྒོ་ནས་མི་དང་བཅས་པའི་སེམས་ཅན་གཞན་ལ་གནོད་ཅིང་འཚེ་བའི་འབྲས་བུ་ཡིད་དུ་མི་འོང་བ་སྡུག་བསྔལ་སྣ་ཚོགས་པ་ཞིག་ཞར་ལ་བསྐྱེད་བཞིན་ཡོད་པའང་མངོན་སུམ་ཚད་མས་མཐོང་བཞིན་ཡོད་ནའང༌། ད་དུང་སྔར་བཞིན་རྒྱུན་མ་ཆད་པར་སྤྱོད་པ་དེ་འདྲ་ལ་གནས་ནས། རང་ཅག་སེམས་ཅན་ཐུན་མོང་གི་ཕ་ཡུལ་གཅིག་བུ་སྟེ། སའི་གོ་ལ་ཟླུམ་པོ་སྟེང་གི་ཕུན་སུམ་ཚོགས་པ་རྣམས་ཡུན་རིང་དུ་རྒྱུན་སྐྱོང་མི་ཐུབ་པའི་ཉེན་ཁ་ཚབས་ཆེན་ཞིག་ལ་ཐུག་བཞིན་ཡོད། ཚུལ་འདི་མཐོང་ནས། འཛམ་བུ་གླིང་གི་རྒྱལ་ཁབ་མི་འདྲ་བ་དང་མི་རིགས་མི་འདྲ་བ། གྲུབ་མཐའ་མི་འདྲ་བའི་མཁས་དབང་དམ་པ་རྣམས་ཀྱིས་སྣོད་བཅུད་ཉམས་རྒུད་ལས་སྐྱོབ་པའི་དོན་ཆེན་པོ་འདི་ལ་སེམས་ཁུར་དོ་སྣང་དང༌། སྣོད་བཅུད་ཕུན་ཚོགས་ཀྱི་རྒྱུན་སྐྱོང་བའི་བྱེད་སྒོ་སྣ་ཚོགས་ཤུགས་ཆེན་པོའི་སྒོ་ནས་སྤེལ་བཞིན་ཡོད་ལ། ཁྱད་པར་དུ་ཉེ་བའི་ཆར། རྒྱལ་ཁབ་ཉིས་བརྒྱ་ལྷག་གིས་ཡུན་རིང་གྲོས་མཐུན་བྱུང་བའི་སྒོ་ནས་སའི་གོ་ལའི་བཅའ་ཡིག་ཅེས་པ་ཞིག་བརྩམས་ཏེ་འགྲེམ་སྤེལ་བྱས་ཡོད་པ་ལས། སའི་གོ་ལ་ནི་སེམས་ཅན་ཐུན་མོང་གི་ཁྱིམ་གཞི་ཡིན་པ་དང༌། སའི་གོ་ལའི་གནས་བབ་དང་ཉེན་ཁ། ཐུན་མོང་གི་ལས་འགན། རྩ་དོན། མདུན་གྱི་བགྲོད་ལམ་བཅས་ཞིབ་ཏུ་བཀོད་ཡོད་ལ། དེའི་རྩ་དོན་ལས་སེམས་ཅན་སྤྱིའི་བདེ་སྡུག་ལ་བརྩི་འཇོག་དང་སེམས་ཁུར་བྱ་དགོས་པ་དང༌། སྣོད་ཀྱི་འབྱུང་ཁམས་དོ་སྙོམས་ཆ་ཚང་བར་གནས་དགོས་པའི་རང་བཞིན་དང༌། སྤྱི་ཚོགས་དང་དཔལ་འབྱོར་ལུགས་དང་མཐུན་དགོས་པ་དང༌། གནོད་འཚེ་མེད་པའི་དམངས་གཙོ་དང་བཏང་སྙོམས་སུ་གནས་དགོས་པ་བཅས་ས་བཅད་ཆེན་པོ་བཞི་དང༌། འཛམ་གླིང་གི་མི་ཐམས་ཅད་ལ་དོན་ཚན་བཅུ་དྲུག་ཅན་གྱི་སྔོན་མེད་ལེགས་བཤད་བཅའ་ཡིག་ཅིག་བཏོན་ཡོད་པ་སོགས་ཤིན་ཏུ་དགའ་འོས་པའི་བྱེད་སྒོ་མང་པོ་སྤེལ་བཞིན་ཡོད་ནའང་། མི་རྣམས་ཀྱིས་དེ་དག་གི་གལ་ཆེན་རང་བཞིན་དང་། རང་གི་བདེ་བ་དང་གཞན་གྱི་བདེ་བ། འཕྲལ་གྱི་བདེ་བ་དང་ཕུགས་ཀྱི་བདེ་བ། མི་ཡི་བདེ་བ་དང་སེམས་ཅན་གཞན་གྱི་བདེ་བ། སེམས་ཅན་ཐུན་མོང་གི་བདེ་བ་དང་ཕྱི་རོལ་སྣོད་ཀྱི་འཇིག་རྟེན་བར་གྱི་རྟེན་འབྱུང་གི་འབྲེལ་བ། སློབ་གསོ་དང་། རིག་གནས་དང་། ཁོར་ཡུག་དང་། དཔལ་འབྱོར་དང་། སྤྱི་ཚོགས་བར་གྱི་རྟེན་འབྱུང་གི་འབྲེལ་བ་ལ་ངོས་འཛིན་གསལ་བོ་ད་དུང་བྱེད་མ་ཐུབ་པར། རང་ཉིད་དམ། རང་གི་གྲུབ་མཐའ་འམ། རང་གི་མི་རིགས་སམ། རང་གི་རྒྱལ་ཁབ་བམ། ཡང་ན་འགྲོ་བ་མི་གཅིག་པུ་ཙམ་བཅེས་བར་འཛིན་པ་ནི་མི་ཚེའི་སྙིང་བོར་རློམ་བཞིན་ཡོད། བོད་ཀྱི་སྔོན་བྱོན་མཁས་དབང་དམ་པ་རྣམས་ཀྱིས་ནང་གི་རྟེན་འབྲེལ་ལ་རྨོངས་བཞིན་དུ་དཔལ་འབྱོར་གྱི་དོན་དུ་དཔལ་འབྱོར་དང་། དཔལ་འབྱོར་འཕེལ་རྒྱས་ནི་སྤྱི་ཚོགས་འཕེལ་རྒྱས་ཀྱི་མཚོན་བྱེད་ཉག་གཅིག་ཏུ་རློམ་ནས། དེ་ལས་བརྩམས་པའི་གཞན་ལ་གནོད་ཅིང་འཚེ་བའི་ལུས་ངག་ཡིད་གསུམ་གྱི་ལས་སྣ་ཚོགས་བསགས་དང་གསོག་བཞིན་པ་ནི་སྣོད་བཅུད་རྒུད་པའི་འབྱུང་གནས་སུ་མཐོང་ནས། རང་ཉིད་གཅེས་འཛིན་རྒུད་པ་ཀུན་གྱི་སྒོ །མ་རྣམས་གཅེས་འཛིན་ཡོན་ཏན་ཀུན་གྱི་གཞི། །ཞེས་སའི་གོ་ལའི་སྟེང་གི་སེམས་ཅན་ཙམ་མ་ཡིན་པར། ནམ་མཁས་གར་ཁྱབ་ཀྱི་སེམས་ཅན་ཐམས་ཅད་མའི་འདུ་ཤེས་སུ་བཟུང་ནས། དགྲ་གཉེན་སོགས་རིས་སུ་མ་བཅད་པར་དེ་དག་ཚེ་འདིའི་མ་བཞིན་དུ་སེམས་སྙོམས་པར་སྒོམ་པ་ནི་ནང་བའི་གྲུབ་མཐའ་སྤྱི་དང་ཁྱད་པར་སྐབས་དོན་བྱང་ཆུབ་ལམ་གྱི་རིམ་པའི་རྩ་བར་གྱུར་བའི་དཔྱད་གཞིའི་གནས་བླ་ན་མེད་པ་ལགས་སོ། །
གཉིས་པ། བྱང་ཆུབ་ལམ་གྱི་རིམ་པ་ནི་བསྟན་པའི་སྙིང་པོ་བསྡུས་ཤིང༌སྐྱེ་དགུ་ཕན་བདེའི་འབྱུང་གནས་ཡིན་པ།
སྟོན་པ་ཐུགས་རྗེ་ཅན་གྱི་དང་པོ་ཐུགས་བསྐྱེད་པ། བར་དུ་ཚོགས་བསགས་པ། མཐར་མངོན་པར་རྫོགས་པར་སངས་རྒྱས་པ་ཐམས་ཅད་སེམས་ཅན་གྱི་དོན་ཁོ་ནར་གསུངས་པ་ལགས་ན། འཛམ་གླིང་སྐྱེ་འགྲོ་ཡོངས་ཀྱི་ཐུན་མོང་གི་བདེ་སྡུག་དང་འབྲེལ་བའི་དོན་ཆེན་འདིའི་ཐད་ལ། སྟོན་པ་ཤཱཀྱ་ཐུབ་པའི་མདོ་སྔགས་ཀྱི་བསྟན་པ་སྤྱི་དང༌། ཁྱད་པར་དུ་གངས་ཅན་བོད་ཀྱི་སྔོན་བྱོན་ལོ་པཎ་བཀའ་དྲིན་ཅན་རྣམས་ཀྱིས་རྒྱལ་བའི་བསྟན་པ་རིན་པོ་ཆེ་ཚང་ལ་མ་ནོར་བ་གང་ཇི་སྙེད་ཅིག་ཁ་བའི་ལྗོངས་སུ་ཡུན་རིང་བར་དུ་དཀའ་བ་ཆེན་པོའི་སྒོ་ནས་དར་ཞིང་རྒྱས་པར་བྱས་ལ། ད་དུང་ཡང་མ་ནུབ་པར་ལེགས་པར་གནས་ཡོད་པ་རྣམས་ལས། སངས་རྒྱས་ཐུགས་རྗེ་ཅན་གྱིས་སྣོད་བཅུད་ཉམས་རྒུད་ཀྱི་རྒྱུ་དང་རྐྱེན། དེ་ལས་སྐྱོབ་པའི་ཐབས། སྣོད་བཅུད་ཀྱི་ཕུན་ཚོགས་ཐམས་ཅད་ཡུན་རིང་དུ་རྒྱུན་སྐྱོང་བའི་ཚུལ་བཅས་ཇི་ལྟར་བསྟན་ཡོད་པ་གསལ་བར་བྱ་བའི་སླད་དུ། དཔྱད་གཞི་འདི་ཉིད་ཁུར་དུ་བླངས་ཏེ། ལོ་མང་པོའི་རིང་དུ་གངས་ཅན་ཡུལ་གྱི་སྣང་བ་མཐའ་ཡས་མིའི་གར་མཛད་པཎ་ཆེན་སྐུ་ཕྲེང་བཅུ་བ། མདོ་སྨད་ཡུལ་གྱི་བསྟན་པའི་གདུང་འཚོབ་ཆེན་པོ་སྐྱབས་རྗེ་ཚེ་ཏན་ཞབས་དྲུང་འཇིགས་མེད་རིགས་པའི་བློ་གྲོས། སྐྱབས་རྗེ་ཤར་གདོང་བློ་བཟང་བཤད་སྒྲུབ་རྒྱ་མཚོ། རོང་བོ་དགོན་ཆེན་གྱི་དགེ་བའི་བཤེས་གཉེན་ཆེན་པོ་སྐྱབས་རྗེ་དགེ་འདུན་དར་རྒྱས། རྡོ་སྦིས་དགོན་པའི་དགེ་བའི་བཤེས་གཉེན་ཆེན་པོ་ལྷ་རམས་པ་སྐྱབས་རྗེ་སྐལ་བཟང་རྒྱ་མཚོ་དང་སྔགས་རམས་པ་ཐུབ་བསྟན་སྙིང་རྗེ། སྐྱབས་རྗེ་བསེ་ཚང་བློ་བཟང་དཔལ་ལྡན་རིན་པོ་ཆེ། ཆོས་སྡེ་ཆེན་པོ་བླ་བྲང་བཀྲ་ཤིས་འཁྱིལ་གྱི་དགེ་བའི་བཤེས་གཉེན་ཆེན་པོ་སྐྱབས་རྗེ་བསམ་གྲུབ་རྒྱ་མཚོ་དང་གྲགས་པ་རྒྱ་མཚོ་རྣམ་གཉིས། སྒྲུབ་བརྒྱུད་ཀྱི་གདམས་པའི་མཛོད་འཛིན་སྐྱབས་རྗེ་འཇམ་དབྱངས་དམ་ཆོས། གྲུབ་པའི་དབང་ཕྱུག་ཆེན་པོ་ཆོས་དབྱིངས་རང་གྲོལ་རིན་པོ་ཆེ། མཚོ་སྔོན་པོ་རྒྱ་ཡེ་དགོན་པའི་ཨ་ནེ་མཁའ་འགྲོ་མ་དམ་ཚིག་སྒྲོལ་མ་སོགས་བླ་མ་དམ་པ་རྣམས་ཀྱི་ཞབས་ལ་གཏུགས་ཏེ། ད་ལྟ་སྣོད་བཅུད་ཀྱི་ཕུན་ཚོགས་ཐམས་ཅད་རིམ་བཞིན་ཉམས་་བཞིན་པ་དང༌། འགྲོ་བ་རྣམས་རང་དང་རང་གི་རིགས་ཀྱི་ཚེ་འདིའི་བདེ་བ་འདོད་པ་དང་སྡུག་བསྔལ་བསལ་བ་ཙམ་གྱི་ཀུན་ནས་བསླངས་ཏེ། ལུས་ངག་ཡིད་གསུམ་གྱི་ལས་སྣ་ཚོགས་པ་ཞིག་ཆོག་ཤེས་ཅུང་ཟད་ཙམ་ཡང་མེད་པར། ཉིན་མཚན་བར་མེད་དུ་འབད་འབད་དུང་དུང་གིས་སྒྲུབ་བཞིན་ལགས་ནའང༌། རང་གི་ཡིད་ལ་བརྣག་པའི་འདོད་དོན་ངོ་མ་ཞིག་ཐོབ་པ་ཕར་ཞོག དེ་ལས་ལྡོག་སྟེ་ཡིད་དུ་མི་འོང་བའི་སྡུག་བསྔལ་སྣ་ཚོགས་པ་ཞིག་མི་འདོད་བཞིན་དུ་བྱུང་དང་འབྱུང་བཞིན་ལགས་ན། རང་གཞན་སེམས་ཅན་ཐམས་ཅད་སྡུག་བསྔལ་དང་སྡུག་བསྔལ་གྱི་རྒྱུ་ལས་ཐར་པ་དང༌། བདེ་བ་དང་བདེ་བའི་རྒྱུན་ངོ་མ་ཞིག་ལ་ལོངས་སྤྱོད་ཐུབ་པའི་ཐབས་དམ་པ་ཞིག་སྟོན་པ་ཐུགས་རྗེ་ཅན་གྱིས་ཇི་ལྟར་གསུངས་པ་ཐུགས་བརྩེ་བ་ཆེན་པོས་བསྟན་ཏུ་གསོལ། ཞེས་སྙིང་ཐག་པ་ནས་ཡུན་རིང་གསོལ་བ་བཏབ་པ་དང་རང་ནུས་གང་ལྕོག་གིས་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་པ་ན། དགེ་བའི་བཤེས་གཉེན་རྣམ་པས་མགྲིན་གཅིག་དབྱངས་གཅིག་ཏུ་འདི་ལྟར་གསུང་སྟེ། སྤྱིར་སངས་རྒྱས་ཐུགས་རྗེ་ཅན་གྱིས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གསུངས་པ་ཐམས་ཅད་ནི། སེམས་ཅན་ལ་གནོད་འཚེ་སྤོང་བ་དང༌། སེམས་ཅན་ལ་ཕན་པ་སྒྲུབ་པའི་ཐབས་བསྟན་པ་གཉིས་ལས་མ་འདས་པ་སྟེ། སྣོད་ཀྱི་ཕུན་ཚོགས་ཉམས་རྒུད་ཀྱི་རྒྱུ་ནི་མི་དགེ་བའི་ལས་ཀྱི་བདག་པོའི་འབྲས་བུ་ཡིན་པ་དང༌། འགྲོ་བ་རྣམས་ལ་མི་འདོད་པའི་སྡུག་བསྔལ་སྣ་ཚོགས་འབྱུང་བ་ནི་མི་དགེ་བའི་ལས་ཀྱི་རྣམ་སྨིན་གྱི་འབྲས་བུ་ཡིན་པ་ལས། རྒྱུ་མེད་རྐྱེན་མེད་ལས་བྱུང་བ་རྡུལ་ཙམ་ཡང་མེད་པ་མངོན་སུམ་དུ་གཟིགས་ཤིང་མཐོང་ནས་རང་ཅག་ལ་གདམས་པ་ཡིན་པས། སངས་རྒྱས་ཀྱི་བསྟན་པ་རིན་པོ་ཆེ་ནི་འགྲོ་བ་སེམས་ཅན་ཐམས་ཅད་ལ་གནས་སྐབས་སུ་ལུས་ལོངས་སྤྱོད་འཁོར་ཕུན་སུམ་ཚོགས་པ་སོགས་མངོན་མཐོའི་ཕན་བདེ་སྐྲུན་པ་དང༌། བདེ་བ་དང་བདེ་བའི་རྒྱུ་དང་བཅས་པ་ཉམས་པ་མེད་པར་འཕེལ་ཞིང་རྒྱས་ལ་ཡུན་རིང་དུ་རྒྱུན་སྐྱོང་ཐུབ་པའི་གཏན་གྱི་ཕན་བདེ་ཕུན་སུམ་ཚོགས་པ་མཐར་ཕྱིན་པར་བྱེད་པའི་ཐབས་བསྟན་པ་ཤ་སྟག་ཡིན་ལ། གངས་ཅན་བོད་ཀྱི་སྔོན་བྱོན་ལོ་པཎ་བཀའ་དྲིན་ཅན་རྣམས་ཀྱིས་གནད་འདི་གཟིགས་ཤིང་མཐོང་ནས་རང་གི་ལུས་དང་སྲོག་ལའང་མ་བལྟས་པར། རྒྱལ་བའི་བསྟན་པ་དྲི་མ་མེད་པ་རང་དང་གཞན་གྱི་རྒྱུད་ལ་དར་ཞིང་རྒྱས་བའི་ལས་འབའ་ཞིག་ལྷུར་ལེན་པ་ནི་མི་ལུས་ལ་རིན་ཐང་ལེན་པའི་ཐབས་ཆེས་མཆོག་ཏུ་བརྩིས་ཤིང་། ཚུལ་དེ་ལས་བརྩམས་ཏེ་མི་རབས་ནས་མི་རབས། ཚེ་རབས་ནས་ཚེ་རབས་ཐམས་ཅད་དུ་ལུས་ངག་ཡིད་གསུམ་གྱིས་རྣམ་དཀར་དགེ་བའི་ལས་སྣ་ཚོགས་བསྒྲུབས་པས། གངས་ཅན་བོད་མི་སྤྱིའི་རྒྱུད་ན་དངོས་པོའི་གནས་ལུགས་ངོ་མ་མཐོང་ནས་བདེན་པ་སྟོན་མཁན་དང་། བདེན་པ་དང་། བདེན་པ་ངོ་མ་དོན་དུ་གཉེར་མཁན་སྟེ་དཀོན་མཆོག་རིན་པོ་ཆེ་རྣམ་པ་གསུམ་ལ་དད་པ་ཡོད་པ། ཡུལ་དམན་པ་དང་སྡུག་བསྔལ་པའི་ཡུལ་དུ་གྱུར་བའི་སེམས་ཅན་ལ་སྙིང་རྗེ་ཡོད་པ། སྣོད་བཅུད་ཀྱི་ཆོས་ཐམས་ཅད་རྟེན་ཅིང་འབྲེལ་བར་འབྱུང་བཞིན་ཡོད་པ་ལས་རང་བཞིན་གྱིས་གྲུབ་པའམ། ངོ་བོས་གྲུབ་པའམ། རང་རྐྱ་ཐུབ་པར་གྲུབ་པ་རྡུལ་ཙམ་ཡང་མེད་པ་མཐོང་བའི་ཤེས་རབ་ཟབ་མོའི་བག་ཆགས་ལྷན་སྐྱེས་སུ་མངའ་བ་འདི་དང་། གངས་ཅན་བོད་ཀྱི་ཡུལ་གྲུ་ཀུན་ཏུ་ས་སྟེང་ཐམས་ཅད་གངས་རི་དང་། ཡན་ལག་བརྒྱད་ལྡན་གྱི་ཆུ་བོ་དང་། རྩི་ཤིང་ནགས་ཚལ་སྣ་ཚོགས་པ་དང་། རི་དྭགས་སེམས་ཅན་སྣ་མང་ལྡན་པའི་ཕུན་སུམ་ཚོགས་པ་དང་། ས་འོག་ཐམས་ཅད་རིན་པོ་ཆེའི་གཏེར་ཁ་སྣ་ཚོགས་ཀྱིས་གཏམས་པའི་མདོ་དབུས་མཐོ་སྒང་ཞེས་བའི་ཡུལ་གྲུ་གཙང་མ་དག་ཞིང་ལྟ་བུ་འདི་བསྐྲུན་ཞིང་ལུས་པ་ཡིན། མདོར་ན། བོད་ཡུལ་སྣོད་ཀྱི་ཕུན་ཚོགས་ཐམས་ཅད་ནི་བོད་ཀྱི་ཐུན་མོང་མ་ཡིན་པའི་རྒྱུན་སྐྱོང་ཐུབ་པའི་འཕེལ་རྒྱས་ཀྱི་བསམ་བློ་འདུ་ཤེས་དང་རིག་གནས་སློབ་གསོ་ཕུན་སུམ་ཚོགས་པའི་འབྲས་བུ་ཡིན་པ་དང་། གནས་དེ་ཉིད་འགྲོ་བ་མི་དང་བཅས་པའི་སེམས་ཅན་ཐམས་ཅད་ཀྱི་བདེ་བའི་རྒྱུན་སྐྱོང་བ་དང་། སྡུག་བསྔལ་གྱི་རྒྱུན་གཅོད་པའི་ཐབས་བླ་ན་མེད་པར་མཐོང་ནས་མི་རབས་ནས་མི་རབས་སུ་ལེགས་པར་བསྐྱངས་བའི་འབྲས་བུ་ཡིན་པ་ལས། རྒྱུ་མེད་རྐྱེན་མེད་ལས་བྱུང་ནས་ལུས་པའམ། བོད་མིས་རིན་པོ་ཆེ་ངོས་མ་ཟིན་པར་ལྷག་བསྡད་པ་ནི་དེ་ལས་ཀྱང་ག་ལ་ཡིན་ཅེས་གསུངས། ཚུལ་དེ་ལ་པཎ་ཆེན་བློ་བཟང་ཆོས་རྒྱན་གྱིས། བདག་དང་སྣང་བ་ཐམས་ཅད་ཆོས་ཀྱི་དབྱིངས་ཀྱི་རང་བཞིན་ཡིན་པ་ལ། དེ་ལྟར་མ་རྟོགས་པའི་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་བྱ། སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་བྱ། སྡུག་བསྔལ་མེད་པའི་བདེ་བ་དང་མི་འབྲལ་བར་བྱ། བདེ་སྡུག་གི་རྒྱུ་ཆགས་སྡང་ཉེ་རིང་གཉིས་དང་བྲལ་བའི་བཏང་སྙོམས་ལ་གནས་པར་བྱའོ། །ཞེས་གསུངས་ཤིང་། ཁྱད་པར་དུ་འཇམ་མགོན་བླ་མ་ཙོང་ཁ་པ་ཆེན་པོས་མཛད་པའི་བྱང་ཆུབ་ལམ་རིམ་ཆེ་ཆུང་ནི། སངས་རྒྱས་ཀྱི་བསྟན་པ་ཐམས་ཅད་ཀྱི་གནད་བསྡུས་ཤིང༌། ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་ལ་སོགས་པའི་ཚད་མའི་སྐྱེས་བུ་རྣམས་ཀྱིས་སྲོལ་ལེགས་པར་ཕྱེ་པའི་ལམ་རྣམ་པར་དག་པ། འགྲོ་བ་རྣམས་ཀྱི་གནས་སྐབས་སུ་ཕན་པ་དང་མཐར་ཐུག་གི་བདེ་བ་བསྐྲུན་པའི་ཐབས་ཚང་ལ་མ་ནོར་བ། གང་ཟག་གཅིག་བདེ་ནས་བདེ་བར་བགྲོད་པའི་ལམ་ཉམས་སུ་ལེན་པའི་རིམ་པ་ལེགས་པར་སྟོན་པའི་ལེགས་བཤད་རྨད་དུ་བྱུང་བ་ཡིན་པས་འཇིག་རྟེན་གསུམ་གྱི་རྒུད་པ་ཐམས་ཅད་སེལ་བའི་སྒྲོན་མེ་གཅིག་པུའོ། །ཞེས་གསུངས་སོ། །
གསུམ་པ། སྐྱེས་བུ་གསུམ་གྱི་ལམ་གྱི་རིམ་པའི་གཞུང་ལུགས་ནི་རྒྱུན་སྐྱོང་ཐུབ་པའི་འཕེལ་རྒྱས་ཀྱི་ལམ་ཡིག་ཡིན་པ།
བྱང་ཆུབ་ལམ་གྱི་རིམ་པ་འདི་ཉིད་སྐྱེ་དགུ་ཡོངས་ཀྱི་ཕན་བདེ་རྒྱུན་སྐྱོང་ཐུབ་པའི་འཕེལ་རྒྱས་ཀྱི་ལམ་ཡིག་ཚང་ལ་མ་ནོར་བ་ཡིན་པའི་ཐད་ལ། རང་ཉིད་མི་ལོ་ཉི་ཤུ་ལྷག་གི་རིང་དུ་བཀའ་དྲིན་ཚད་མེད་པས་ལེགས་པར་བསྐྱངས་པའི་བཀའ་དྲིན་གསུམ་ལྡན་གྱི་རྩ་བའི་བླ་མ། སྐྱབས་རྗེ་ཤར་གདོང་བློ་བཟང་བཤད་སྒྲུབ་རྒྱ་མཚོས་གཙོ་མཛད་པའི་བླ་མ་དམ་པ་རྣམས་ཀྱི་ཞལ་སྔ་ནས་བྱང་ཆུབ་ལམ་གྱི་རིམ་པའི་མན་ངག་ལ་ལན་མང་དུ་ནོད་པ་རྣམས། རང་གི་ཡིད་ལ་གོམས་པར་བྱ་བའི་ཕྱིར་དང༌། ལེགས་བཤད་འདི་ཉིད་སྣོད་བཅུད་ཀྱི་རྒུད་པ་ཐམས་ཅད་སྐྱོབ་པའི་ཡིད་བཞིན་གྱི་ནོར་བུ་དང༌། འགྲོ་བ་སེམས་ཅན་ཀུན་ལ་ཕན་བདེ་འབྱུང་བའི་དཔག་བསམ་གྱི་ཤིང་ཉིད་དུ་འགྱུར་ན་ཅི་མ་རུང་སྙམ་པའི་ཀུན་སློང་དང་བཅས་ཏེ། ལམ་རིམ་མཆན་བཞི་སོགས་དམ་པ་རྣམས་ཀྱི་ལེགས་བཤད་ཀྱིས་ཟུར་བརྒྱན་ཏེ། སྟོན་པའི་རྣམ་ཐར་མདོར་བསྡུས་དང༌། བྱང་ཆུབ་ལམ་རིམ་ཆེན་མོའི་སྤྱོད་པ་སྤྱི་བསླབ་བར་དང༌། དགེ་ལྡན་ཕྱག་རྒྱ་ཆེན་པོའི་ཁྲིད་ཡིག་རྩ་འགྲེལ་དང༌། སོ་ཐར་བྱང་སེམས་གསང་སྔགས་ཀྱི་སྡོམ་པའི་བསླབ་བྱ་མདོར་བསྡུས་དང༌། དམ་པ་རྣམས་ཀྱིས་ཇི་ལྟར་ཉམས་བཞེས་མཛད་པའི་ཕྱག་ལེན་གྱི་རིམ་པ་བཅས་གཞུང་སོ་སོའི་ཚིག་དོན་ཇི་བཞིན་དུ་བཀོད་དེ། རང་གི་བློ་ཚོད་དང་བསྟུན་ནས་ས་བཅད་བླངས་པ་དང་དྲི་བ་དྲིས་ལན་གྱི་ཚུལ་དུ་གུང་བསྒྲིགས་ཏེ། སྐྱེ་དགུ་ཕན་བདེའི་འབྱུང་གནས་སམ་བོད་བརྒྱུད་ནང་བསྟན་རྒྱུན་སྐྱོང་ཐུབ་པའི་འཕེལ་རྒྱས་སློབ་གསོ་སྐོར་གྱི་དྲི་བ་དང་དྲིས་ལན་ཞེས་པའི་དཔེ་དེབ་བསྒྲིགས་ཏེ། མདོ་སྨད་ཡུལ་གྱི་རྗེ་བླ་མ་གཉིས་པ་རྗེ་འཇིགས་མེད་དམ་ཆོས་རྒྱ་མཚོས་མཛད་པའི་སྔ་ན་མེད་པའི་ལེགས་བཤད་ཀྱི་གཏེར་ཆེན་པོ་ལམ་རིམ་བརྗེད་བྱང་ཆེན་མོ་དང་ཆབས་གཅིག་ཏུ་ཀྲུང་གོའི་བོད་རིག་པའི་དཔེ་བསྐྲུན་ཁང་དུ་པར་བསྐྲུན་བྱས་པའི་རྨད་བྱུང་སྐལ་བ་ལྡན་པ་ལས་རྒྱས་པར་གསལ་བར་བཀོད་ཡོད་ལ། འདིར་དེའི་སྙིང་བོ་མདོར་བསྡུས་ཏེ་ཞུ་ན།
དེ་ཡང་བྱང་ཆུབ་ལམ་གྱི་རིམ་པ་ཞེས་པའི་གདམས་པ་འདིའི་བརྗོད་བྱ་མདོར་དྲིལ་ན། སངས་རྒྱས་ཐུགས་རྗེ་ཅན་གྱིས་ཁམས་གསུམ་གྱི་འགྲོ་བ་སེམས་ཅན་ཐམས་ཅད་ཕ་མར་མ་གྱུར་པ་གཅིག་ཀྱང་མེད་པའི་ངང་ཚུལ་མཐོང་བ་དང་། དེ་རྣམས་ཀྱིས་ཐུན་མོང་དང་ཐུན་མོང་མ་ཡིན་པའི་སྡུག་བསྔལ་སྣ་ཚོགས་པ་རྒྱུན་ཆད་མེད་པར་མྱོང་བཞིན་པ་མ་ཟད། ད་དུང་ཡང་སྡུག་བསྔལ་གྱི་རྒྱུ་སྒོ་སྣ་ཚོགས་ནས་གསོག་བཞིན་པ་ལ་ཐུགས་ཀྱིས་མ་བཟོད་པར། གཞན་གྱི་སྡུག་བསྔལ་རང་གིས་ལེན་པ་དང༌། རང་གི་བདེ་དགེ་གཞན་ལ་གཏོང་བའི་བདག་གཞན་བརྗེས་པའི་བསམ་སྦྱོར་ཁྱད་པར་ཅན་གྱི་སྒོ་ནས་བསྐལ་བ་མང་པོའི་བར་དུ། སེམས་ཅན་རྣམས་ཀྱི་གནས་སྐབས་དང་མཐར་ཐུག་གི་དོན་གཉིས་སྒྲུབ་པའི་སླད་དུ། སེམས་ཅན་ལ་བརྟེན་ནས་སྡིག་པ་སྤོང་བ་དང་དགེ་བ་སྒྲུབ་པ་སྟེ་བསོད་ནམས་དང་ཡེ་ཤེས་ཀྱི་ཚོགས་རླབས་པོ་ཆེ་མ་ཚང་བ་མེད་པར་བསགས་པས། མཐར་མངོན་པར་རྫོགས་པའི་སངས་རྒྱས་པའི་ཚུལ་དང༌། སེམས་ཅན་གྱི་དོན་སྒྲུབ་པའང་ལམ་མ་ནོར་བ་བསྟན་པའི་སྒོ་ནས། ལུས་ངག་ཡིད་གསུམ་གྱི་ནོར་འཁྲུལ་མ་དག་པ་བཅོས་བསྒྱུར་བྱས་ནས་རིམ་གྱི་དག་པར་མཛད་པ་ལས་ཐབས་གཞན་མེད་པར་མཁྱེན་ནས། སྐྱེས་བུ་བློ་རབ་འབྲིང་ཐ་གསུམ་གྱི་བསམ་སྦྱོར་ཇེ་ལེགས་སུ་ཁྲིད་པའི་ལམ་དང་དེའི་རིམ་པ་བསྟན་ཡོད་པའི་དམ་པའི་ཆོས་རྣམས། རྗེ་བླ་མ་ཙོང་ཁ་པ་ཆེན་པོས་སྐྱེས་བུ་གསུམ་གྱི་ལམ་གྱི་རིམ་པར་གནད་བསྡུས་ཏེ་བསྟན་ཡོད་དོ། །
སྐྱེས་བུ་ཆུང་ངུ་དང་ཐུན་མོང་བའི་ལམ་གྱི་རིམ་པ་ལས། ནང་བཅུད་ཀྱི་འཇིག་རྟེན་སེམས་ཅན་རིགས་བཙུན་པ། གཟུགས་བཟང་བ། འབྱོར་བས་ཕྱུག་པ། དབང་ཆེ་བར་གྲགས་པ།ཤེས་རབ་ཆེ་བ་སོགས་མངོན་མཐོ་ལྷ་དང་མིའི་དཔལ་འབྱོར་ཕུན་སུམ་ཚོགས་པ་དང་ལྡན་པ། བྱ་དང་རི་དྭགས་སྣ་ཚོགས་འཚེ་མེད་ངང་བག་ཡངས་སུ་རྒྱུ་བའི་གང་ཟག་གི་རྒྱུད་ཀྱིས་བསྡུས་པའི་བདེ་བ་ཐམས་ཅད་ནི་དགེ་བ་བཅུའི་ལས་ཀྱི་ལམ་ཡང་དག་པར་སྤྱད་པའི་རྣམ་སྨིན་གྱི་འབྲས་བུ་ཡིན་པ་དང༌། ཕྱི་སྣོད་ཀྱི་ཆར་ཆུ་དུས་སུ་འབབ་པ། རིན་པོ་ཆེའི་གཏེར་གྱིས་ས་གཞི་ཐམས་ཅད་བརྟས་པ། ཆུ་ཀླུང་དང་ནགས་ཚལ་སོགས་རྒྱས་པ་རྣམས་ནི་དགེ་བ་བཅུའི་ལས་ཀྱི་ལམ་ཡང་དག་པར་སྤྱད་པའི་བདག་པོའི་འབྲས་བུ་ཡིན་པ་དང༌། དམྱལ་བ་ཡི་དྭགས་དུད་འགྲོ་སོགས་ངན་སོང་གསུམ་གྱི་སྡུག་བསྔལ་དང༌། ལྷ་དང་མི་སོགས་བདེ་འགྲོའི་ཡིད་དུ་མི་འོང་བའི་སྡུག་བསྔལ་མི་འདོད་པ་ཐམས་ཅད་ནི་མི་དགེ་བ་བཅུའི་ལས་ཀྱི་ལམ་སྤྱད་པའི་རྣམ་སྨིན་གྱི་འབྲས་བུ་ཡིན་པ་དང༌། ཕྱིའི་སྣོད་ཀྱི་ཕུན་སུམ་ཚོགས་པའི་འབྱུང་ཁུངས་མཆོག་ནུབ་པ་སོགས་ནི་སེམས་ཅན་སྤྱི་མཐུན་གྱིས་མི་དགེ་བའི་ལས་ཀྱི་ལམ་ལ་སྤྱད་པའི་བདག་འབྲས་ཡིན་པ་ལ་ངེས་པ་དང་ཡིད་ཆེས་བརྟན་པོ་རྙེད་པས། རང་གི་ཚེ་འདིའི་བདེ་བ་ཕྲ་མོ་ཙམ་གྱི་ཆེད་དུ་གཞན་གྱི་སྲོག་གཅོད་པ་སོགས་མི་དགེ་བའི་ལས་སྤྱོད་པ་རྣམས་ནི། རང་དང་གཞན་ལ་སྡུག་བསྔལ་བསྐྱེད་པའི་ལམ་ལོག་པར་ཞུགས་པ་ཡིན་པར་ཤེས་པའི་ལྟ་བ་རྣམ་པར་དག་པའི་སྒོ་ནས། རང་གི་ལུས་ངག་ཡིད་གསུམ་གྱི་མི་དགེ་བ་ཕྲ་མོ་ནས་འགོག་པ་དང༌། སྲོག་མི་གཅོད་པ་སོགས་དགེ་བའི་ལས་རྣམས་ཡིད་ཀྱི་ཀུན་སློང་འགྱུ་བ་ཡན་ཆད་ནས་སྒྲུབ་པའི་ལས་འབྲས་ཀྱི་རྣམ་དབྱེ་ལ་མཁས་པར་བྱས་ནས། མི་དགེ་བཅུ་སྤོང་གི་ཚུལ་ཁྲིམས་ལ་འདོར་ལེན་ཚུལ་བཞིན་དུ་བྱེད་པ་ནི་རང་དང་གཞན་གྱི་ཚེ་འདི་དང་ཕྱི་མའི་བདེ་ལེགས་ཐམས་ཅད་ཀྱི་རྩ་བར་ལྟ་ཤིང་། ཉོན་མོངས་པ་དང་ཤེས་བྱའི་སྒྲིབ་པ་མཐའ་དག་བྱང་ཤིང་དག་ལ། ཇི་ལྟ་བ་དང་ཇི་སྙེད་པའི་ཆོས་ཐམས་ཅད་མངོན་སུམ་དུ་གཟིགས་ཤིང་མཁྱེན་པའི་སངས་རྒྱས་དང་། དེའི་གསུང་བའི་ཆོས་དང་། དེའི་རྗེས་འཇུག་དགེ་འདུན་རྣམས་སྐྱབས་སུ་བཟུང་ནས། སྐྱབས་འགྲོའི་བསླབ་བྱ་རྣམས་ལ་ཚུལ་བཞིན་དུ་གནས་པ་དང་། རང་གི་ཚེ་ཕྱི་མ་ཕན་ཆད་ཀྱི་ཕན་བདེ་དོན་དུ་གཉེར་པ་མི་ཚེའི་དམིགས་ཡུལ་དང་སྙིང་བོར་བཟུང་ནས། གཞན་གྱི་སྲོག་གཅོད་པ་སོགས་གཞན་ལ་གནོད་ཅིང་འཚེ་བར་བྱེད་པའི་མི་དགེ་བའི་ལས་སྒོ་སྣ་ཚོགས་ནས་འགོག་པ་དང་། སྲོག་མི་གཅོད་པ་སོགས་དགེ་བའི་ལས་རྣམས་སྒོ་སྣ་ཚོགས་ནས་བརྩམས་པས། ཉེས་སྤྱོད་དང་འཁྲུག་རྩོད་རྣམས་རང་བཞིན་གྱིས་ཞི་ནས། འཚེ་བ་དང༌། ཆོམ་རྐུན་དང༌། ལོག་འཁྲིག་དང༌། རྫུན་དང༌། ཆང་སོགས་སྒོ་གསུམ་གྱི་བག་མེད་པའི་སྤྱོད་པ་དམན་པ་སྤོང་བ་དང༌། གང་དང་འགྲོགས་པའི་གྲོགས་ཀྱི་མཚན་ཉིད་དང༌། ཟས་ཀྱི་ཚོད་རིག་པ་དང༌། འགྲོ་འཆག་ཉལ་འདུག་ཡན་ཆད་ཀྱི་སྤྱོད་ལམ་བག་ཡོད་ཐམས་ཅད་བསྟེན་པའི་བཀྲ་ཤིས་ཤིང་བདེ་ལེགས་ཕུན་སུམ་ཚོགས་པ་འབྱུང་བའི་ཕན་བདེའི་སྤྱི་ཚོགས་ཤིག་ངང་གིས་འབྱུང་བའི་ལམ་བསྟན་ཡོད་དོ། །
སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པ་ལས། ལས་འབྲས་ལ་ཡིད་ཆེས་བརྟན་པོ་རྙེད་པ་དེའི་སྟེང་ནས། བདག་ལྟ་མ་རིག་པའི་དབང་གིས་རང་གཞན་རིས་སུ་བཅད་དེ། རང་ཕྱོགས་ལ་ཆགས་པ་དང་གཞན་ཕྱོགས་ལ་སྡང་བ་སོགས་ཉོན་མོངས་པའི་སེམས་སྣ་ཚོགས་འབྱུང༌ལ། དེ་ལས་ལུས་ངག་ཡིད་གསུམ་གྱིས་དགེ་མི་དགེའི་ལས་སྣ་ཚོགས་སྤྱོད་པ་དང་། དེ་ལས་ཁམས་གསུམ་གྱི་བདེ་སྡུག་བཏང་སྙོམས་ཀྱི་ཚོར་བ་སྣ་ཚོགས་རང་དབང་མེད་པར་མྱོང་བཞིན་པའི་འཁོར་བའི་གནས་ལུགས་ལ་ངེས་པ་ཟབ་མོ་རྙེད་པ་དང་བསྟན་པའི་སྒོ་ནས། ལས་ཉོན་གྱི་གཞན་དབང་དུ་གྱུར་བའི་ལས་བསགས་པ་དང་། དེའི་འབྲས་བུ་ཐམས་ཅད་སྡུག་བསྔལ་གྱི་རང་བཞིན་ལས་མ་འདས་པ་མཐོང་ནས། དེ་ལས་ཐར་འདོད་ཀྱི་བསམ་པའི་ཀུན་ནས་བསླངས་ཏེ། རང་གི་ཉོན་མོངས་ངོས་ཟིན་པ་དང་། དེ་རང་གི་དགྲའི་གཙོ་བོར་བཟུང་ནས་རྟེན་འབྲེལ་ལུགས་འབྱུང་གི་སྒོ་ནས་འཁོར་བར་འཁོར་ཚུལ་དང་། རྟེན་འབྲེལ་ལུགས་ལྡོག་གི་སྒོ་ནས་ཐར་བ་འཐོབ་ཚུལ་བསྟན་པ་དང་སྒོམ་པས། རང་ཕྱོགས་ལ་ཆགས་པ་དང་གཞན་ཕྱོགས་ལ་སྡང་བ་སོགས་ཆགས་སྡང་རྨོངས་གསུམ་གྱི་བསམ་པ་ཐམས་ཅད་ཞི་ནས། ལས་ཉོན་གྱིས་བསྐྱེད་ཅིང་བསགས་པའི་བསག་བཅས་ཀྱི་ཚོར་བ་བདེ་བ་ནི་འགྱུར་བའི་སྡུག་བསྔལ་ཡིན་པ་ངོས་ཟིན་ནས། སྲིད་པའི་ཕུན་ཚོགས་ལ་སྲེད་པའི་བློ་ནི་མི་འདོད་སྡུག་བསྔལ་གྱི་རྒྱུ་མི་དགེ་བའི་ལས་ཐམས་ཅད་ཀྱི་སྣ་འདྲེན་ཡིན་པར་ངེས་ཤེས་གཏིང་ནས་རྙེད་པས། སེམས་ཅན་གཞན་ལ་གནོད་ཅིང་འཚེ་བའི་ལས་རྣམས་སྡོམ་པའི་སོར་ཐར་གྱི་སྡོམ་པ་མིག་གི་འབྲས་བུ་བཞིན་དུ་སྲུང་ཞིང༌། ཉོན་མོངས་མེད་པས་ལས་གསར་དུ་མི་གསོག་པ་དང༌། ལས་མ་བསགས་པས་སྡུག་བསྔལ་མྱོང་མི་དགོས་པའི་གཏན་གྱི་བདེ་བ་འཐོབ་པའི་ལམ་རྣམ་པར་དག་པ་རྙེད་པ་སྟེ། སྣོད་བཅུད་ཉམས་རྒུད་ཀྱི་རྩ་བར་གྱུར་པའི་ཆགས་སྡང་སོགས་རང་གཞིན་གྱིས་ཞི་བར་འགྱུར་རོ། །དེ་ལ་བཅོམ་ལྡན་འདས་ཀྱིས། འཇིག་རྟེན་སེམས་ཀྱིས་ཁྲིད་པ་སྟེ། །སེམས་ཀྱིས་ཡོངས་སུ་དྲངས་པ་ཡིན། །སེམས་ཀྱི་ཆོས་ནི་གཅིག་པུ་ཡིས། །དབང་གི་རྗེས་སུ་ཆོས་ཀུན་འགྲོ། །སེམས་དུལ་བ་ནི་ལེགས་པ་སྟེ། །སེམས་དུལ་བས་ནི་བདེ་བ་འདྲེན། །ཞེས་དང༌། བཤེས་སྤྲིངས་ལས། རྟེན་ཅིང་འབྲེལ་བར་འབྱུང་འདི་རྒྱལ་བ་ཡི། །གསུང་གི་མཛོད་ཀྱི་གཅེས་པ་ཟབ་མོ་སྟེ། །གང་གིས་འདི་ནི་ཡང་དག་མཐོང་བ་དེས། །སངས་རྒྱས་དེ་ཉིད་རིག་པ་རྣམ་མཆོག་མཐོང༌། །ཞེས་གསུངས་པ་ལྟར། རྟེན་འབྲེལ་ལ་ངེས་པ་ཟབ་མོ་རྙེད་པས། སེར་སྣ་དང༌། གཡོ་སྒྱུ་དང༌། གཞན་གྱི་ལོངས་སྤྱོད་ལ་སྲེད་པའི་ཆགས་པ་དང༌། ཟས་ལ་ཆགས་པ་སོགས་ཉོན་མོངས་ཐམས་ཅད་ངང་གིས་ཞི་སྟེ། ནོར་ལོངས་སྤྱོད་ལ་ཆོག་ཤེས་པ་དང་། སྒོ་གསུམ་རང་གི་ཉོན་མོངས་པ་བཅོས་བསྒྱུར་བྱེད་པའི་ལས་བག་ཡོད་ལ་རྟག་ཏུ་འབད་ཅིང་གནས་པས། སྣོད་བཅུད་ཉམས་རྒུད་ཀྱི་རྩ་བ་ཆད་པར་འགྱུར་བ་དང༌། འཁྲུག་རྩོད་དང་། ཐོན་ཁུངས་ཕུན་སུན་ཚོགས་པ་སྲེད་པས་སྔོག་འདོན་བྱེད་པ་སོགས་མེད་པར་འགྱུར་བས། ཞི་བདེ་ཕུན་སུམ་ཚོགས་པའི་བཀྲ་ཤིས་པའི་སྤྱི་ཚོགས་ཀྱི་རྒྱུན་སྐྱོང་ཐུབ་པར་འགྱུར་རོ། །
སྐྱེས་བུ་ཆེན་པོའི་ལམ་རིམ་ལས། སྐྱེས་བུ་འབྲིང་གི་ལམ་ཉམས་སུ་བླངས་པས། རང་ཉིད་འཁོར་བ་ལས་གྲོལ་བའི་ཐར་བ་ཙམ་ཐོབ་ཅིང་། ཚེ་འཁོར་བ་ཐོག་མ་མེད་པ་ནས་འཁོར་བར་འཁོར་བའི་ཚེ་སེམས་ཅན་ཐམས་ཅད་མར་མ་གྱུར་བ་གཅིག་ཀྱང་མེད་པ་དང་། ཚེ་འདིའི་མས་ཅི་ཙམ་དྲིན་གྱིས་བསྐྱངས་པ་དེ་བཞིན་དུ་དྲིན་ཆེ་བ་ཤ་སྟག་ཡིན་པས། སེམས་ཅན་ཐམས་ཅད་བདེ་བ་ཐོབ་འདོད་ཀྱི་བྱམས་པ་དང༌། སྡུག་བསྔལ་བྲལ་འདོད་ཀྱི་སྙིང་རྗེ། སྡུག་བསྔལ་མེད་པའི་བདེ་བ་དང་ལྡན་འདོད་ཀྱི་དགའ་བ། ཉེ་རིང་ཆགས་སྡང་དང་བྲལ་བའི་བཏང་སྙོམས་སྟེ། སེམས་ཅན་ཐམས་ཅད་ཀྱི་སྡུག་བསྔལ་སེལ་འདོད་དང༌། བདེ་བ་སྒྲུབ་འདོད་ཀྱི་བསམ་པ་ཁྱད་པར་ཅན་གྱིས་ཀུན་ནས་བསླངས་ཏེ། ཚད་མེད་བཞི་སྒོམ་པ་སོགས་ལ་བརྟེན་ནས། རང་གི་སྔོན་བསགས་ཀྱི་ཉོན་མོངས་པ་དང་ཤེས་བྱའི་སྒྲིབ་པ་མ་ལུས་པ་སྤོང་བ་དང༌། སེམས་ཅན་གྱི་དོན་སྒྲུབ་ནུས་པའི་རྣམ་མཁྱེན་རྒྱལ་བའི་གོ་འཕང་དོན་དུ་གཉེར་པའི་བྱང་ཆུབ་ཀྱི་སེམས་རིན་པོ་ཆེའི་ཀུན་ནས་བསླང་སྟེ། སེམས་ཅན་ལ་ཕན་པ་སྒྲུབ་པ་ལས་བརྩམས་པའི་སྦྱིན་པའི་ཕར་ཕྱིན་སོགས་བསོད་ནམས་ཀྱི་ཚོགས་དང༌། ཤེས་རབ་ཀྱི་ཕ་རོལ་ཏུ་ཕྱིན་པའི་ཡེ་ཤེས་ཀྱི་ཚོགས་མཐའ་ཡས་པ་རྫོགས་པའི་ཐབས་དང་ཤེས་རབ་ཡ་མ་བྲལ་བའི་སྒོ་ནས་བློ་སྦྱོང་བ་དང༌། རྒྱལ་སྲས་ཀྱི་སྤྱོད་པ་རྨད་དུ་བྱུང་བ་རྣམས་ཚུལ་བཞིན་དུ་ཉམས་སུ་ལེན་པ་དང་། སོར་ཐར་བྱང་སེམས་གསང་སྔགས་ཀྱི་སྡོམ་པ་རྣམས་མིག་འབྲས་བཞིན་དུ་ལེགས་པར་སྲུང་བས། སེམས་ཅན་རྣམས་ལ་གནས་སྐབས་དང་མཐར་ཐུག་གི་ཕན་བདེ་བླ་ན་མེད་པ་སྐྲུན་ནུས་པ་མ་ཟད་རང་གི་དོན་ཡང་ཞོར་ལ་འབྱུང་བའི་རང་གཞན་གྱི་དོན་གཉིས་ལྷུན་གྱི་གྲུབ་པ་དང་རྒྱུན་སྐྱོང་ཐུབ་པ་ཡིན་ནོ། །
མདོར་ན་བྱང་ཆུབ་ལམ་གྱི་རིམ་པའི་གདམས་ངག་ཏུ་རྒྱུན་སྐྱོང་ཐུབ་པའི་འཕེལ་རྒྱས་སློབ་གསོའི་དགོངས་པ་བཞི་བཏོན་ཡོད་པ་སྟེ།
༡། ཕྱི་ནང་སྣོད་བཅུད་བར་དུ་དང་པོ་ཆགས་པའི་གནས་སྐབས་སུ་ཕན་ཚུན་རྟེན་ཅིང་འབྲེལ་བར་འབྱུང་བ་དང་། བར་དུ་གནས་པའི་གནས་སྐབས་སུའང་ཕན་ཚུན་རྟེན་ཅིང་འབྲེལ་བར་གནས་པ་དང༌། མཐར་འཇིག་པའང་ཕན་ཚུན་རྟེན་ཅིང་འབྲེལ་བར་འཇིག་བཞིན་ཡོད་པའི་རྟེན་ཅིང་འབྲེལ་འབྱུང་གི་ཆོས་ཉིད་ཟབ་མོ་གསལ་བར་བསྟན་ཡོད་པའོ། །
༢། སྣོད་བཅུད་ཉམས་རྒུད་ཀྱི་རྕ་བ་བདག་གཅེས་འཛིན་ཡིན་པ་ངོས་འཛིན་བྱེད་དེ། དེ་ལ་བརྟེན་ནས་གཞན་ལ་གནོད་ཅིང་འཚེ་བར་བྱེད་པའི་ཉེས་སྤྱོད་མི་དགེ་བའི་ལས་སྣ་ཚོགས་སྒྲུབ་པ་ནི་སྣོད་བཅུད་ཕུན་ཚོགས་ཉམས་རྒུད་ཀྱི་བྱེད་པོ་ཡིན་པ་གསལ་བར་བསྟན་ནས། དེ་ལས་སྐྱོབ་པའི་ཐབས་ནི་རང་གི་ལས་ངག་ཡིད་གསུམ་གྱི་ཉེས་སྤྱོད་ཕྲ་ཞིང་ཕྲ་བ་ལ་འཛེམ་ཞིང་། རང་དང་གཞན་ལ་ཕན་བདེ་འབྱུང་བ་དང་དེ་ཉིད་རྒྱུན་སྐྱོང་བའི་ཆེད་དུ། རང་གི་ཉོན་མོངས་དགྲའི་གཙོ་བོར་བཟུང་ནས་དེ་རྩ་བ་ནས་སྤོང་བ་དང་། ཉེས་སྤྱོད་ཕྲ་མོ་ནས་འགོག་དགོས་པ་ནན་གྱིས་བསྟན་ཡོད་པའོ། །
༣། འགྲོ་བ་མིའི་ལུས་རྟེན་ནི་ཤིན་ཏུ་རྙེད་དཀའ་བ་ཡིད་བཞིན་གྱི་ནོར་བུ་ལས་ལྷག་པ་དང་། དེ་ལ་སེམས་ཅན་གཞན་ལ་ཕན་པ་བསྒྲུབ་པའི་འོས་འགན་ཡོད་པ་མ་ཟད། གཞན་ལ་ཕན་པ་སྒྲུབ་པའི་ནུས་པའང་ཡོད་པས། སེམས་ཅན་གྱི་དོན་སྒྲུབ་པའི་ལས་ཆོད་ཇི་ཙམ་ཆེ་ན། རང་གི་ཕན་པ་དང་ཟད་མཐའ་མེད་པའི་དོན་གྱི་བདེ་བའང་ཞོར་ལ་འབྱུང་པའི་རྟེན་འབྲེལ་གྱི་ཆོས་ཉིད་གསལ་བར་བསྟན་ཡོད་པའོ། །
༤། སྣོད་ཀྱི་ཕུན་ཚོགས་ནི་སེམས་ཅན་ཐུན་མོང་གི་བསོད་ནམས་བསགས་པའི་འབྲས་བུ་ཡིན་སྟབས། དེ་ལ་འཛད་མཐའ་ཡོད་པ་དང་། མི་རབས་ཚ་རྒྱུད་དང་བཅས་པའི་སེམས་ཅན་ཐམས་ཅད་ཀྱི་བདེ་སྡུག་ལ་བསམ་བློ་གཏོང་པ་དང༌། སེམས་ཅན་རིགས་སྣ་ཚོགས་ལ་བརྩི་བཀུར་བྱེད་དེ། འགྲོ་བ་ཀུན་གྱི་རྩ་བའི་རེ་བ་ཆུང་མཐའ་ནས་སྐོང་བའི་ཐེག་པ་མཆོག་གི་ལམ་ཉམས་སུ་ལེན་པ་ནི་མི་ཚེ་ལ་རིན་ཐང་ལེན་པའི་ལས་ཀྱི་མཆོག་ཏུ་གྱུར་བ་དང་། སྣོད་བཅུད་ཕུན་ཚོགས་ཀྱི་རྒྱུན་སྐྱོང་ཐུབ་པའི་འཕེལ་རྒྱས་ཀྱི་ལམ་རྣམ་པར་དག་པར་ཞུགས་པ་ཡིན་པར་གདམས་ཡོད་དོ། །
དེས་ན། བྱང་ཆུབ་ལམ་རིམ་དུ་རྒྱུན་སྐྱོང་ཐུབ་པའི་འཕེལ་རྒྱས་སློབ་གསོའི་གྲུབ་ཆ་གཙོ་བོ་ཐམས་ཅད་འདུས་ཡོད་པས། བྱང་ཆུབ་ལམ་ཀྱི་རིམ་པའི་གདམས་པ་འདི་ནི་ཕྱི་རོལ་སྣོད་ཀྱི་ཕུན་ཚོགས་དང༌། ནང་བཅུད་ཀྱི་ལེགས་ཚོགས་ཐམས་ཅད་ཉམས་རྒུད་དུ་འགྲོ་བ་ལས་སྐྱོབ་པའི་གཞུང་ལུགས་དང་ལག་ལེན་གྱི་གནད་ཀུན་འདུས་པའི་གཞི་རྩ་གཅིག་པུར་གྱུར་ཡོད་པ་ཡིན་པས། ད་ལྟ་འཛམ་བུ་གླིང་གི་སྣོད་བཅུད་ཉམས་གསོའི་བྱེད་སྒོ་སྤྱི་དང༌། ཁྱད་པར་དུ་བཀྲ་ཤིས་ཕན་བདེའི་སྤྱི་ཚོགས་སྐྲུན་པའི་བྱེད་སྒོ་རླབས་ཆེན་སྤེལ་བཞིན་པའི་སྐབས་འདིར། བོད་ཀྱི་སྲོལ་རྒྱུན་རིག་གནས་ཁྱད་པར་ཅན་འདིས་ཀྱང༌། སྤྱིར་སེམས་ཅན་གྱི་བདེ་སྐྱིད་དང༌། ཁྱད་པར་དུ་འགྲོ་བ་མིའི་ལུས་དང་སེམས་དང་སྤྱོད་ལམ་རྣམ་པར་དག་པ་ཉམས་པ་སོར་ཆུད་དང་མ་ཉམས་གོང་སྤེལ་གྱི་ཐད་ལ་སློབ་གསོའི་ནུས་པ་ཁྱད་པར་ཅན་ཐོན་ཐུབ་པ་དང་། འཛམ་བུ་གླིང་གི་སྣོད་བཅུད་ཀྱི་ཕུན་སུམ་ཚོགས་པ་ཐམས་ཅད་ཡུན་ནས་ཡུན་དུ་རྒྱུན་སྐྱོང་ཐུབ་པར་མཛད་རྗེས་བླ་ན་མེད་པ་འཇོག་ཐུབ་ངེས་ཡིན་སྙམ་པའི་ཀུན་སློང་དང་ཡིད་ཆེས་བརྟན་པོས། རང་བློས་གང་ལྕོགས་ཀྱིས་གཞུང་ཆེན་མོ་འདིའི་དགོངས་པ་དང་དེང་སྐབས་འཛམ་གླིང་གི་རྒྱུན་སྐྱོང་ཐུབ་པའི་འཕེལ་རྒྱས་སློབ་གསོའི་དགོངས་པ་རྣམས་བསྡུར་པ་ལས། བྱང་ཆུབ་ལམ་རིམ་དུ་སློབ་གསོ་ལ་བརྟེན་ནས་རིག་གནས་གསོ་བ་དང་། རིག་གནས་ལ་བརྟེན་ནས་ཁོར་ཡུག་གསོ་བ་དང་། ཁོར་ཡུག་ལ་བརྟེན་ནས་དཔལ་འབྱོར་གསོ་བ་དང་། དཔལ་འབྱོར་ལ་བརྟེན་ནས་སྤྱི་ཚོགས་གསོ་བའི་ལེགས་ཚོགས་མ་ལུས་འབྱུང་བའི་རྟེན་ཅིང་འབྲེལ་བར་འབྱུང་བའི་རྒྱུན་སྐྱོང་ཐུབ་པའི་འཕེལ་ལམ་བརྟན་ཞིང་གསལ་བའི་འཁོར་ལོ་རྒྱུན་མི་ཆད་དུ་སྐོར་ཆོག་པ་ཞིག་བསྟན་ཡོད་པ་བཤེས་གཉེན་དམ་པ་རྣམས་ཀྱི་བཀའ་དྲིན་ལས་རགས་ཙམ་མཐོང་ནས་དཔྱད་རྩོམ་འདི་བྲིས་པ་ལགས་མོད། ཚུལ་འདི་ནི་སེམས་ཅན་ཀུན་དང་འབྲེལ་བའི་ལས་ཤིན་ཏུ་གཉན་པོ་ཞིག་ཡིན་པས། ཀུན་གྱི་མཐོང་ཆེན་གཟབ་ནན་བྱ་རིགས་པའི་བྱ་གཞག་འགངས་ཆེན་ཞིག་ཡིན་པར་འདོད་ལ། རང་གི་ཤེས་རྒྱའི་དབང་གིས་དཔྱད་པ་ལ་ནོངས་པ་དང་གོ་བ་ལ་ནོར་འཁྲུལ་གང་མཆིས་མཁྱེན་ལྡན་རྣམས་ཀྱིས་དགོངས་འཆར་ཡོ་བསྲང་གནང་བའི་བཀའ་དྲིན་སྐྱོང་རྒྱུ་སྙིང་ནས་ཞུའོ། །
སྤྱི་ལོ༢༠༡༠ལོའི་ཟླ༤པའི་ཚེས༡༥ཉིན།
ཨ་རིའི་གྲོང་ཆེ་ཆེན་པོ་ཉེག་ཡོབ་ནས་གུས་པས་སྤེལ་བ་དགེ་ལེགས་སུ་གྱུར་ཅིག་གུ །


c: text/html

text:
བྷི་བྷི་སི་གསར་ཁང་གིས་གནས་ཚུལ་སྤེལ་བ་ལྟར་ན། ཨོ་སི་ཊོ་ལི་ཡའི་འཚོལ་ཞིབ་ཚོགས་ཆུང་ཞིག་གིས་རྒྱ་མཚོའི་གཏིང་དུ་འཚོལ་ཞིབ་བྱས་པ་བརྒྱུད། ལོ་ངོ་ ༡༠༠ སྔོན་གར་ཡོད་ཅི་བྱུང་མེད་པར་གྱུར་བའི་ཆུ་འཛུལ་དམག་གྲུ་(HMAS AE-1) ཞེས་པ་དེ། ཁ་སང་པཱ་པུ་ཨ་ནིའུ་ཇི་ནི་ཡ་རྒྱལ་ཁབ་ཀྱི་གླིང་ཕྲན་ཌུག་ཨོབ་ཡོག་ (Duke of York) གི་རྒྱ་མཚོའི་གཏིང་ཚད་མི་ཊར་ ༣༠༠ ཡི་འོག་ནས་རྙེད་སོན་བྱུང་ཡོད་པ་དང་། མཚོ་གྲུ་རྙེད་རྗེས། སྐབས་དེར་གྲུ་གཟེངས་ནང་ཡོད་པའི་མཚོ་དམག་རྣམས་ཀྱི་ཤུལ་ལུས་ནང་མི་སྤུན་མཆེད་ཚོར་གདུང་སེམས་མཉམ་སྐྱེད་མཚོན་པའི་མྱ་ངན་གུས་འདུད་ཞུས་ཡོད་འདུག
ཨོ་སི་ཊོ་ལི་ཡའི་དམག་དོན་བློན་ཆེན་མཱ་རི་སེ་པ་ནཱི་ (Marise Payne) ལགས་ཀྱིས། གྲུ་འདི་ནི་ཨོ་སི་ཊོ་ལི་ཡའི་མཚོ་དམག་གི་ལོ་རྒྱུས་ཀྱི་དཔང་རྟགས་ཆེན་པོ་ཞིག་ཆགས་ཀྱི་ཡོད། གྲུ་ཆེན་འདི་ནི་ཨོ་སི་ཊོ་ལི་ཡའི་མཚོ་དམག་གི་གྲུ་བོར་བརླགས་ཕྱིན་པ་ཐོག་མ་དེ་ཆགས་ཡོད་པ་མ་ཟད། དབྱིན་ཡུལ་དང་ཨོ་སི་ཊོ་ལི་ཡ་མཐུན་ཕྱོགས་རྒྱལ་ཁབ་གཉིས་ཀྱིས་མཉམ་འབྲེལ་གྱིས་བཟོས་པའི་མཚོ་གྲུ་ཆེན་པོ་ཐོག་མ་དེའང་ཆགས་ཡོད་པ་རེད། འཛམ་གླིང་དམག་ཆེན་དང་པོའི་སྐབས་སུ་བོར་བརླག་ཕྱིན་ཡོད་པ་དང་། སྐབས་དེར་རྒྱལ་ཁབ་གཉིས་ལ་གྱོང་གུད་ཆེན་པོ་ཞིག་ཕོག་པ་རེད། ཅེས་དང་། ཡང་ཁོང་གིས། སྐབས་དེར་གྲུ་གཟེངས་ནང་ཡོད་པའི་དམག་མི་རྣམས་ཀྱི་ད་ཡོད་སྤུན་མཆེད་རྣམས་ཀྱིས་གྲུ་གཟེངས་རྙེད་སོན་བྱུང་བའི་གནས་ཚུལ་ཤེས་རྟོགས་བྱུང་ན། སེམས་པར་བདེ་སྣང་ཞིག་ཡོང་བའི་རེ་བ་བྱེད་ཀྱི་ཡོད་ལ། རིང་མིན་ང་ཚོས་གྲུ་དེ་ཆུའི་ནང་ནུབ་པའི་རྒྱུ་མཚན་ཤེས་རྟོགས་ཡོང་གི་རེད་བསམ་གྱི་ཡོད། ཅེས་བརྗོད་འདུག་ལ། མི་མང་མང་པོ་ཞིག་གིས་གྲུ་གཟེངས་གར་ཡོད་ཅི་བྱུང་མེད་པར་གྱུར་བའི་རྒྱུ་རྐྱེན་གང་ཡིན་ཤེས་རྟོགས་ཐུབ་པའི་རེ་བ་བྱེད་བཞིན་ཡོད་པ་རེད།
དམག་གྲུ་(HMAS AE-1)ནི་ཨོ་སི་ཊོ་ཡའི་ཆུ་འཛུལ་དམག་གྲུ་ཐོག་མ་དེ་ཡིན་པ་དང་། ཕྱི་ལོ་ ༡༩༡༤ ལོར་ཨོ་སི་ཊོ་ལི་ཡ་དང་དབྱིན་ཡུལ་གྱི་དམག་མི་ ༣༥ བཅས་གནས་སྟངས་ཡ་མཚན་ཅན་ཞིག་གི་འོག དབྱིན་ཡུལ་གྱི་ཤར་ཕྱོགས་སུ་ཡོད་པའི་པཱ་པུ་ཨ་ནེའུ་ཇི་ནི་ཡ་ (Papua New Guinea) རྒྱལ་ཁབ་ཀྱི་ཉེ་འགྲམ་རྒྱ་མཚོའི་ནང་གར་ཡོད་ཅི་བྱུང་མེད་པར་གྱུར་ཡོད་པ་དང་། སྐབས་དེར་གྲུ་གཟེངས་ཆུའི་ནང་ནུབ་པའམ་དགྲ་ཡི་ལག་ཏུ་ཤོར་བ་ཡིན་མིན་སོགས་ཀྱི་དོགས་གཞི་ཙམ་ལས་ཁུངས་སྣེ་གང་ཡང་ཤེས་རྟོགས་ཐུབ་མེད་པ་རེད།
ཕྱི་ལོ་ ༢༠༠༤ ལོར་ཨོ་སི་ཊོ་ལི་ཡའི་གཞུང་གི་མཐུན་སྦྱོར་རོགས་རམ་འོག མི་གྲངས་ ༡༣ གྱིས་གྲུབ་པའི་འཚོལ་ཞིབ་ཚོགས་པ་ཞིག་གིས་གྲུ་གློག་འོད་ཚད་ཆེན་པོ་ཅན་བེད་སྤྱོད་བྱས་ཏེ་རྒྱ་མཚོའི་གཏིང་དུ་འཚོལ་ཞིབ་བྱེད་མགོ་བརྩམས་ཡོད་པ་དང་། ཕྱི་ལོ་ ༢༠༡༣ ལོར་བསྐྱར་དུ་འཚོལ་ཞིབ་བྱས་ཡོད་ཀྱང་གྲུབ་འབྲས་ཐོན་མེད་པ་རེད། བདུན་ཕྲག་སྔོན་མའི་ནང་ཚོགས་པ་དེས་འཚོལ་ཞིབ་ཐེངས་གསུམ་པ་བྱས་ཏེ་རྩེད་སོན་བྱུང་ཡོད་འདུག
གསར་འགོད་པ། ཉི་མ་ཚེ་རིང་།

robotstxt: allowed

filter: keep


text:
༢༠༡༥ ཟླ་ ༡༢ ཚེས་ ༡༠ རེས་གཟའ་ཕུར་བུ།
༄༅། དེ་རིང་ཁམས་གསུམ་ཆོས་ཀྱི་རྒྱལ་པོ། འཇིག་རྟེན་ཞི་བདེའི་དེད་དཔོན། ས་སྟེང་རྒྱལ་བསྟན་ཡོངས་རྫོགས་ཀྱི་མངའ་བདགབོད་མི་ཡོངས་ཀྱི་མགོན་སྐྱབས།བླ་ན་མེད་པའི་དབུ་འཁྲིད་སྤྱི་ནོར་ྋགོང་ས་ྋསྐྱབས་མགོན་རྒྱལ་དབང་སྐུ་ཕྲེང་བཅུ་བཞི་པ་ཆེན་པོ་མཆོག་ལ་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་ནས་མི་ལོ་ཉེར་དྲུག་འཁོར་བའི་དུས་ཚིགས་ཁྱད་པར་ཅན་སྲུང་བརྩི་ཞུ་བའི་ཉིན་མོར་བཀའ་ཤག་གིས་མགོན་པོ་མཆོག་ལ་བཀའ་དྲིན་རྗེས་དྲན་གྱི་གུས་ཕྱག་སྔོན་དུ་བཏང་སྟེ་གཞིས་བྱེས་བོད་མི་ཡོངས་དང༌། འཛམ་གླིང་གང་སར་གནས་པའི་བོད་ཀྱི་གྲོགས་པོ་ཀུན་ལ་དགའ་སེམས་འཁོལ་བའི་ངང་ནས་འཚམས་འདྲི་བཀྲིས་བདེ་ལེགས་ཞུ་རྒྱུ་ཡིན།
བོད་མིའི་བླ་ན་མེད་པའི་དབུ་འཁྲིད་ྋགོང་ས་ྋསྐྱབས་མགོན་ཆེན་པོ་མཆོག་གིས་བོད་ཀྱི་བདེན་མཐའ་གསལ་ཐབས་སུ་འཚེ་མེད་ཞི་བའི་ཐབས་ལམ་ཁོ་ནར་བརྟེན་པ་དང༌། ཆོས་ལུགས་མཐུན་སྒྲིལ། ཡ་རབས་བཟང་སྤྱོད། རང་བྱུང་ཁོར་ཡུག་སྲུང་སྐྱོབ་སོགས་ལ་སྨན་པའི་མཛད་བཟང་བསྐྱངས་པར་ངོས་འཛིན་ཞུས་ཏེ་ཕྱི་ལོ་ ༡༩༨༩ ལོར་སྙན་གྲགས་ཆེ་བའི་ནོ་སྦེལ་ཞི་བདེའི་གཟེངས་རྟགས་འབུལ་བཞེས་མཛད་པ་དེ་ལ་བརྟེན་ནས་ནོ་སྦེལ་ཞི་བདེའི་གཟེངས་རྟགས་ཀྱི་རིན་ཐང་དང་ཆེ་མཐོང་སྔར་ལྷག་གོང་མཐོར་སོང་ཡོད། མགོན་པོ་མཆོག་གིས་འཇིག་རྟེན་སྐྱེ་འགྲོ་ཀུན་ལ་བདེ་སྐྱིད་དང༌། རང་དབང༌། ཞི་བདེ་བཅས་འབྱུང་ཐབས་སུ་སྐུ་ངལ་བརྒྱ་ཕྲག་ལྷུར་བཞེས་མཛད་དེ་རྒྱལ་ཁབ་དུ་མར་ཞབས་ཀྱིས་བཅགས་ཏེ་སྐྱེ་བོ་ས་ཡ་མང་པོར་བྱམས་སྙིང་རྗེ་དང༌། བཟོད་བསྲན། འཚེ་བ་མེད་པ། ཞི་བདེ།ཀུན་ཁྱབ་སེམས་ཁུར་བཅས་སྐོར་རྟག་ཏུ་ལམ་སྟོན་བཀའ་སློབ་བསྩལ་དང་སྩོལ་བཞིན་པར་ཡིད་སྨོན་སྐྱེས་ཏེ་གྲགས་ཅན་གྱི་གཙུག་ལག་སློབ་གཉེར་ཁང་དང༌། འགྲོ་བ་མིའི་ཐོབ་ཐང་དང་འབྲེལ་བའི་སྒྲིག་འཛུགས་ཁག་ནས་གུས་བཀུར་ཆེ་བསྟོད་ཀྱི་གཟེངས་རྟགས་ ༡༥༢ འབུལ་གནང་མཛད་ཡོད། ལྷག་པར་མགོན་པོ་མཆོག་གིས་སྐྱེ་འགྲོ་ཀུན་ལ་སྨན་པའི་དགོངས་གཞི་གཏིང་ཟབ་དང་བཀའ་སློབ་རྣམས་ཕྱག་དེབ་གྲངས་ ༡༡༡ པར་བསྐྲུན་ཕབ་བསྒྱུར་གྱིས་གང་སརཁྱབ་བཞིན་པ་སོགས་ཀྱི་མཛད་འཕྲིན་ལ་རང་ཅག་གངས་ཅན་པ་རྣམས་དགའ་སྤོབས་བྱ་འོས་པ་ཞིག་ཡིན།
ྋགོང་ས་ྋསྐྱབས་མགོན་ཆེན་པོ་མཆོག་གི་དགོངས་བཞེད་ལྟར་མང་གཙོའི་ལམ་ལུགས་ཀྱི་ཐོག་ནས་གཏན་ལ་ཕབ་པའི་དབུ་མའི་ལམ་ནི་བོད་མིའི་སྒྲིག་འཛུགས་ཀྱི་སྲིད་བྱུས་ཤིག་ཡིན། འདིས་བོད་རྒྱ་མི་རིགས་གཉིས་ཀྱི་ཕུགས་རྒྱང་རིང་པོའི་ཁེ་ཕན་ལ་སྨན་པར་བརྟེན་རྒྱལ་སྤྱིའི་སྲིད་གཞུང་ཁག་དང༌། ཤེས་ཡོན་ཅན།རྒྱ་རིགས་རྩོམ་པ་པོ།མཁས་པ་བཅས་ཕྱོགས་མང་པོ་ནས་བོད་དོན་ལ་རྒྱབ་སྐྱོར་གནང་མཁན་གང་མང་བྱུང་ཡོད།ཨ་རིའི་ཕོ་བྲང་དཀར་པོ་ནས་དབུ་མའི་ལམ་གྱི་མཛད་བྱུས་ལ་བསྔགས་བརྗོད་དང་རྒྱབ་སྐྱོར་ཤུགས་ཆེ་ཡོད་པའི་གསལ་བསྒྲགས་ཀྱང་སྤེལ་ཡོད། འདི་ལོའི་ནང་སྲིད་འཛིན་ཨཱོ་སྦ་མ་མཆོག་གིས་རྒྱ་ནག་སྲིད་འཛིན་ཞི་ཅིན་ཕིང་མཇལ་འཕྲད་གནང་སྐབས་ཁོང་གིས་བོད་དོན་དཀའ་རྙོག་སེལ་ཐབས་སུ་ྋགོང་ས་ྋསྐྱབས་མགོན་ཆེན་པོ་མཆོག་དང་གང་ཉིད་ཀྱི་སྐུ་ཚབ་ལྷན་དུ་འབྲེལ་མོལ་གནང་དགོས་པའི་ནན་བསྐུལ་གནང་ཡོད། ཁོང་གིས་གསུང་བཤད་དེ་འདྲ་གནང་བར་བཀའ་ཤག་གིས་བོད་མི་ཡོངས་ཀྱི་ཚབ་ཞུས་ཏེ་དགའ་བསུ་དང་རྗེས་སུ་ཡི་རང་ཞུ་གི་ཡོད།
དེ་བཞིན་ཨ་རི་གྲོས་ཚོགས་ཀྱི་དབུ་འཁྲིད་ལྕམ་ནན་སི་སྤེ་ལོ་སི་མཆོག་གིས་གཙོས་གྲོས་ཚོགས་འཐུས་མི་ཁག་ཅིག་བོད་དུ་གཟིགས་སྐོར་ཕེབས་ཏེ་བོད་ནང་གི་འགྲོ་བ་མིའི་ཐོབ་ཐང་ཐོག་ཐུགས་འཚབ་ཡོད་གསུངས་པ་དང་ཆབས་ཅིག་རྒྱ་ནག་གཞུང་ནས་འབྲེལ་མོལ་གནང་དགོས་པའི་བསྐུལ་མ་གནང་ཡོད། དེ་ཡང་ཨ་རིའི་གྲོས་ཚོགས་ཀྱི་དབུ་འཁྲིད་ལྕམ་ནན་སི་སྤེ་ལོ་སི་མཆོག་གིས་ ”བོད་མིའི་ཆོས་དད་དང་སྨྲ་བརྗོད་ཀྱི་རང་དབང༌། ཆོས་དང་རིག་གཞུང་སྐད་ཡིག་སྲུང་སྐྱོབ། ཕྱི་འབྲེལ་མི་སྣ་དང་ལྟ་སྐོར་བ་ཕེབས་ཕྱོགས་ཐད་ཐུགས་འཚབ་ཡོད་ཅེས་”དང༌། ཁོང་གིས་མུ་མཐུད་”ྋགོང་ས་ྋསྐྱབས་མགོན་ཆེན་པོ་མཆོག་ལ་ཨ་རིའི་རྒྱ་ཆེའི་མི་མང་དང་གྲོས་ཚོགས་ནས་རྒྱབ་སྐྱོར་ཤུགས་ཆེ་ཡོད་སྐོར་རྒྱ་ནག་གཞུང་གི་མི་སྣར་གསལ་པོ་བཤད་ཡོད་”ཅེས་གསུངས་ཡོད། དེ་མཚུངས་གྲོས་ཚོགས་འཐུས་མི་སྐུ་ཞབས་ཇཱིམ་མེག་གྷ་ཝན་མཆོག་གིས་ཀྱང་ད་ལན་གྱི་གཟིགས་སྐོར་སྐབས་རྒྱ་རིགས་ལས་བྱེད་མཉམ་དུ་བསམ་ཚུལ་བརྗེ་ལེན་ཤུགས་ཆེ་བྱུང་སྐབས་ཁོང་གིས་ ”ཏཱ་ལའི་བླ་མ་ནི་བོད་རྒྱའི་དཀའ་རྙོག་འགྲིག་འཇགས་ཡོང་བའི་ཐབས་ལམ་ཡིན།རྒྱ་ནག་གཞུང་གིས་བོད་ནང་འགྲོ་གྲོན་བཏང་ཡོད་ནའང༌། མི་རིགས་ཤིག་གི་ངོ་བོ་མཚོན་པའི་རྩ་ཆེའི་རིག་གཞུང་དང་སྲོལ་རྒྱུན་རྣམས་འགྲེམས་སྟོན་ཁང་ལྟ་བུ་ཞིག་ཏུ་དམ་བཅིངས་ཐུབ་ཀྱི་མ་རེད།”ཅེས་སོགས་གསུངས་ཡོད།
དེ་དང་ཕྱོགས་མཚུངས་ཡུ་རོབ་མཐུན་ཚོགས་ཀྱི་འཐུས་མི་རྒྱ་ནག་དང་བོད་ནང་གཟིགས་སྐོར་ཕེབས་པ་རྣམས་ཀྱིས་ཀྱང་བོད་ནང་གི་འགྲོ་བ་མིའི་ཐོབ་ཐང་ཐོག་ཐུགས་འཚབ་ཡོད་པ་དང་བོད་དོན་དཀའ་རྙོག་སེལ་ཐབས་སུ་འབྲེལ་མོལ་གནང་དགོས་གསུངས་ཡོད། བློན་ཆེན་གྱི་གོ་གནས་ཅན་འཇར་མན་སྐུ་ཞབས་ཀཱི་རིས་ཀྲོབ་མཆོག་གིས་རྒྱ་ནག་གཞུང་ནས་ཁོང་ཚོ་འཐུས་མི་རྣམས་ལ་བོད་ཀྱི་གནས་སྟངས་དངོས་བདེན་མིན་པ་མིག་བསྟན་གནང་བར་སྐྱོན་བརྗོད་གནང་ཡོད། བཀའ་ཤག་ནས་ཨ་རི་དང་ཡུ་རོབ་སྤྱི་མཐུན་རྒྱལ་ཁབ་ཀྱི་འཐུས་མི་རྣམས་ཀྱིས་དབུ་མའི་ལམ་གཞིར་བཞག་བོད་རྒྱ་འབྲེལ་མོལ་ལ་རྒྱབ་སྐྱོར་གནང་བར་ཐུགས་རྗེ་ཞུ་རྒྱུ་ཡིན།
ཉེ་དུས་རྒྱ་ནག་གི་སྲིད་འཛིན་ཞི་ཅིན་ཕིང་དང༌། ཐེ་ཝན་གྱི་འགོ་འཁྲིད་མཱ་ཡིན་ཇོའུ་རྣམ་གཉིས་སིང་སྒ་སྤུར་དུ་མཇལ་འཕྲད་གནང་བ་དེས་རྒྱ་ནག་དང་ཐའེ་ཝན་དབར་གྱི་གནད་དོན་ཇི་ཡོད་ཞི་བའི་སྒོ་ནས་སེལ་ཐུབ་པར་ཕན་པའི་བསམ་ཚུལ་འཛིན་གྱི་ཡོད།
གོང་དུ་ཨ་རི་གྲོས་ཚོགས་དང་ཡུ་རོབ་འཐུས་ཚབ་རྣམས་ཀྱིས་ཇི་ལྟར་གསུང་པ་ལྟར་བོད་ནང་གི་འགྲོ་བ་མིའི་ཐོབ་ཐང་གི་གནས་སྟངས་ནི་སེམས་འཚབ་སྐྱེ་གཞིའི་གནས་སུ་གྱུར་ཡོད། དེ་རིང་ནི་འཛམ་གླིང་འགྲོ་བ་མིའི་ཐོབ་ཐང་གི་ཉིན་མོའང་ཡིན་པ་དང༌། ཡོངས་ཁྱབ་འགྲོ་བ་མིའི་ཐོབ་ཐང་གསལ་བསྒྲགས་གནང་ཏེ་མི་ལོ་ ༦༧ འཁོར་ཟིན་ནའང་བོད་མི་རྣམས་ནས་དགའ་སྟོན་བྱེད་རྒྱུ་གང་ཡང་མེད། རྒྱ་ནག་གཞུང་གིས་བཏོན་པའི་རྒྱབ་ཤ་དཀར་པོའི་ནང་’བོད་ལ་ཕུལ་བྱུང་གི་དུས་རབས’་ཞེས་ཁྱབ་བསྒྲགས་བྱེད་ཀྱི་ཡོད་ནའང༌། དོན་དངོས་སུ་བོད་མི་རྣམས་ལ་དཔལ་འབྱོར་གྱི་ཁེ་ཕན་དང་གཞི་རྩའི་ཐོབ་ཐང་ཁག་ལོངས་སུ་སྤྱོད་དབང་མེད། རྒྱ་ནག་གཞུང་གིས་བོད་མིའི་ཐོག་ཆབ་སྲིད་ཀྱི་དམ་བསྒྲགས་དང༌། དཔལ་འབྱོར་ཟུར་འབུད། མི་རིགས་དབྱེ་འབྱེད། ཁོར་ཡུག་གཏོར་བཤིག རིག་གཞུང་རྩ་མེད་གཏོང་བཞིན་པ་བཅས་ཀྱི་བྱེད་བབ་ལ་འགྱུར་བ་ཕྱིན་མེད། ཕྱི་ལོ་ ༢༠༠༩ ནས་བཟུང་བོད་ཆོལ་ཁ་གསུམ་ནང་བོད་མི་དཔའ་བོ་དང་དཔའ་མོ་གྲངས་ ༡༤༢ ཀྱིས་སྐུ་ལུས་མེ་ལ་བསྲེགས་པ་དེ་དག་ནི་རྒྱ་ནག་གཞུང་གིས་བོད་མིའི་རང་དབང་ལ་བརྩི་མེད་དང་ཚབས་ཆཻའི་དྲག་གནོན་བྱས་པའི་སྲིད་བྱུས་ལ་ངོ་རྒོལ་བྱས་པ་མཚོན་གྱི་ཡོད། ཉེ་ཆར་བོད་རང་སྐྱོང་ལྗོངས་དམར་ཤོག་ཚོགས་པའི་དྲུང་ཆེ་ཁྲན་ཆུང་གོའུ་ཡིས་བོད་རིགས་ལས་བྱེད་པ་ལྐོག་ཏུ་ཆོས་དད་བྱེད་མཁན་དང་”ཏཱ་ལའི་རུ་ཚོགས་”ཀྱི་རྗེས་འཇུག་པ་ངོ་རྟགས་བཟུང་སྟེ་ཚབས་ཆེའི་ཉེས་པ་གཏོང་དགོས་བཤད་ཡོད། ཡང་རྒྱ་ནག་གཞུང་འཛིན་མི་སྣ་ཀྲུའུ་ཝེ་ཆུན་གྱིས་ྋགོང་ས་ྋསྐྱབས་མགོན་ཆེན་པོ་མཆོག་གི་ཡང་སྲིད་སྐོར་ཐག་གཅོད་བྱེད་དབང་རྒྱ་ནག་གཞུང་ལ་ཡོད་ཚུལ་ཧམ་བཤད་བྱས་ཡོད། འོན་ཀྱང་ཆོས་དང་སྐྱེ་བ་སྔ་ཕྱི་ཁས་མི་ལེན་མཁན་ཞིག་གིས་ཧམ་བཤད་བྱས་པར་རྒྱལ་སྤྱིའི་བློ་ལྡན་སུས་ཀྱང་ཆ་འཛིན་མི་བྱེད། ྋགོང་ས་མཆོག་གི་སྐུའི་ཡང་སྲིད་ནི་བོད་ཀྱི་ལོ་རྒྱུས་དང་ཆོས་ཕྱོགས་གང་ཐད་ནས་ྋགོང་ས་མཆོག་གང་ཉིད་ལས་གཞན་སུ་ལའང་ཐག་གཅོད་བྱེད་དབང་མེད།ྋགོང་ས་མཆོག་ལ་བོད་མིས་ཡིད་ཆེས་སྲ་བརྟན་ཡོད་པ་དེར་རྒྱ་ནག་གཞུང་གིས་དཔུང་སྟོབས་སྤྱད་པའམ་དངུལ་སྤྲད་དེ་འགྱུར་བ་རྩ་བ་ནས་གཏོང་ཐུབ་ཀྱི་མ་རེད།
དེ་རིང་ང་ཚོས་རྒྱ་ནག་གིས་དྲག་གནོན་འོག་མུ་མཐུད་དཀའ་སྡུག་མྱོང་བཞིན་པ་ཀུན་གཟིགས་པཎ་ཆེན་རིན་པོ་ཆེ་བསྟན་འཛིན་དགེ་འདུན་ཡེ་ཤེས་འཕྲིན་ལས་ཕུན་ཚོགས་དཔལ་བཟང་པོ་མཆོག་གིས་གཙོས་བྱ་བྲལ་རིན་པོ་ཆེ་དང༌། བོད་བསྟན་སྲིད་མི་རིགས་ཀྱི་ཆེད་དུ་འཛིན་བཟུང་བཙོན་འཇུག་གིས་སྡུག་སྦྱོང་མནར་གཅོད་མྱོང་བཞིན་པའི་བཙོན་པ་སྟོང་ཕྲག་འགའ་ཤས་ཡོད་པ་རྣམས་གློད་གྲོལ་ཐོབ་པའི་སླད་དུ་རྒྱལ་སྤྱིའི་སྲིད་གཞུང་དང༌། གྲོས་ཚོགས། འགྲོ་བ་མིའི་ཐོབ་ཐང་སྲུང་སྐྱོབ་ཚོགས་པ་བཅས་ཀྱིས་རྒྱ་ནག་གཞུང་ལ་སྔར་ལྷག་གནོན་ཤུགས་གནང་རོགས་ཞེས་འབོད་བསྐུལ་ཞུ་རྒྱུ་དང༌། རྒྱ་རིགས་ནོ་སྦེལ་ཞི་བདེའི་གཟེངས་རྟགས་ཐོབ་མཁན་སྐུ་ཞབས་ལིའུ་ཞའོ་པོ་ཡང་བཙོན་གྲོལ་ཡོང་བའི་འབོད་བསྐུལ་བྱེད་རྒྱུ་ཡིན།
བོད་ཀྱི་ཁོར་ཡུག་སྲུང་སྐྱོབ་བྱ་རྒྱུ་ནི་ཤིན་ཏུ་འགངས་ཆེའི་བྱ་བ་ཞིག་ཡིན་ཞིང༌། གོ་ལའི་གནམ་གཤིས་འགྱུར་ལྡོག་གི་ཚོགས་འདུའི་དུས་སྐབས་དང་བསྟུན་ྋགོང་ས་ྋསྐྱབས་མགོན་ཆེན་པོ་མཆོག་གིས་བོད་ཀྱི་ཁོར་ཡུག་སྲུང་སྐྱོབ་གནང་དགོས་དོན་ཇི་ཡིན་ངོ་སྤྲོད་མཛད་ཡོད། དེ་ཡང་མགོན་པོ་མཆོག་གིས་ ”ང་ཚོ་སྡོད་ཁང་སའི་གོ་ལ་འདི་ལས་མེད།འདིའི་ཡང་ཐོག་ལ་བོད་ཆགས་ཡོད། འཛམ་གླིང་གི་སྣེ་གསུམ་པར་གྲགས་པའི་བོད་དེ་ཡང་སྣེ་མོ་གཉིས་ལྟར་གལ་གནད་ཆེན་པོ་ཡིན་པས་གོ་ལ་ཁྱོན་ཡོངས་ཀྱི་ཁོར་ཡུག་གནས་སྟངས་རྒྱུན་གནས་ཐུབ་པ་ཞིག་ཡོང་སླད་མཐོ་སྒང་བོད་ཀྱི་ཁོར་ཡུག་སྲུང་སྐྱོབ་བྱེད་དགོས་”ཞེས་རྒྱལ་སྤྱིའི་འགོ་འཁྲིད་ཀུན་ལ་རེ་བསྐུལ་གྱི་བཀའ་སློབ་བསྩལ་ཡོད།བོད་ནང་ཤིང་ནགས་འབྲེག་གཅོད་དང༌། གཏེར་ཁ་བསྔོགས་འདོན། ཚན་རིག་དང་མི་མཐུན་པའི་ཆུ་རགས་བརྒྱབ་པ། འཁྱག་རོམ་བཞུ་ཚད་ཇེ་མགྱོགས་སོང་བ་བཅས་ལ་བརྟེན་ནས་ཁོར་ཡུག་ལ་གནོད་སྐྱོན་བྱུང་ཡོད། ལྷག་པར་ཨེ་ཤེ་ཡ་གླིང་ཆེན་གྱི་ཁོར་ཡུག་ལ་གནོད་འཚེ་འབྱུང་བཞིན་པ་ཡིན། ཕཱ་རན་སིར་གོ་ལ་གནམ་གཤིས་འགྱུར་ལྡོག་གྱི་ལྷན་ཚོགས་ COP 21ཚོགས་པའི་སྐབས་ང་ཚོའི་ཁོར་ཡུག་གི་འཐུས་མི་རྣམས་ཀྱིས་ཚོགས་འདུར་ཕེབས་པའི་ཚོགས་པ་ཁག་དང་མཉམ་དུ་བསམ་ཚུལ་བརྗེ་ལེན་བྱེད་རྒྱུས་མཚོན་བོད་ཀྱི་ཁོར་ཡུག་སྐོར་གོ་རྟོགས་སྤེལ་ཐུབ་པ་བྱུང་ཡོད། རྒྱ་ནག་གཞུང་གིས་གོ་ལའི་ཚ་དྲོད་རྐྱེན་གྱིས་གནམ་གཤིས་འགྱུར་ལྡོག་ཁས་ལེན་བྱེད་པ་དེ་བཞིན་དུ་བོད་ཀྱི་ཁོར་ཡུག་གནས་སྟངས་ཇེ་སྡུག་ཏུ་མི་འགྲོ་བའི་ཐབས་ལམ་འདོན་རྒྱུའི་འགན་འཁུར་ཡང་ཡོད་པ་ནན་བརྗོད་བྱེད་རྒྱུ་ཡིན།
ྋགོང་ས་ྋསྐྱབས་མགོན་ཆེན་པོ་མཆོག་གིས་རང་ཅག་ལ་མང་གཙོ་གསོལ་རས་བསྩལ་ཡོད་པ་དང༌། ཕྱི་ལོ་ ༢༠༡༡ ལོར་ཆབ་སྲིད་ཀྱི་དབང་ཆ་མི་མང་གིས་འོས་འདེམས་བྱས་པའི་འགོ་འཁྲིད་ལ་རྩིས་སྤྲོད་བསྩལ་བ་ལྟར་འདི་ལོའི་སྲིད་སྐྱོང་དང་སྤྱི་འཐུས་འོས་བསྡུའི་ལས་དོན་དེ་གལ་གནད་ཇེ་ཆེར་གྱུར་ཡོད། བཙན་བྱོལ་བོད་མི་རྣམས་ནས་མང་གཙོའི་བརྒྱུད་རིམ་གྱི་གོ་རྟོགས་ཇེ་ཆེར་འཕེལ་སྟེ་འོས་བསྡུའི་སྐབས་དོ་སྣང་ཆེན་པོས་མཉམ་ཞུགས་གནང་ཡོད། གཞི་རྩའི་གཏམ་བརྗོད་ཀྱི་རང་དབང་ནི་མང་གཙོའི་ཐོབ་ཐང་ཞིག་ཡིན་པ་དང་སྤྱི་ཚོགས་ཀྱི་བརྒྱུད་ལམ་ཁག་ནི་དེའི་ལག་ཆ་ལྟ་བུ་ཡིན་ནའང༌། དེ་དག་བེད་སྤྱོད་ལོག་པར་མ་སོང་བའི་འགན་འཁུར་དགོས་པ་ཡིན། དམིགས་བསལ་ྋགོང་ས་ྋསྐྱབས་མགོན་ཆེན་པོ་མཆོག་ལ་དད་གུས་བརྩི་བཀུར་ཞུ་རྒྱུའི་ཚབ་ཏུ་རྫུན་གཏམ་ཧམ་བཤད་བྱས་པ་ལ་བཀའ་ཤག་ནས་མཐའ་གཅིག་ཏུ་ངོ་རྒོལ་ཡོད། སྲིད་སྐྱོང་དང་སྤྱི་འཐུས་ལ་བཞེངས་མཁན་སྐྱེ་བོ་སུ་ཡིན་མིན་ལ་མ་ལྟོས་པར་ཁུངས་མེད་ཀྱི་སྐྱོན་འཛུགས་བྱེད་པ་དེས་སྲིད་སྐྱོང་དང་སྤྱི་འཐུས་ཀྱི་སྒྲིག་འཛུགས་ཀྱི་མཚན་མཐོང་ལ་གནོད་རྒྱུ་ལས་ཕན་ཆ་གང་ཡང་མེད། ཉེ་ཆར་དྲ་ལམ་ཁག་ཏུ་གཞི་མེད་སྐྱོན་འཛུགས་ཀྱི་འཆལ་གཏམ་མང་དག་ཅིག་སྤེལ་བ་དེས་མང་ཚོགས་ཡིད་རྨོངས་སུ་བཅུག་ཡོད་པ་མ་ཟད། བོད་མིའི་རྩ་དོན་དང་ཆིག་སྒྲིལ་ལ་འཕྲལ་ཕུགས་རྒྱང་གསུམ་ནས་ཁེ་ཕན་གང་ཡང་བྱུང་རྒྱུ་མེད་ན་ཚང་མས་ཡིད་གཟབ་དང་འགན་འཁུར་གནང་རྒྱུ་གལ་ཆེ།
ཚང་མའི་དགོངས་མངའ་ལྟར། ྋགོང་ས་ྋསྐྱབས་མགོན་ཆེན་པོ་མཆོག་གིས་མི་ལོ་ ༦༠ ལྷག་གི་རིང་བོད་དང་བོད་མིའི་བདེ་དོན་ཁོ་ནའི་ཆེད་སྐུ་ལས་སྐྱོན་ཏེ་རྒྱ་བོད་མི་རིགས་མཉམ་གནས་དང༌། ལྷག་པར་གཞིས་བཞུགས་བོད་མིའི་ཛ་དྲག་གི་དཀའ་སྡུག་དང༌། བོད་ཀྱི་ཆོས་དང་རིག་གཞུང་རྩ་བརླག་མི་འགྲོ་བའི་ཐུགས་ཁུར་ལྷུར་བཞེས་མཛད་པ་བཅས་ཀྱི་བཀྲིན་ནི་བོད་ཀྱི་ལོ་རྒྱུས་སུ་གསེར་གྱི་ཡིག་གེར་བཀོད་དེ་བོད་ཀྱི་མི་རབས་རྒན་པས་གཞོན་པར་བརྒྱུད་སྤྲོད་ཀྱིས་གཏན་ནས་མ་བརྗེད་པར་གནས་དགོས་པ་ཞིག་ཡིན། མགོན་པོ་མཆོག་གི་བཀྲིན་སྙིང་དབུས་སུ་བཅངས་པའི་སྒོ་ནས་བོད་མིའི་སྒྲིག་འཛུགས་ཀྱིས་ ༢༠༡༤ ལོར་བཀའ་དྲིན་རྗེས་དྲན་སྲུང་བརྩི་ཞུས་པ་དང༌།༢༠༡༥ ལོར་གཞུང་མང་གཉིས་ནས་མགོན་པོ་མཆོག་དགུུང་གྲངས་བརྒྱད་བཅུ་ཐམ་པར་ཕེབས་པའི་བཀྲིན་རྗེས་དྲན་གྱི་ལོ་ཚིགས་སྲུང་བརྩི་ཞུ་བཞིན་པའིསྐབས་འདིར་སྐྱེ་བོ་རེ་ཟུང་གིས་བཀའ་དྲིན་བསམ་ཤེས་མེད་པར་མགོན་པོ་མཆོག་ལ་རྒྱལ་ཚོང་བ་ཡིན་པའི་སྨྱོ་གཏམ་དང༌། ཟུར་ཟ་སོགས་འཆལ་གཏམ་སྣ་ཚོགས་སྤེལ་བཞིན་ཡོད་པ་ནི་འགྲོ་བ་མིའི་བཟང་སྤྱོད་དང་ཡོངས་སུ་འགལ་བའི་ངོ་ཚ་དགོས་པའི་གནས་ཤིག་ཡིན།
དེ་བཞིན་དོལ་རྒྱལ་རྗེས་འབྲངས་པ་ཚོས་རྒྱ་ནག་གཞུང་དང་ངན་པ་ལག་སྦྲེལ་གྱིས་ྋགོང་ས་ྋསྐྱབས་མགོན་ཆེན་པོ་མཆོག་ལ་མཚན་སྨད་དང་ངོ་རྒོལ་བྱཻད་པ་ཀུན་གྱི་མཐོང་ཐོས་བྱུང་ཡོད། ཕྱིའི་ཡུལ་ཁག་ཏུ་འཚར་ལོངས་བྱུང་བའི་ན་གཞོན་འགའ་རེས་དོལ་རྒྱལ་ཕྱོགས་གཏོགས་པས་ཆོས་དད་རང་དབང་རྩོད་པ་བདེན་པ་མིན་ནམ་སྙམ་པ་བློར་འཆར་སྲིད། དོན་དངོས་གནས་སྟངས་ནི་དོལ་རྒྱལ་རྗེས་འབྲངས་པ་ཚོས་བོད་མིའི་གཞིས་ཆགས་ནང་དགོན་པ་བརྒྱབ་སྟེ་དོལ་རྒྱལ་བསྟེན་རྒྱུར་རང་དབངབྱུང་ཡོད་པ་དང༌།བོད་མིའི་སྒྲིག་འཛུགས་ནས་ཁོང་ཚོར་བོད་མི་ཀུན་ལ་ཐོབ་པའི་ཤེས་ཡོན་དང༌། འཕྲོད་བསྟེན། འགྲུལ་བསྐྱོད་སོགས་ཀྱི་མཐུན་རྐྱེན་སྦྱར་དང་སྦྱོར་བཞིན་པ་ཡིན། དེར་བརྟེན་རང་རེ་མི་ཐོག་རྒན་པ་ཚོས་རང་གི་བུ་ཕྲུག་བརྒྱུད་འཛར་ལ་དོལ་རྒྱལ་གྱི་གནད་དོན་ངོ་མ་ཇི་ཡིན་ངོ་སྤྲོད་འགྲེལ་བཤད་དང་སློབ་གསོ་གནང་དགོས་པ་གལ་ཆེ་ཡིན།
རྒྱ་གར་དབུས་དང་མངའ་སྡེའི་གཞུང་དང༌། མི་མང་ནས་བོད་མིར་ཕན་གྲོགས་གནང་བའི་བཀའ་དྲིན་ནི་ནམ་ཡང་བརྗེད་ཐབས་མེད་པས་ད་ལན་དུས་ཆེན་འདིའི་གོ་སྐབས་བཟུང་སྟེ་སྙིང་དབུས་ནས་ཐུགས་རྗེ་ཆེ་ཞུ་རྒྱུ་དང༌། ྋགོང་ས་ྋསྐྱབས་མགོན་ཆེན་པོ་མཆོག་གི་བཞུགས་སྒར་དང༌། བོད་མིའི་སྒྲིག་འཛུགས་གནས་སའི་ཧི་མ་ཅལ་མངའ་གཞུང་ལ་ཡང་དམིགས་བསལ་ཐུགས་རྗེ་ཆེ་ཞུ་རྒྱུ་ཡིན། དེ་རིང་རྒྱལ་སྤྱིའི་ཧི་མ་ལ་ཡའི་དུས་སྟོན་སྲུང་བརྩི་ཞུ་མཁན་གྲས་སུ་མཉམ་ཞུགས་བྱེད་རྒྱུའི་གོ་སྐབས་བྱུང་བར་དགའ་སྤྲོ་ཆེ། དེ་བཞིན་བོད་མིའི་བདེན་དོན་འཐབ་རྩོད་ལ་ཤ་ཚ་རྒྱབ་སྐྱོར་གནང་མཁན་གྱི་སྲིད་གཞུང་དང༌། འགོ་འཁྲིད།གྲོས་ཚོགས་དང་གྲོས་ཚོགས་ཀྱི་འཐུས་མི། ཚོགས་པ་སྒྲིག་འཛུགས། མི་སྒེར་བཅས་ཡོངས་ལ་སླར་ཡང་ཐུགས་རྗེ་ཆེ་ཞུ་རྒྱུ་ཡིན།
མཐའ་དོན། སྤྱི་ནོར་ྋགོང་ས་སྐྱབས་མགོན་ཆེན་པོ་མཆོག་སྐུ་ཚེ་ཞབས་པད་བསྐལ་བརྒྱར་བརྟན་ཅིང༌། ཐུགས་བཞེད་མཐའ་དག་ལྷུན་གྱིས་འགྲུབ་པ་དང༌། འཛམ་གླིང་སྐྱེ་འགྲོ་ཡོངས་ལ་ཞི་བདེ་འབྱུང་བ། གཞིས་བྱེས་མཉམ་འཛོམས་ཀྱི་སྐལ་བཟང་ཉི་མ་མྱུར་དུ་ཤར་བའི་སྨོན་འདུན་ཤུགས་དྲག་ཞུ་རྒྱུ་བཅས། བཀའ་ཤག་གིས་ཕྱི་ལོ་ ༢༠༡༥ ཟླ་ ༡༢ ཚེས་ ༡༠ ལ།། །།


text:
ཟི་ལའེ་ཧཱ་ཁྲོན་གྱིས་བྲིས།
རྐ་འོད་ཟེར་གྱིས་བསྒྱུར།
འཆི་བདག་ནད་ཀྱིས་བཟུང་བའི་རྒྱ་ནག་གཞུང་གི་ཕྱོགས་འགལ་བ་ལུའུ་ཞོ་པོ་དང་ཁོང་གི་ཆུང་མ་ལུའུ་ཞཱ་གཉིས་བར་གྱི་བརྩེ་དུང་ཇི་ལྟར་བསྐྱངས་ཚུལ།
རྒྱ་ནག་གཞུང་དང་ལྟ་བ་མི་མཐུན་པའི་སྐུ་ཞབས་ལུའུ་ཞོ་ཕོ་ཡིས་རང་གི་རྒྱལ་ཁབ་ནང་ཆབ་སྲིད་བཅོས་སྒྱུར་ཡོང་ཐབས་སུ་ལོ་ངོ་མང་པོ་ཞིག་བཙོན་ཁང་དུ་བསྐྱལ་དགོས་བྱུང་ཡོད་པ་རེད། ཁོང་གིས་ལུའུ་ཞཱ་དང་གཉེན་སྒྲིག་པའི་ཚུན་གྱི་མི་ཚེ་ཕྱེད་ལྷག་བཙོན་ཁང་དུ་བསྐྱལ་ཞིང་ད་ལྟ་ཁོང་སྐྲན་ནད་ཀྱི་འཆི་བདག་གིས་བཟུང་ཡོད།
བྷི་བྷི་སི་གསར་ཁང་གི་ཟི་ལའེ་ཧཱ་ཁྲོན་ལགས་ཀྱིས། ཁོང་ཁྱོ་ཤུག་གཉིས་ཀྱི་བརྩེ་བ་ཇི་ལྟར་གསོན་གནས་ཐུབ་པའི་སྐོར་ལ་ཕྱིར་མིག་བལྟས།
ཁྱོ་ཤུག་དེ་གཉིས་ཀྱིས་ཕན་ཚུན་གཉེན་སྒྲིག་བྱེད་ཆོག་པར་ཡང་འཐབ་རྩོད་མང་པོ་ཞིག་བྱེད་དགོས་བྱུང་ཡོད། མཐའ་མར་པེ་ཅེན་གཞུང་གིས་ཆོད་སེམས་བརྟན་པོས་ཁོ་ཚོར་སྐྱོན་བརྗོད་བྱེད་མཁན་ཁོང་ལ་གཉེན་སྒྲིག་གི་ཆོག་མཆན་མི་སྤྲོད་ཐབས་མེད་བྱུང་ཡོད་མོད། འོན་ཀྱང་དཀའ་ངལ་ནི་ད་ལྟའང་མུ་མཐུད་དུ་ལྷག་ཡོད་པ་རེད།
ཁྱོ་ཤུག་དེ་གཉིས་ཀྱི་གཞུང་འབྲེལ་གཉེན་སྒྲིག་ལ་གྲ་སྒྲིག་བྱས་པའི་པར་ཆས་དེ་བེད་མེད་ཆགས་པ་དང་། པར་བས་མགོ་བོ་འཕྲུག་བཞིན་ཁོ་ཚོ་དང་གྱེས་དགོས་བྱུང་ཡོད་པ་རེད། གཉེན་སྒྲིག་སྐབས་ཀྱི་གཞུང་འབྲེལ་འདྲ་པར་མེད་ན་གཉེན་སྒྲིག་ལག་འཁྱེར་ལ་ངོས་ལེན་མེད།
དེར་བརྟེན། ལུའུ་ཞོ་པོ་དང་ཁོང་གི་ཆུང་མར་འགྱུར་བའི་ལུའུ་ཞཱ་གཉིས་ཀྱིས་སོ་སོར་བླངས་བའི་འདྲ་པར་མཉམ་དུ་སྦྱར་ཏེ། འཕྲལ་སེལ་གྱི་པར་དེར་ཐེལ་ཙེ་བརྒྱབ་ནས་གཉེན་སྒྲིག་དཔུང་ཡིག་སྟེང་སྦྱར་ནས་ཁོང་གཉིས་གཉེན་བསྒྲིགས་པ་རེད། དེ་ནི་གཅིག་དགུ་གོ་དྲུག་ལོ་རེད།
གང་ལྟར། སྐབས་དེར་གཉེན་བསྒྲིཊ་ཐུབ་པ་བྱུང་བ་ནི། ཁྱོ་ཤུག་དེ་གཉིས་ལ་མཚོན་ན་རྒྱལ་ཁ་ཆུང་ཆུང་ཞིག་ཡིན། གང་ཡིན་ཟེར་ན། གཉེན་སྒྲིག་དཔང་ཡིག་དེས་ཉེ་ཆར་ལུའུ་ཞོ་པོ་ཀློད་གྲོལ་གཏོང་སའི་ངལ་རྩོལ་བཙོན་རྭ་དེར་ལུའུ་ཞཱ་རང་གི་ཁྱོ་གར་ཐུག་པར་འགྲོ་བའི་གོ་སྐབས་རག་པ་རེད། ལུའུ་ཞཱ་ཡིས་ཟླ་བ་རེ་རེ་བཞིན་པེ་ཅིན་ནས་སྤྱི་ལེ་ ༡༦༠༠ རེར་འགྲུལ་བཞུད་བྱེད་ཀྱིན་ཡོད། བཙོན་རྭ་དེར་བསྐྱོད་པའི་མེ་འཁོར་སྟེང་ཁོ་མོས་སྙན་ངག་ཅིག་བྲིས་ཡོད་པར། “ཤམ་ཤམ་མིག་ཆུས་བདག་ལུས་བརླན་པར་བྱས་ཀྱང་། ད་དུང་ཁྱེད་ཀྱི་ལག་པར་འཇུ་ཐུབ་མ་བྱུང་།” ཞེས་འཁོད་ཡོད།
ཁོང་གཉིས་ཀྱི་གཉེན་སྒྲིག་གསོལ་སྟོན་ནི་ངལ་རྩོལ་བཙོན་རྭའི་སྤྱི་ཐབ་ནང་བཤམ་ཡོད། རྒྱབ་ལྗོངས་ཀྱི་ཡིག་འབྲུ་གཅིག་རང་གཅིག་དེ་གཉེན་སྒྲིག་དེ་མཚོན་བྱེད་ཙམ་ཆགས་ཡོད། ཁོང་གཉིས་ཀྱི་བརྩེ་དུང་ཧ་ཅང་གཏིང་ཟབ་སར་འཛུལ་བཞིན་པའི་སྐབས་སུའང་རྒྱ་ནག་གཞུང་གིས་མཚམས་མི་འཇོག་པར་ཐེ་གཏོགས་བྱེད་མཁན་གང་ཟག་གསུམ་པ་དང་། ཁོང་གཉིས་ཀྱི་འབྲེལ་བ་ལ་བར་ཆད་གཏོང་མཁན་མ་བོས་མགྲོན་པོ་དེ་རེད།
བཙན་གྱིས་ཁ་འབྲལ་དུ་བཅུག་ན་མ་གཏོགས་སུ་དང་གང་གིས་ཀྱང་ལུའུ་ཞའོ་པོ་དང་ལུའུ་ཞཱ་སོར་སོར་ཁ་བྲལ་གཏོང་ཐབས་མེད། ལུའུ་ཞོ་པོ་ནི་ཕུལ་བྱུང་རྩོམ་པ་པོ་ཞིག་དང་ཕྱིའི་རྒྱལ་ཁབ་ནས་གཏམ་བཤད་བྱེད་པར་གདན་འདྲེན་ཞུ་འདོད་ཆེན་པོ་ཡོད་པའི་སློབ་དཔོན་ཆེན་མོ་ཞིག་ཡིན། ༡༩༨༩ ལོའི་དཔྱིད་ཀར་རྒྱ་ནག་གི་དམངས་གཙོའི་ལས་འགུལ་བ་ཚོས་གནམ་བདེ་སྒོ་མོ་ཆེའི་ཐང་ཆེན་དུ་གོམ་བགྲོད་བྱེད་བཞིན་པ་ཐོས་ཏེ། ཁོང་ཨ་རིའི་ནེའུ་ཡོག་གྲོང་ཁྱེར་ནས་ཕྱིར་རང་ཡུལ་རྒྱ་ནག་ཏུ་ཕྱིན་པ་རེད།
རྒྱ་ནག་གཞུང་གིས་རྒྱུན་པར་ཆབ་སྲིད་བཅོས་བསྒྱུར་གྱི་གྱེན་ལངས་ངན་སྐུལ་བ་ཞེས་འབོད་ཀྱི་ཡོད་པ་ལྟར། ལུའུ་ཞོ་པོ་ཡིས་དམངས་གཙོའི་ཡར་ལངས་པ་ཚོར་སེམས་ཤུགས་སྤར་བ་དང་། རྒྱ་ནག་གཞུང་ལ་སློབ་ཕྲུག་ཚོར་གནོད་འཚེ་མེད་པའི་ཐོག་ནས་ཀློད་གྲོལ་གཏོང་དགོས་པའི་ཞི་བའི་རེ་འདུན་བཏོན་ཡོད། ༡༩༨༩ ལོའི་ཟླ་ ༦ པའི་ནང་རྒྱ་ནག་གཞུང་གི་དྲག་གནོན་ཁྲོད་མི་ཅི་ཙམ་བསད་པའི་ཁ་གྲངས་ད་ལྟའང་རྒྱལ་ཁབ་ཀྱི་གསང་བ་གལ་ཆེན་ཡིན། གལ་ཏེ་ལུའུ་ཞོ་པོ་མེད་ན་སྐབས་དེའི་དྲག་གནོན་ཁྲོད་ཚེ་སྲོག་ཤོར་བའི་ཁ་གྲངས་འདི་ལས་ལྡབ་མང་པོ་ཡིན་པར་ཚང་མས་ངོས་འཛིན་བྱེད་བཞིན་ཡོད། དེས་སྲིད་གཞུང་དེ་ཅུང་མ་འདྲ་བ་ཞིག་བཟོས་ཡོད་པ་རེད།
གནམ་བདེ་སྒོ་མོ་ཆེའི་ཐང་ཆེན་ཞི་འཇགས་སུ་སོང་བའི་ཉིན་འགའི་རྗེས་རྒྱ་ནག་གཞུང་གིས་ལུའུ་ཞོ་པོ་གསང་བའི་བཀག་སྡོམ་ལྟེ་གནས་ཤིག་ཏུ་བཅུག་པ་རེད། ཁོང་དེ་གར་ཟླ་བ་ ༡༢ རིང་བཀག་ཉར་བྱས་ཏེ་ཀློད་གྲོལ་གཏོང་སྐབས། ཁོང་གི་ཆེ་མཐོང་ལྡན་པའི་སློབ་ཁྲིད་ལས་ཀ་དང་། རང་ཁྱིམ་ཡོངས་རྫོགས་ཧ་ལམ་ཤོར་ཚར་ཡོད།
ལུའུ་ཞོ་པོ་ལགས་གཞོན་ནུ་མའི་ལང་ཚོ་རྒྱས་པའི་སྙན་ངག་པ་ལུའུ་ཞཱ་ལ་འཕྲད་པ་ནི་ཁོང་གི་འཚོ་བའི་ཁྲོད་ཀྱི་འོད་སྣང་དང་འབྲེལ་མཐུད་བྱུང་བའི་དུས་ཚོད་དེ་ཡིན། “ངས་འཇིག་རྟེན་གྱི་མཛེས་པ་ཡོད་ཚད་བུད་མེད་ཅིག་གི་སྟེང་ནས་མཐོང་བྱུང་།” ཞེས་ཁོས་གྲོགས་པོ་ཞིག་ལ་བཤད་ཡོད།
ལུའུ་ཞཱ་ནི་ལུའུ་ཞོ་པོ་ལས་ལོ་དྲུག་གིས་ཆུང་ཞིང་དེ་སྔོན་ནས་རྩོམ་པ་པོ་ཚད་ལྡན་ཞིག་ལ་ངོས་འཛིན་བྱེད་བཞིན་ཡོད། སྐབས་དེར་ཁོང་མོའི་གྲོགས་པོ་ཉེ་ཤོས་རྩོམ་པ་པོ་ལེའོ་ཡེའུ་ཡིས་བརྗོད་པར། ལུའུ་ཞཱ་ནི་ནམ་རྒྱུན་གད་མོ་འཚེར་འཚེར་ཞིག་ཡོད། ལུའུ་ཞཱ་ཡིས་ཆང་འཐུང་སྐབས་ཆང་གི་འཆུམ་ཚད་མཐོ་བར་སྐད་གྲགས་ཡོད་པ་རེད། ལུའུ་ཞཱ་ནི་ཁོ་མོའི་གྲོགས་པོ་ཚོའི་ཁྲོད་ནས་ཆང་མང་ཤོས་འཐུང་ཐུབ་མཁན་དང་ཆང་གི་འཆུམ་ཚད་ཡག་ཤོས་དེ་ཡིན། ལུའུ་ཞོ་པོ་ནི་ཟ་མ་རྒྱས་པོ་ཟ་བར་དགའ་བ་དང་། ཁོང་གིས་ནམ་རྒྱུན་ཁུ་ནག་འཐུང་གི་ཡོད་ཟེར།
ལུའུ་ཞཱ་ནི་རྒྱབ་ལྗོངས་གོ་ཐོབ་ཅན་གྱི་མི་ཚང་དྲག་གྲས་ཤིག་ནས་ཡིན་ཞིང་། ཁོང་མོའི་ཨ་ཕ་དངུལ་ཁང་གི་དཔོན་རིགས་མཐོ་གྲས་ཤིག་ཡིན། ཁོང་མོ་ཡང་མི་དམངས་ཞབས་ཞུའི་བྱ་བར་ཞུགས་འདོད་ཡོད་ཀྱང་། དུས་ཡུན་རིང་པོ་མ་སོང་བར་ཁོང་མོས་རང་ཉིད་ཀྱི་དགའ་ཕྱོགས་ལྟར། སྔོན་ཆད་ཀྱི་བརྟན་རླིང་གི་འཚོ་བ་དེ་རྩོམ་འབྲིའི་ཕྱོགས་སུ་བསྐྱུར་བ་རེད།
ཀུན་དང་མི་མཚུངས་བ་ཞིག་ལ། ལུའུ་ཞཱ་ཡི་ཕ་མ་གཉིས་ཀྱིས་ལུའུ་ཞོ་པོ་ཡི་ཆབ་སྲིད་དཀའ་ངལ་ལ་མ་ལྟོས་པར་ཁོ་མོ་དང་ཁོང་གི་མཛའ་བརྩེ་འབྲེལ་བར་སེམས་ཤུགས་སྤར་ཡོད་འདུག
དེ་སྔོན་ཁོང་ཁྱོ་ཤུག་གཉིས་ཀྱིས་འདྲ་མཉམ་དང་ལྷིང་འཇགས་ཀྱི་འཚོ་བ་ཞིག་སྐྱེལ་བའི་ཆེད་དུ་ལུའུ་ཞོ་པོ་གནམ་བདེ་སྒོ་མོ་ཆེའི་མདུན་དང་བར་ཐག་མི་རིང་བའི་སར་ཡོད་པའི་ལུའུ་ཞཱ་ཡི་སྡོད་ཁང་དུ་སྦར་ཏེ་ཁོང་གཉིས་ཀྱིས་འཚོ་བ་མཉམ་དུ་བསྐྱལ་ཡོད།
རྒྱ་ནག་གཞུང་གི་བདེ་འཇགས་མི་སྣས་ལུའུ་ཞོ་པོ་ལ་རྒྱུན་པར་མྱུལ་ཞིབ་བྱས་ཏེ། ལུའུ་ཞོ་པོ་ཡིས་རྒྱ་ནག་ལ་དམངས་གཙོ་དགོས་བའི་རྩོམ་ཡིག་འབྲི་བ་དང་། རྒྱ་ནག་གི་གཅིག་སྡུད་ལམ་ལུགས་ལ་སྐྱོན་བརྗོད་བྱེད་པ་སོགས་མཚམས་འཇོག་བྱེད་དགོས་པའི་གནོན་ཤུགས་སྤྲོད་བཞིན་ཡོད།
ཁོང་ཁྱོ་ཤུག་གཉིས་ཀྱི་གྲོགས་པོ་ཁྲིན་ཆེན་མཱར་ཁྲེན་ལེའོ་ཡིས་བརྗོད་དོན། “གལ་ཏེ་སྲིད་གཞུང་གིས་མི་ཞིག་ལ་མནར་གཅོད་གཏོང་བ་ཡིན་ན། ཁོ་ཚོས་ཐོག་མར་མི་དེའི་སྒེར་གྱི་མི་ཚེར་བར་ཆད་གཏོང་ངེས་ཡིན་པ་ཁྱོད་ཀྱིས་ངེས་པར་དུ་ཤེས་དགོས། ཁོ་ཚོས་ཁོང་གཉིས་ཁ་བྲལ་གཏོང་རྒྱུ་རེད། གལ་ཏེ་མི་ཞིག་བཙོན་དུ་བཅུག་པ་ཡིན་ན། མི་དེའི་བཟའ་མིའི་འཚོ་བའང་མཇུག་བསྒྲིལ་ཚར་བ་རེད།” ཟེར།
ཁྲིན་ཆེན་གྱིས་ཡང་བསྐྱར་བརྗོད་དོན། ཁོང་ཁྱོ་ཤུག་གཉིས་ཀྱིས་དུས་ནམ་ཡང་ཁྱིམ་ཚང་རྒྱ་སྐྱེད་ཀྱི་ཕྱོགས་སུ་བསམ་བློ་བཏང་མྱོང་མེད། ཐེངས་ཤིག་ངས་ཁོང་ལ་ ‘ཨ་རོགས། ཁྱེད་ཀྱིས་བུ་ཕྲུག་མི་སྐྱེ་བ་ཅི་ཡིན’ ཞེས་དྲིས་པར། ལུའུ་ཞོ་པོ་ཡིས ‘རང་གི་ཨ་ཕ་གཉེན་རྟོག་པས་ཁྲིད་འགྲོ་བ་མཐོང་བའི་བྱིས་པ་ཞིག་ང་ལ་མི་དགོས། ངེད་གཉིས་ལ་བྱིས་པ་མེད་དོན་དེ་ཡིན།’ ཟེར།
ཁྲིན་ཆེན་གྱིས་ལུའུ་ཞོ་པོ་ཡི་རྩོམ་སྒྲིག་པ་ལྟ་བུའི་ལས་ཀ་བྱས་ཏེ་ཁོང་དང་མཉམ་དུ་ཁ་པར་སྟེང་ནས་ཆུ་ཚོད་མང་པོ་བསྐྱལ་མྱོང་ཡོད་པ་རེད། ཁྲིན་ཆེན་གྱིས་ཁ་པར་གཏོང་བཞིན་པའི་སྐབས་སུ་ལུའུ་ཞཱ་ཡིས་ཁོ་ལ་ཁུ་བ་བསྐྱལ་ཡོང་སྐབས། ཁོས་ལུའུ་ཞོ་པོ་ཡི་སྐད་ཆར་ཉན་བཞིན་སྤྲོ་བའི་ངང་ཁུ་བར་ཧུབ་འདེབས་བཞིན་ཡོད། རྗེས་སུ་ལུའུ་ཞོ་པོ་ལ་མཐའ་མའི་ཁྲིམས་ཐག་བཅད་པ་དང་། ཁོང་ལྕཊ་དྲའི་རྒྱབ་ཏུ་ལོ་བཅུ་གཅིག་རིང་བཙོན་འཇུག་བྱས་སྐབས། ཁྲིན་ཆེན་གྱིས་ལུའུ་ཞོ་པོ་ཡི་ཆུང་མར་ཁ་བརྡ་བྱས་སྐབས་ཁོང་མོས་ཁ་པར་ནང་ནས་ངུ་ཤུམ་བྱེད་ཀྱིན་འདུག་ཟེར།
དཀའ་ཁག་ཁྲོད་ཀྱི་གནས་སྟངས།
ཁྲིན་ཆེན་གྱིས་ “ལུའུ་ཞཱ་ནི་ལུའུ་ཞོ་པོ་ལ་ཧ་ཅང་དགའ། ཁོང་མོས་ཁོང་གི་ཆེད་དུ་ཅི་ཡང་བསྒྲུབ་ཕོད་ཀྱི་ཡོད། མཚམས་རེར་ཁོང་མོས་ལེ་བདའ་བྱེད། མ་རེད། ལེ་བདའ་ངོ་མ་མ་རེད། ཁོ་མོས་ ‘ཁོང་དང་མཉམ་དུ་བསྡད་པ་ནས་བཟུང་ང་ལ་ནམ་ཡང་ཞི་འཇགས་ཀྱི་ཉིན་མ་ཞིག་བྱུང་མ་མྱོང་།’ ཞེས་བཤད། དེ་ནི་དོན་དངོས་ཀྱང་རེད། དེའི་དོན་ནི་ཁོ་མོ་ཁོང་དང་ཁ་འབྲལ་འདོད་པའི་དོན་གཏན་ནས་མ་རེད། དེ་ནི་ཁོ་མོས་ཁོང་གཉིས་ཀྱིས་ཕན་ཚུན་ལ་བཅངས་བའི་བརྩེ་དུང་གི་འབྲེལ་བ་དེ་ཅི་འདྲའི་དཀའ་ཁག་ཅིག་གི་འོག་ན་གསོན་གནས་ཐུབ་ཡོད་པ་གསལ་འདོན་བྱེད་འདོད་པས་རེད།” ཅེས་བརྗོད་བྱུང་།
ཐ་ན་ལུའུ་ཞོ་པོ་བཙོན་གྲོལ་ཐོབ་སྐབས་ཀྱང་ཁོང་ཁྱོ་ཤུག་གཉིས་གཅིག་པུ་རྒྱུན་རིང་པོར་སྡོད་པའི་གོ་སྐབས་དཀོན་པོ་ཡིན། ཁོང་གིས་སྤྱི་ཚོགས་རང་བཞིན་གྱི་གལ་ཆེའི་རྩོམ་ཡིག་མང་པོ་འབྲི་དགོས་བ་དང་། འཁོས་ཆུང་གི་མི་མང་ཧ་ཅང་མང་པོ་ཁོང་གི་ཁྱིམ་དུ་ཡོང་གི་ཡོད་འདུག ཁྲིན་ཆེན་གྱིས་བརྗོད་དོན། ལུའུ་ཡིས་ཐ་ན་མི་དེ་དག་ངོ་ཡང་ཤེས་ཀྱི་མེད། ཁོ་ཚོས་ཁོང་ཚང་གི་སྒོ་རྡུང་སྟེ་སྐུ་མཁྱེན་ང་ལ་རོགས་པ་ཞིག་བྱེད་རོགས། ང་ལ་མ་དྲང་བའི་གནས་ཚུལ་ཞིག་བྱུང་སོང་ཞེས་ཟེར་བ་དང་། ཁོང་གིས་ཁོ་ཚོ་མང་ཆེ་བར་རོགས་པ་བྱེད་ཀྱི་ཡོད་པ་རེད། ཅེས་བརྗོད་བྱུང་།
མཚམས་རེར་སྐྱེ་སྐར་གྱི་སྤྲོ་སྐྱིད་ཙམ་ཡང་གཏོང་བའི་གོ་སྐབས་མེད་པ་ལུའུ་ཞོ་པོ་ཡིས་ཕྱིར་དྲན་བྱས་འདུག ཁོང་གིས་ཧོང་ཀོང་གི་གསར་ཤོག་ཅིག་ལ་བརྗོད་དོན། “ ལུའུ་ཞཱ་ཡི་སྐྱེ་སྐར་ཉིན་ཁོ་མོའི་གྲོགས་པོ་ཉེ་ཤོས་ཤིག་གིས་རྒུན་ཆང་ཤེལ་དམ་དོ་ཁྱེར་ཡོང་སྐབས། ཉེན་རྟོག་པ་བསླེབས་ཏེ་ཁོང་ཚོ་ངའི་ཁྱིམ་ནས་བཀག་འགོག་ཞིབ་བཤེར་བྱས་པ་དང་། ངས་སྐྱེ་སྐར་སྒོང་བག་ཞིག་མངཊ་ཉོ་བྱས་ཏེ་ཁོ་ཚོས་འཁྱེར་ཡོང་བའི་སྐབས། ལམ་བར་ནས་ཉེན་རྟོག་པས་བཀག་སྟེ་ཕྱིར་སློག་བཏང་འདུག ངས་ཉེན་རྟོག་པར་ཚིག་རྩོད་བྱེད་སྐབས་ཁོ་ཚོས་ ‘འདི་ཁྱེད་ཀྱི་བདེ་འཇགས་ཆེད་དུ་ཡིན། འབར་མདེལ་གྱི་རྒོལ་བ་ནི་དེང་སྐབས་རྒྱུན་ལྡན་ཞིག་རེད།’ ཅེས་གོ་ལྡོག་ནས་བཤད་བྱུང” ཞེས་བརྗོད་འདུག
ཁོང་གི་ལས་ཀ་དེ་དག་གི་རྐྱེན་པས་མི་གཞན་པས་ཁོང་གི་ཁྱིམ་ཚང་གི་འཚོ་བ་དང་ལུའུ་ཞཱ་ལ་ཐེ་གཏོཊ་བྱེད་མཁན་ཡང་བྱུང་ཡོད་མོད། ལུའུ་ཞོ་པོ་ཡིས་ཁོ་རང་གི་ལས་དོན་དེ་དག་མཚམས་འཇོག་པའི་ཐག་གཅོད་དུས་ནམ་ཡང་བྱས་མྱོང་མེད་པ་དང་། དོན་དག་དེ་གི་རྐྱེན་གྱིས་མི་ཚོས་ཁོང་གིས་ལུའུ་ཞཱ་ཡི་མ་འོངས་པར་བསམ་བློ་གཏོང་ཕྱོཊ་ཐད་ལེ་བདའ་ཡང་བྱས་མྱོང་ཡོད་པ་རེད།
ལུའུ་ཞོ་པོ་ཡིས་ཁ་སངས་པོའི་ཐོག་ནས། ངས་རང་ཉིད་ལ་ཡོད་པའི་ནུས་པ་འདིས་གྲུབ་འབྲས་ཤིག་ལེན་ན་འདོད་ཡོད། ཅེས་བརྗོད་ཡོད་པ་ཁོང་གི་ལོ་རྒྱུས་འབྲི་མཁན་དང་གྲོགས་པོ་ཉེ་ཤོས་རྩོམ་པ་པོ་ཡུས་ཇེ་ཡིས་བྲིས་ཡོད། དེ་ལྟར་བྱས་ན་ཁོང་གིས་ལུའུ་ཞཱ་ལ་མ་རྩ་ཏོག་ཙམ་འཇོག་ཐུབ་པ་རེད། གལ་ཏེ་ཉིན་ཞིག་ཁོང་ལ་དོན་རྐྱེན་ཅི་ཞིག་བྱུང་ཡང་། མ་མཐར་ལུའུ་ཞཱ་ལ་ཟས་གོས་གནས་མལ་སོགས་ལ་སེམས་ཁྲལ་མེད་པ་ཞིག་ཡོང་གི་རེད་ཟེར།
མཁས་པ་འགས་ཁོས་རྩོམ་ཡིག་བྲིས་པ་མང་དྲགས་པས་འགའ་ཤས་ལ་སྤུས་ཀ་མི་འདུག་ཅེས་བརྗོད་ཡོད།
ལུའུ་ཞོ་པོ་ཡིས་རྒྱ་ནག་གི་གཅིག་སྡུད་དབང་སྒྱུར་ལམ་ལུགས་མཇུག་བསྒྲིལ་དགོས་པར་བརྗོད་པའི་  ཞེས་པའི་ཡིག་ཆ་དེ་འཆར་འགོད་དང་འགྲེམ་སྤེལ་བྱེད་རོགས་བྱས་པ་ནས་བཟུང་ཁོ་རང་གི་ཡོད་ཚད་ལ་འགྱུར་བ་ཐེབས་ཏེ་མཐའ་མར་བཙོན་ཁང་དུ་ལྷག
ལུའུ་ཞཱ་ནི་དུས་ནམ་ཡང་ལུའུ་ཞོ་པོ་ཡི་ཆབ་སྲིད་འགྲེལ་བརྗོད་དེ་དག་དང་འབྲེལ་བ་མེད། འོན་ཀྱང་། ཁོ་མོས་གློག་བརྙན་བཟོ་མཁན་འེ་ཞེའོ་མེང་ལ་ཁོ་མོས་ ནི་དཀའ་རྙོག་ཅིག་གི་སྔོན་བརྡ་ཡིན་པ་ཤེས་བྱུང་ཞེས་བཤད་ཡོད། ཁོ་མོས་དེ་འདྲ་ཞིག་སྔ་མོ་ནས་ཡོང་རྒྱུ་ཡིན་པ་ཤེས་བྱུང་། ཐོག་མ་ང་རང་གི་ཁྱིམ་དུ་ ཡིག་ཆ་དེ་མཐོང་བ་དང་། ལུའུ་ཞོ་པོ་ཡིས་ཡིག་ཆ་དེར་ཞུ་དག་གཏོང་བར་རང་ཉིད་སྟིམས་བཞིན་པའི་སྐབས་ནས་ངས་མི་ལེགས་པའི་གནས་ཚུལ་ཞིག་འོང་རྒྱུ་ཡིན་པ་ཤེས་བྱུང་ཟེར།
“ཁྱེད་ཀྱི་དེ་བཀླགས་མྱོང་ངམ།” ཨེ་ཞའོ་ཡིས་ཁོ་མོར་དྲིས། “ང་ལ་དེ་ཀློག་པའི་སེམས་མི་འདུག འོན་ཀྱང་ངས་དཀའ་ངལ་ཆེན་པོ་ཞིག་ཡོང་རྒྱུ་ཡིན་པ་ཤེས་བྱུང་། ངས་ལུའུ་ཞོ་པོ་ལ་སྐད་ཆ་དེ་བཤད་རྩིས་བྱས་ཀྱང་། ངའི་སྐད་ཆ་དེར་གྲུབ་འབྲས་གང་ཡང་འཐོན་རྒྱུ་མིན་པའང་ཤེས་ཀྱི་འདུག དེར་བརྟེན། ངས་བྱེད་ཐུབ་པ་ནི་སྔོན་མ་ལྟར་རྐྱེན་ངན་ཞིག་ཡོང་རྒྱུར་བཟོད་སྒོམ་ཆེན་པོས་སྒུག་སྡོད་རྒྱུ་དེ་རེད།” ཅེས་མོ་རང་གིས་ལན་འདེབས་གནང་བྱུང་།
ཞེས་པའི་ཡིག་ཆ་དེ་ཡོངས་གྲགས་སུ་མ་བཀྲམས་སྔོན་ནས་ལུའུ་ཞོ་པོ་འཛིན་བཟུང་བྱས་པ་རེད། ཕལ་ཆེར་ལོ་གཅིག་གི་རྗེས་སུ་ཁྲིམས་ཁང་གིས་ཁོང་གིས་རྒྱལ་ཁབ་མགོ་རྟིང་སློག་བརྩིས་བྱས་པའི་ནག་ཉེས་ཐག་གཅོད་བྱས་པ་རེད།
ཉི་འོད་ཀྱི་བརྩེ་བ།
ཁོང་གིས་མང་ཚོགས་ལ་གཏམ་བཤད་བྱས་པ་མཐའ་མ་ནི་ ༢༠༠༩ ལོར་ཁྲིམས་རྭ་ནས་ཁོང་གི་ཆུང་མར་བཀའ་དྲིན་ཆེ་ཞུས་པ་དེ་ནས་མཇུག་བསྡུས་པ་རེད། སྐབས་དེར་ཁོང་གིས་ “ལོ་ངོ་འདི་དག་གི་རིང་ལ་ངས་རང་དབང་མེད་པའི་འཚོ་བ་རོལ་བ་ཡིན། འུ་ཅག་གི་བརྩེ་བ་ནི་ཕྱིའི་གནས་སྟངས་ཀྱི་དབང་གིས་སྐྱོ་གདུང་དང་སྐྱུར་དྲིས་ཁེངས་ཡོད་མོད། ངས་དེ་དག་གི་ལྷག་འཕྲོས་མངར་མོར་རོལ་མྱོང་བྱེད་བཞིན་ཡོད་ལ། དེ་ལ་འཛད་མཐའ་མི་འདུག
ཁྱེད་ཀྱི་གཟུགས་མེད་སེམས་ཀྱིས་བཙོན་ཁང་དུ་ང་ལ་སྒུག་སྐབས། ང་ཡིས་དངོས་སུ་བཙོན་ཁང་ན་ཁྲིམས་ཆད་མྱོང་བཞིན་ཡོད། ཁྱེད་ཀྱི་བརྩེ་བ་ཟབ་མོ་མཐོན་པོའི་གྱང་ངོས་སུ་འཕྲོས་ཏེ། ང་ཡི་བཙོན་ཁང་སྒེའུ་ཁུང་ལྕཊ་དྲ་བརྒྱུད་དེ་བདག་ལ་བྱིལ་བྱིལ་གཏོང་སྐབས། ང་ཡི་ལུས་ཀྱི་ཕྲ་ཕུང་ཡོད་ཚད་ཚ་སོབ་སོབ་བཟོ་བའི་ཉི་འོད་དེ་ཡིན། དེ་ཡིས་རྒྱུན་པར་བདག་གི་སྙིང་ལ་ཞི་འཇགས་དང་གུ་ཡངས་བའི་འོད་སྣང་སྟེར་ཞིང་། བདག་གིས་བཙོན་དུ་བསྐྱལ་བའི་ཆུ་ཚོད་སྐར་མ་རེ་རེ་རིན་ཐང་གིས་གཏམས་པར་བྱས་བྱུང་།
ཕྱོགས་གཞན་ཞིག་ནས་བདག་གིས་ཁྱེད་ལ་བཅངས་བའི་བརྩེ་བ་ནི་འགྱོད་གདུང་གིས་ཁེངས་ཤིང་། དེ་ཡི་ལྗིད་ཤུགས་ཀྱིས་སྐབས་རེར་བདག་གི་ལུས་པོ་འཁྱ་འཁྱོར་དུ་གཡོ་ཞིང་འདར་བར་བྱེད།” ཅེས་ཟེར།
ཁོང་ལ་མཐའ་མཇུག་གི་ཁྲིམས་ཐག་བཅད་པ་ནས་བཟུང་། ལུའུ་ཞོ་པོ་ཡིས་ལུའུ་ཞཱ་ཡི་འཚོ་བའི་གནས་སྟངས་སྐོར་ཅི་ཙམ་ཤེས་ཀྱི་ཡོད་པ་ཁ་གསལ་མེད། གང་ཡིན་ཟེར་ན། ༢༠༡༠ ལོར་ཁོང་ལ་འཛམ་གླིང་ནོ་བྷེལ་ཞི་བདེའི་གཟེངས་རྟཊ་ཐོབ་རྗེས། དེ་མ་ཐག་རྒྱ་ནག་གཞུང་གིས་ཁོ་མོ་པེ་ཅིན་དུ་ཁང་མིག་ཆུང་ཆུང་ཞིག་དུ་བཀག་ཉར་དམ་པོ་བྱས་པ་རེད།
ལུའུ་ཞཱ་ཡིས་ ༢༠༡༠ ལོར་བྷི་བྷི་སི་ལ་སྐད་ཆ་ཤོད་སྐབས་ཁོ་མོས། ལུའུ་ཞོ་པོ་ལ་ཁོ་མོ་ཁྱིམ་བཀག་བྱས་ཡོད་པའི་གནས་ཚུལ་ཞིབ་ཕྲ་བཤད་ཐུབ་མ་སོང་། ང་ཚོར་དེ་དག་གི་སྐོར་བཤད་བཅུག་མ་སོང་། འོན་ཀྱང་། ཁོང་གིས་ངས་ཅི་ཞིག་ཤོད་བཞིན་ཡོད་པ་ཤེས་ཡོད་པ་རེད། གང་ཡིན་ཟེར་ན། ངས་ཁོང་ལ་ངས་ཀྱང་ཁྱེད་དང་འདྲ་བའི་འཚོ་བ་ཞིག་སྐྱེལ་བཞིན་ཡོད་ཅེས་བཤད་པ་ཡིན་ཟེར། “ ཁྱིམ་བཀག་གི་གནས་ཚུལ་དེ་བྱུང་སྐབས། ངས་ཐོག་མ་ཟླ་བ་གཅིག་གཉིས་ཤིག་ལ་བཀག་ཉར་བྱེད་སྲིད་པ་རེད་དྲན་སོང་། འོན་ཀྱང་དུས་ཚོད་ནི་འཕུར་བ་ལྟ་བུ་རེད། ང་ད་བར་ལོ་གཉིས་ལ་བཀག་ཉར་བྱས་པ་རེད” ཟེར།
ཁྱིམ་བཀག་བཙོན་འཇུག་གི་ལོ་ཟླ་རིམ་པར་སྐྱེལ་བ་དང་ལུའུ་ཞཱ་ལུས་ངལ་སེམས་ངལ་གྱིས་ནད་པར་གྱུར་བ་རེད།
ཁོ་མོར་མཚམས་རེར་སྐུད་ལམ་ཡོད་པ་དང་མཚམས་རེར་སྐུད་ལམ་མེད་པའི་ཁ་པར་ཞིག་ཡོད་མོད། ཁོ་མོར་ཁ་པར་གྱི་འབྲེལ་བ་བྱེད་ཆོག་ས་ནི་བློ་ཐག་ཉེ་བའི་གྲོགས་པོ་འགའ་དང་ནང་མི་ཁོ་ན་ཡིན། མཚམས་རེར་ཉེན་རྟོག་པ་འགས་ཁོ་མོ་ལུའུ་ཞོ་པོ་ལ་བལྟ་རུ་འཁྲིད་ཀྱི་ཡོད་མོད། འོན་ཀྱང་དབང་འཛིན་མི་སྣས་འགྲམ་དུ་སྲུང་སྲུང་ལ་བསྡད་ཡོད་སྟབས་ཁོང་དང་ཁ་བརྡ་ལྷོད་པོ་ཞིག་ཇི་ལྟར་ཡོང་ཐུབ་བམ།
ལུའུ་ཞོ་པོ་ལ་མཆིན་པའི་སྐྲན་ནད་ཕོག་སྟེ་འཆི་ལམ་ཉག་གཅིག་ལས་གཞན་ལྷག་མེད་པའི་མཚམས་སུ་གཞི་ནས་ཁོང་གི་བཟའ་ཟླ་དང་མཉམ་འཛོམས་བྱེད་བཅུག་པ་རེད། མཐར་ཁོང་རྒྱ་ནག་བྱང་ཕྱོགས་ཀྱི་སྨན་ཁང་ཞིག་ཏུ་སྨན་བཅོས་བྱེད་པའི་གོ་སྐབས་ཐོབ་རྗེས། ལུའུ་ཞོ་པོ་ཡིས་ལུའུ་ཞཱ་ཡི་ཆེད་དུ་རྒྱ་ནག་གཞུང་ལ། ཁོ་རང་ཕྱི་རྒྱལ་ཞིག་ལ་སྨན་བཅོས་བྱེད་པར་གཏོང་རོགས་ཞེས་རེ་འདུན་བཏོན་པ་རེད་ཅེས་བརྒྱུད་ལམ་ཁག་ཏུ་ཐོན་པ་བྷི་བྷི་སི་གསར་ཁང་གིས་འཁོད་ཡོད།
“ལུའུ་ཞོ་པོས་ཁོང་འདས་རྗེས་ཅི་ཞིག་ཡོང་རྒྱུ་ཡིན་པར་སེམས་ཁྲལ་བྱེད་ཀྱི་འདུག ཁོང་གིས་ཁོ་མོ་དང་ཁོ་མོའི་གཅེན་པོ་ཕྱི་རྒྱལ་ཞིག་ཏུ་འཐེན་ཐུབ་ན་ཅི་མ་རུང་སྙམ་གྱི་འདུག” ཅེས་ཁོང་གི་གྲོགས་པོ་ཞིག་གིས་བརྗོད་བྱུང།
ལུའུ་ཞཱ་ཡི་སྙིང་ནས་བརྩེ་བའི་ལུའུ་ཞོ་པོ་འདས་རྗེས་ཀྱི་ཁོ་མོའི་མ་འོངས་པའི་སྐོར་དྲིས་ཚེ། ཁྲིན་ཆན་གྱི་སྐད་གདངས་མར་ལྷུང་འགྲོ་བཞིན་འདུག “ང་ཚོས་ཁོ་མོ་ནི་ལུས་སེམས་གཉིས་ཐད་ནས་ཧ་ཅང་ནད་པར་གྱུར་ཡོད་པ་ཤེས་ཡོད། ང་ཚོ་ཚང་མས་ལུའུ་ཞོ་པོ་ལ་དུས་ཚོད་མང་པོ་ལྷག་མེད་པ་དང་། ལུའུ་ཞཱ་ལ་རྗེས་ཕྱོགས་གནས་ཚུལ་ཅི་ཞིག་འབྱུང་སྲིད་པར་སེམས་ཁྲལ་བྱེད་ཀྱིན་ཡོད།”ཟེར།
ལུའུ་ཞོ་པོ་ཚེ་ལས་འདས་པ་ཡིན་ན་ལུའུ་ཞཱ་ལ་ཁོང་གི་ཤུལ་བཞག་ཧ་ཅང་ཉུང་ཉུང་ཞིག་ལས་ལྷག་མེད། ཐ་ན་ལུའུ་ཞོ་པོ་ཡིས་ཁོ་མོར་བྲིས་བའི་སྙན་ཚིག་ཁག་དང་ཡི་གེ་ཚང་མའང་ ༢༠༠༩ ལོར་མེད་པར་གྱུར་སོང་ཞེས་ལུའུ་ཞཱ་ཡིས་བཤད་ཡོད།
“ ཕྱི་ལོ་ ༡༩༩༦ ཟླ་ ༡༠ ཚེས་ ༨ ནས་ ༡༩༩༩ ཟླ་ ༡༠ ཚེས་ ༨ ཉིན་བར་གྱི་ལོ་གསུམ་རིང་སྲིད་གཞུང་གིས་ལུའུ་ཞོ་པོ་ལ་ངལ་རྩོལ་བཙོན་རྭར་བསམ་བློ་བསྒྱུར་བཀོད་བྱས་པའི་རིང་ངས་ཁོང་ལ་ཡི་གེ་སུམ་བརྒྱ་ལྷག་བྲིས་ཡོད་པ་དང་། ཁོང་གིས་ཀྱང་ང་ལ་ཡིག་འབྲུ་ས་ཡ་གཉིས་ནས་གསུམ་བར་བྲིས་ཡོད། འོན་ཀྱང་སྲིད་གཞུང་གིས་ངེད་ཚང་གི་ཁང་པ་ཐེངས་མང་པོར་སྔོག་བཤེར་བྱས་ཏེ། ངེད་གཉིས་ཀྱི་ཡི་གེ་དེ་དག་རྩ་མེད་དུ་ཕྱིན་པ་རེད།” འདི་ནི་ངེད་གཉིས་ཀྱི་བརྩེ་དུང་གི་ལོ་ཟླ་ཡིན་ཟེར།
མ་རྩོམ་འབྲེལ་ཐག http://www.bbc.com/news/world-asia-40544415


text:
མཚོ་སྔོན་ཞིང་ཆེན་གྱིས་ཀྲུང་དབྱང་གི་ཁོར་ཡུག་སྲུང་སྐྱོབ་ཐད་ཀྱི་ཆེད་སྤྱོད་མ་དངུལ་སྒོར་ཐེར་འབུམ་གཅིག་ལྷག་བརྩོན་ལེན་བྱས།
མཚོ་སྔོན་ཞིང་ཆེན་གྱིས་རྒྱལ་ཁབ་ཀྱིས་སྐྱེ་ཁམས་སྲུང་སྐྱོབ་ཐད་ཀྱི་མ་དངུལ་གཏོང་ཚད་ཇེ་མང་དུ་གཏོང་བའི་སྲིད་ཇུས་གོ་སྐབས་དམ་འཛིན་བྱས་ནས། ན་ནིང་ཀྲུང་དབྱང་གི་ཁོར་ཡུག་སྲུང་སྐྱོབ་ཐད་ཀྱི་རིགས་མི་འདྲ་བའི་ཆེད་སྤྱོད་མ་དངུལ་སྒོར་ཐེར་འབུམ་གཅིག་དང་བྱེ་བ་གསུམ་ས་ཡ་བདུན་བརྩོན་ལེན་དང་བཀོད་སྒྲིག་བྱས་པ་དང་། དེ2015ལོ་དང་བསྡུར་ན་བརྒྱ་ཆའི་བཅུ་དགུ་ལྷག་ཁ་སྣོན་བྱུང་ཡོད། དེ་དང་མཉམ་དུ། ཞིང་ཆེན་རིམ་པའི་ནོར་སྲིད་ཆེད་སྤྱོད་མ་དངུལ་སྒོར་དུང་ཕྱུར་དྲུག་དང་བྱེ་བ་བརྒྱད་ས་ཡ་གཉིས་བཀོད་སྒྲིག་བྱས་པ་དང་། ས་གནས་དང་སྤྱི་ཚོགས་ཀྱིས་མ་དངུལ་སྒོར་ཐེར་འབུམ་གཅིག་དང་དུང་ཕྱུར་ལྔ་གཏོང་བར་སྣེ་ཁྲིད་བྱས་ནས། རྒྱལ་ཁབ་ཀྱི་སྐྱེ་ཁམས་ཁོར་ཡུག་སྲུང་སྐྱོབ་ཐད་ཀྱི་བཟོ་སྐྲུན་གལ་ཆེན་སྐོར་ཞིག་ལག་བསྟར་བྱས་པ་མ་ཟད། གནམ་སྔོ་ཆུ་དྭངས་དང་ཁྱིམ་གཞི་མཛེས་བསྒྱུར་གྱི་འགུལ་སྐྱོད་ལག་བསྟར་བྱེད་པ་དང་། ཁོར་ཡུག་སྲུང་སྐྱོབ་ཐད་ཀྱི་བྱ་བ་གཙོ་བོ་སྤེལ་བའི་ཐད་ནས་ཤུགས་ཡོད་ཀྱི་འགན་སྲུང་འདོན་སྤྲོད་བྱས།
ལོ་གཅིག་རིང་ལ། རྒྱལ་ཁབ་ཀྱི་དངུལ་གཏོང་ཚད་ཇེ་མང་དུ་སོང་བ་དང་བསྟུན་ནས། མཚོ་སྔོན་གྱི་སྐྱེ་ཁམས་ཁོར་ཡུག་སྲུང་སྐྱོབ་ཐད་ནས་དཔལ་འབྱོར་དང་སྤྱི་ཚོགས་ཕན་འབྲས་བཟང་བོ་བླངས་པ་དང་། མཚོ་སྔོན་གྱིས་སྐྱེ་ཁམས་ཁོར་ཡུག་ལ་ལྟ་ཞིབ་ཚད་ལེན་བྱེད་པའི་དྲ་རྒྱ་འཛུགས་སྐྲུན་ཤུགས་ཡོད་པའི་སྒོ་ནས་སྤེལ་བ་དང་། གནམ་ས་གཞི་གཅིག་ཅན་གྱི་སྐྱེ་ཁམས་ཁོར་ཡུག་ལྟ་ཞིབ་ཚད་ལེན་མ་ལག་ཐོག་མ་འཛུགས་སྐྲུན་བྱས་པའི་རྨང་གཞིའི་སྟེང་། རྨ་འབྲི་རྫ་གསུམ་འབྱུང་ཡུལ་སོགས་ས་ཁུལ་ནས་ལྟ་ཞིབ་ཚད་ལེན་བྱེད་ས་ཉེར་བཞི་བདམས་ནས་མཚོ་སྔོན་གྱི་སྐྱེ་ཁམས་སྒེའུ་ཁུང་འཛུགས་སྐྲུན་བྱས་ཏེ། སྐྱེ་ཁམས་མ་ལག་དང་རང་བྱུང་མཛེས་ལྗོངས། སྐྱེ་དངོས་སྣ་མང་ཅན་ལ་ལྟ་ཞིབ་ཚད་ལེན་བྱེད་ཐུབ་པར་བྱས།
དེ་དང་མཉམ་དུ། ཆེད་སྤྱོད་མ་དངུལ་སྒོར་དུང་ཕྱུར་གཉིས་དང་བྱེ་བ་ལྔ་ས་ཡ་ལྔ་བརྩོན་ལེན་བྱས་ནས། མཐོ་སྒང་གི་མཛེས་པའི་ཡུལ་གྲོང་དང་སྡེ་བ་ཧྲིལ་བོའི་དབུལ་ཐར་བྱེད་པ་གཉིས་ཕན་ཚུན་ཟུང་འབྲེལ་བྱེད་པར་མཐོང་ཆེན་དང་། སྡེ་བ་དང་འབྲོག་དམངས་གཏན་སྡོད་བྱེད་ས་ལྔ་བརྒྱའི་ཁོར་ཡུག་ལ་ཕྱོགས་བསྡུས་བཅོས་སྐྱོང་བྱས་པ་མ་ཟད། རྨ་འབྲི་རྫ་གསུམ་འབྱུང་ཡུལ་གྱི་རོང་འབྲོག་ཁུལ་དང་ཤར་རྒྱུད་ཞིང་ལས་ཁུལ་གྱི་འཚོ་བའི་གད་སྙིགས་དང་བཙོག་ཆུའི་གནད་དོན་ཐག་བཅད། མིག་སྔར། བསྡོམས་པས་མ་དངུལ་སྒོར་ཐེར་འབུམ་གཅིག་དང་དུང་ཕྱུར་ལྔ་བཏང་ནས་སྡེ་བ་དང་འབྲོག་དམངས་གཏན་སྡོད་བྱེད་ས་སྟོང་གཉིས་དང་ལྔ་བརྒྱ་བཅོ་ལྔར་བཅོས་སྐྱོང་བྱས་པ་དང་། དེ་ཞིང་ཆེན་ཡོངས་ཀྱི་རྫོང་དང་ཆུའུ་བརྒྱ་ཆའི་ང་བཞི་རུ་ཁེབས་པར་བྱས་ཡོད་ལ། ཡུས་ཧྲུའུ་བོད་རིགས་རང་སྐྱོང་ཁུལ་དང་མགོ་ལོག་བོད་རིགས་རང་སྐྱོང་ཁུལ་གཉིས་སུ་ཡོངས་སུ་ཁེབས་པར་བྱས་ཡོད།
Copyright © 2004-2017 QHTBAll Rights Reserved
备案号:青ICP备05002201号-2 视听许可证:3010436 青公网安备 63010402000163号


text:
ད་ལྟ་བོད་ཡིག་ཏུ་སྤྱོད་བཞིན་པའི་མིང་ཚིག་འགའ་ཞིག་ལ་མཚོན་ན། རྒྱ་སྐད་ནས་ཐད་བསྒྱུར་བྱས་པའི་རྒྱུ་མཚན་གྱིས་ཡིན་ནམ་གང་ལྟར་རྒྱ་སྐད་མི་ཤེས་མཁན་ཞིག་གི་ངོས་ནས་ཚིག་དེའི་གོ་བ་ལོན་དཀའ་བ་ཞིག་འདུག དེར་བརྟེན་མིང་ཚིག་འདིའི་གྲས་ལ་ཐུགས་སྣང་འདྲེན་ཕྱིར་གང་དྲན་པ་འགའ་ཞིག་ཚིག་ཐོར་བཏབ་པ་ཡིན།
དུས་རབས་སྔོན་མའི་མཇུག་ཏུ་ཞལ་བཞུགས་པའི་བོད་ཀྱི་མཁས་པ་རྣམས་ཀྱིས་འདི་དག་ལ་སུན་འབྱིན་མཛད་ཡོད། རྗེ་དམུ་དགེ་བསམ་གཏན་རྒྱ་མཚོ་ (1914-1993)མཆོག་གི་བཀའ་རྩོམ་ “རྒྱ་སྐད་དང་བོད་སྐད་བར་གྱི་ཁྱད་པར་མདོ་ཙམ་བརྗོད་པ།” ཞེས་པའི་ནང་། རྒྱ་སྐད་དུ་བོད་སྐད་ཀྱི་སྒྲ་གདངས་ཉམས་པ། མངའ་རིས་ལ་ ཨ་ལིས། བླ་བྲང་ལ་ལ་པུ་ལང་ཟེར་བ་ལྟ་བུ་དང་། རྒྱ་བོད་ཀྱི་འཚོ་བ་དང་ཐོན་སྐྱེད་མི་འདྲ་བ། རིལ་མ་ལ་ལུག་སྐྱག བེའུ་ལ་ ཟོག་ཕྲུག་ཟེར་བ་ལྟ་བུ། བསྒྱུར་ཚུལ་གྱི་སྒོ་ནས་རྒྱ་སྐད་ལ་བོད་སྐད་ཀྱི་མིང་དོན་ཤོར་བ། དགེ་ལུགས་པ་ལ་ ཆོས་སེར་བོ། རྙིང་མ་བ་ལ་ཆོས་དམར་པོ་ཞེས་པ་ལྟ་བུ། བྱ་བའི་ཡུལ་དང་བྱ་བ་གཉིས་ཀྱི་གནས་མི་འདྲ་སྟེ། བོད་སྐད་ལ་བྱ་བའི་ཡུལ་སྔོན་དང་བྱ་བ་རྗེས་སུ་བརྗོད་དགོས། རྒྱ་སྐད་ལ་གོ་ལྡོག་དགོས། ཇ་འཐུང་ལ་ འཐུང་ཇ། ཟེར་བ་ལྟ་བུ། རྣམ་དབྱེ་སྦྱོར་རྒྱུ་ཡོད་མེད་ཀྱི་དབང་གིས་བརྗོད་ཚུལ་མི་འདྲ་བ། རྒྱ་སྐད་དཔེར་ན། ང་ལྟ། ང་མཐོང་། བོད་སྐད་ངས་ལྟ། ངས་མཐོང་། ལྟ་བུ་དང་། མིང་ཚིག་གཅིག་བྱ་ཚིག་ཏུའང་གྱུར་པ་དེ་རྒྱ་སྐད་ལ་མེད་ཅིང་བོད་སྐད་ལ་ཡོད་པ། དཔེར་ན། བཏུང་བ་ཞིམ་པོ་བཏུང་བ་ན༎ རོ་འཛིན་རོ་ཡིས་ཚིམ་པར་གྱུར༎ ལྟ་བུ་དང་། དེ་བཞིན་བདག་སྒྲ་ཡོད་མེད་ཀྱི་ཁྱད་པར། རྟ་བ།-རྟ་བཞོན་པའི་མི། ཚོང་བ།-ཚོང་མི། ལྟ་བུ་སོགས་ད་དུང་དོན་ཚན་གཞན་གསུམ་དང་བཅས་དོན་ཚན་བཅུ་བགྲངས་ནས་བོད་རྒྱ་སྐད་གཉིས་ཀྱི་དབྱེ་བ་གསུངས་འདུག [1] འདི་མཚུངས་མཁས་དབང་ཚེ་ཏན་ཞབས་དྲུང་(1910-1985)མཆོག་གིས་ཀྱང་ཡིག་སྒྱུར་གྱི་སྐོར་ལ་བཀའ་སློབ་གནང་ཡོད། དཔེར་ན། “མིང་ཚིག་གསར་བ་རྩོམ་སྒྱུར་ལ་ཉེ་བར་མཁོ་བའི་བསམ་འཆར་འགའ་ཞིག” ཅེས་པའི་རྩོམ་ཡིག་ནང་ ད་ལྟའི་ཡིག་བསྒྱུར་གྱི་དཀའ་ངལ་སྐོར་ཞིག་ཀྱང་གསུངས་འདུག་སྟེ། དཔེར་ན་མིང་ཚིག་གཅིག་གྱུར་མེད་པ་དེ་ངེས་པར་སེལ་ཐབས་བྱེད་དགོས་པ་དང་། དེ་ལ་མིང་ཚིག་གསར་བཟོའི་སྐབས་ བོད་ཁྱོན་ཡོངས་ལ་བསམ་བློ་གཏོང་དགོས་པ། མི་མང་གི་ཁ་ལ་འབྱར་བའི་ཚིག་ལ་ངོས་ལེན་བྱེད་དགོས་པའི་དཔེར་མཚོན་ “ངང་ལག”་ལྟ་བུ་བཀོད་འདུག [2] འདི་དག་དཔེ་མཚོན་ལྟ་བུ་ཞིག་ཡིན།
ཉེ་ཆར་གྲགས་ཆེ་བའི་དྲ་བ་མཆོད་མེ་ཞེས་པ་འདི་པར་གཞི་གསར་པ་ཞིག་གི་སྟེང་ཐོན་འདུག དེར་ “མཆོད་མེ་བོད་ཀྱི་རྩོམ་རིག་དྲ་བའི་པར་གཞི་གསར་བ་ཤར་གཏོང་བྱས་ཡོད།” ཅེས་འཁོད་འདུག ཤར་གཏོང་ཡིན་ནམ་ཡང་ན་ནུབ་གཏོང་ཡིན། གཏོང་བ་ཡིན་ནམ་བཏང་བ་ཡིན། ཡང་ན་བཀྲམས་པ་ཡིན། ཤར་གཏོང་ཟེར་བ་འདི་མི་དམངས་དཀྱུས་མའི་ཁ་བརྡའི་ཁྲོད་ན་མེད་པ་ནི་གསལ་ངེས། འདི་ལ་དགོངས་ཚུལ་གང་འདྲ་ཡོད།
དེ་ནས་བོད་བརྒྱུད་ནང་བསྟན་ཞེས་པའི་ཚིག་འདི་རེད། དཔེར་ན་དྲ་བ་ཞིག་ཏུ་ “༄༅།།2014ལོའི་བོད་བརྒྱུད་ནང་བསྟན་གྱི་དགོངས་འགྲེལ་ལས་དོན་གྱི་ཞིབ་བསྡུར་ཚོགས་འདུ་པེ་ཅིང་དུ་འཚོགས་པ།” ཞེས་ཐོན་ཡོད་པ་ལྟ་བུ་རེད། བོད་བརྒྱུད་ནང་བསྟན་ཞེས་པའི་ཚིག་འདི་བོད་ཀྱི་སྔ་མོའི་བསྟན་བཅོས་ཁག་ན་ཡོད་པ་ཞིག་ངས་མ་མཐོང་། བོད་ཀྱི་སངས་རྒྱས་ཀྱི་བསྟན་པ་ལ་ “ནང་པའི་བསྟན་པ་”འམ་ “ཆོས་” སོགས་ཀྱིས་གོ་ནུས་པ་ཡོད། ད་བོད་བརྒྱུད་ཟེར་བ་འདིའི་གོ་དོན་ཅི་རེད། བོད་བརྒྱུད་ནས་ཅིག་ལ་ཕྱིན་པའི་དོན་རེད་དམ། དེ་ཡིན་ན་བོད་ཡིག་སྤྱོད་སའི་ཡུལ་དེ་ན་ད་དུང་དར་བཞིན་པའི་ཉེར་ལེན་ལ་བརྟེན་ནས་བརྒྱུད་ཅེས་པའི་ཚིག་འདི་བོད་ཡིག་ལ་ཨེ་འཇུག་བསམས།
ཡང་ཕྲན་དཔྱད་ཟེར་བ་དང་ཁ་བྱང་གི་འགྲེལ་ཟེར་བ་དེ་འདྲ་འདུག ཕྲན་དཔྱད་ཅེས་པ་འདིའི་བོད་ཡིག་གི་གོ་དོན་ལ་བརྟགས་ན་ཕྲན་ནི་ཆུང་བ་དང་ཡང་ན་གུས་པ་བདག་ཅེས་པའི་གོ་དོན་ཡོད། དཔྱད་ལ་ནི་གོ་དོན་ནོར་འགྲོ་ས་དེ་འདྲ་མེད། དཔྱད་པ་ཆུང་ཆུང་ངམ་ཡང་བདག་གི་དཔྱད་པ་ཞེས་པའི་དོན་ཡིན་ནམ། བཀོལ་སྤྱོད་ཀྱི་ཐོག་ནས་བརྟགས་ན་འདི་ནི་བསྐྱར་ཞིབ་ཅེས་པའི་ཚིག་འདི་ལ་འབྲེལ་བ་ཡོད་པ་འདྲ། ཁ་བྱང་གི་འགྲེལ་ཟེར་བ་དེ་ནི་ཁ་བྱང་ལ་འགྲེལ་པ་བརྒྱབ་པ་ལྟ་བུའི་གོ་དོན་སྟོན་ནུས་མོད་དེ་ཡང་མིན་པ་འདྲ། དོན་དུ་འདི་ནི་ཨིན་ཡིག་གི་ subtitle ཞེས་པའི་དོད་ཅིག་ཨེ་ཡིན།
ཡང་སློབ་གྲྭ་ཆེན་མོའི་སློབ་མ་ལ་ “དངོས་གཞིའི་སློབ་མ་”ཞེས་པ་ཞིག་འདུག དངོས་གཞི་ཟེར་ན་ཅི་རེད། དངོས་པོའི་རྨང་གཞི་རེད་དམ། ང་དངོས་གཞིའི་སློབ་མ་ཡིན་ཞེས་གསུངས་ན་ངས་ནི་ “ང་སློབ་མ་ངོ་མ་ཡིན།”ཟེར་བ་ལྟ་བུ་ཞིག་ལ་གོ་འགྲོ གོང་གསལ་གྱི་མིང་ཚིག་འདི་དག་ནི་གོ་བ་ལེན་བདེ་པོ་མེད་པའམ་ངེད་ཀྱི་བློ་ངོར་མ་བདེ་བའི་དཔེ་མཚོན་སྐོར་ཞིག་ཡིན། འདི་དག་ནི་རྒྱ་སྐད་ཀྱི་ཤན་ཞུགས་པའི་མིང་ཚིག་ཡིན་སྙམ་སྟེར་ཞིང་། གཙོ་བོར་མིང་ཚིག་བཟོ་མཁན་དང་སྤྱོད་མཁན་ཚོས་མི་དམངས་དཀྱུས་མས་གོ་ཐུབ་མིན་ལ་དགོངས་པ་མ་བཞེས་པ་ཡིན་ཆེ་སྙམ།
དེ་ནས་ཞོར་དུ་དེང་སང་ཀུ་ཤུ་རྟགས་ཅན་དང་སྒེའུ་ཁུང་རྟགས་ཅན་སོགས་ཀྱི་རྟགས་ཅན་སྐོར་ཞིག་འདུག ཁྱེད་ཀྱི་ཁ་པར་དེ་གང་ཡིན་ཞེས་དྲིས་ན། དེ་ཀུ་ཤུ་ཡིན་ཞེས་ལན་འདེབས་རུང་སྙམ། སྐབས་འདིར་ཀུ་ཤུ་ནི་ཤིང་ཏོག་མིན་པ་ཤེས་ངེས། ཀུ་ཤུ་ཡི་མིང་ཚིག་འདིས་ཁུར་པོ་གསར་པ་ཞིག་འཁུར་ཐུབ་ན་ང་ཚོས་དེ་ལ་སེར་སྣ་བྱེད་དགོས་དོན་ཡང་མི་འདུག་དྲན་ནོ།།
[1]རྗེ་དམུ་དགེ་བསམ་གཏན་རྒྱ་མཚོའི་གསུང་འབུམ་པོད་དྲུག་པ་བཞུགས་སོ།། མཚོ་སྔོན་མི་རིགས་དཔེ་སྐྲུན་ཁང་། ༡༩༩༧ ལོར། ཤོག་གྲངས་ ༤༠༡ ནས་ ༤༡༦
[2]ཚེ་ཏན་ཞབས་དྲུང་རྗེ་བཙུན་འཇིགས་མེད་རིགས་པའི་བློ་གྲོས་མཆོག་གི་གསུང་འབུམ། གླེགས་བམ་དྲུག་པ། མི་རིགས་དཔེ་སྐྲུན་ཁང་། ༢༠༠༧ ལོར། ཤོག་གྲངས་ ༡༥༦ ནས་ ༡༥༨
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་མི་བྱེད་པའི་རེ་བ་ཆེ། གལ་ཏེ་བརྒྱུད་འགོད་བྱེད་དགོས་བྱུང་ཚེ་རྩོམ་ཁུངས་དང་སྦྲེལ་ཐག་གསལ་པོར་འགོད་དགོས།
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/6442.html


text:
ལྷ་ས་གྲོང་ཁྱེར་སྟོད་ལུང་བདེ་ཆེན་ཆུས་གདོང་དཀར་གྲོང་རྡལ་ནམ་མཁའ་གྲོང་ཚོའི་བཀྲ་ཤིས་ཀྱི་ཁྱིམ་དུ་སླེབས་དུས། ཆར་པ་སིམ་སིམ་འབབ་བཞིན་འདུག “སྔོན་ཆད་ང་ཚོའི་ཁང་པ་རི་འདབས་སུ་ཡོད་པ་དང་། ཆར་པ་འབབ་རིམ་བཞིན་སེམས་ཁྲལ་ཡོང་གི་ཡོད། ཁང་པའི་ནང་ཐིགས་པ་གཟེགས་རྒྱུའི་དུང་བན་ཆེ་ཆུང་མང་པོ་ཡོད་པས་ནམ་རྒྱུན་མིའི་རྐང་པར་མཁོན་ནས་འགྱེལ་གྱི་ཡོད་པ་མ་ཟད། ད་དུང་དྲག་ཆར་བབས་ཚེ་རི་ཉིལ་བར་ཡང་སེམས་ཁྲལ་བྱེད་དགོས། ད་ཆ་སེམས་ཁྲལ་དེ་འདྲ་བྱེད་དགོས་མེད”ཅེས་བཀྲ་ཤིས་ཀྱིས་དེ་ལྟར་ཤོད་ཞོར་དུ་གསར་འགོད་པར་ཇ་བསྲུབས་མ་བཀྱགས།
བཀྲ་ཤིས་ནང་མི་དྲུག་པོ་སྔོན་ཆད་རྒྱ་ཆུང་ཞིང་ཉེན་ཁ་ཆེ་བའི་ཁང་པར་སྡོད་ནའང་། ད་ཆ་དཀར་ཆ་དོད་ལ་རྒྱ་ཁྱོན་སྨི་ངོས་གྲུ་200ཙམ་ཡོད་པའི་ཁང་བཟང་དུ་སྡོད་ཀྱི་ཡོད། ད་ཆའི་ཁང་པར་ས་ཡོམ་འགོག་ནུས་ཆེ་རུ་གཏོང་ཐབས་སྤྱད་ཡོད་ཅིང་། འོག་ཁང་ནི་མཛོད་ཁང་དང་སྟེང་ཐོག་ཏུ་ཉི་གཡབ་ཡོད་པ་དེ་གུ་ཡངས་ཤིང་དཀར་ཆ་ལྡན་པ་དང་། བརྙན་འཕྲིན་དང་སྒྲ་སྐྱེད་སོགས་ཁྱིམ་སྤྱོད་གློག་ཆས་གང་དགོས་ཡོད། སྒེའུ་ཁུང་འགྲམ་གྱི་ཉལ་ཁྲིར་ཁ་གདན་སྤུས་ལེགས་ཤིག་བཏིང་ཡོད་ལ། དཀྱིལ་དུ་བོད་ཅོག་གཉིས་བཞག་པའི་སྟེང་དུ་ཤིང་ཏོག་དང་ཁ་ཟས་མང་པོ་བཤམས་པ་སོགས་ལས། གང་སར་འབྱོར་འབྲིང་འཚོ་བའི་བདེ་སྐྱིད་ཀྱི་རྣམ་པས་ཁེངས་ནས་འདུག
བཀྲ་ཤིས་ཀྱིས་གསར་འགོད་པར“ཁང་པ་འདི་ནི་རང་ཉིད་ཀྱིས་འགྲོ་སོང་བཏང་བ་ཕུད། གྲོང་གསེབ་ཀྱི་ཉེན་ཆེའི་ཁང་པ་སྒྱུར་བཀོད་ནས་སྒོར་ཁྲི་5རོགས་སྐྱོར་ཐོབ་བྱུང”ཞེས་བཤད། ཁོད་ཡངས་པའི་ས་ཆར་སྤོས་པས། ད་ལྟ་ཁྱིམ་དུ་བ་གླང་འགའ་ཡང་གསོས་ཡོད། གྲོང་ཚོའི་ཉེ་འགྲམ་དུ་ཨར་ལས་མི་ཉུང་བ་ཡོད་པས། ཞོར་ལས་ལས་པའི་གོ་སྐབས་ཀྱང་ཇེ་མང་དུ་སོང་ནས་འཚོ་བའི་ཆ་རྐྱེན་ལ་ལེགས་བཅོས་ཆེན་པོ་བྱུང་ཞེས་བཤད་ཅིང་། བཀྲ་ཤིས་ཁྱིམ་གྱི་འགྱུར་ལྡོག་ནི་རང་ཁུལ་གྱི་གྲོང་གསེབ་ཀྱི་ཉེན་ཡོད་ཁང་པ་སྒྱུར་བཀོད་ལས་ཕན་པ་ཐོབ་པའི་བསྡུས་རིས་ཤིག་རེད།
གྲོང་གསེབ་ཀྱི་ཉེན་ཡོད་ཁང་པ་སྒྱུར་བཀོད་ཀྱི་ལས་ཀ་འགོ་ཚུགས་པ་ནས་བཟུང་། ལྷ་ས་གྲོང་ཁྱེར་སྟོད་ལུང་བདེ་ཆེན་ཆུས་ཀྱིས་ཕྱོགས་མང་པོ་ནས་མ་དངུལ་གྲབས་གསོག་བྱས་ཏེ། ཞིང་འབྲོག་པའི་བདེ་སྡོད་ཁང་པར་ས་ཡོམ་འགོག་ནུས་ཆེ་རུ་གཏོང་ཐབས་ལག་ལེན་ཧུར་ཐག་བསྟར་ནས་མང་ཚོགས་ལ་ཕན་བདེ་གང་མང་བསྐྲུན་པ་མ་ཟད། ཞིང་འབྲོག་པ་ལས་ཀར་ཞུགས་པར་སྐུལ་ལྕག་བྱས་ཤིང་། ལག་རྩལ་མི་སྣ་གདན་དྲངས་ཏེ་གྲོང་མིར་གསོ་སྦྱོང་ཡང་བྱས་པ་རེད། ནམ་མཁའ་གྲོང་ཚོའི་གྲོང་མི་མང་པོས་ཨར་འདམ་སོ་ཕག་རྒྱག་པ་དང་ཁང་པའི་རྩིག་རྨང་འདིང་བ་སོགས་ཀྱི་ཨར་ལས་ནུས་རྩལ་ཁོང་དུ་ཆུད་པ་དང་། ཕྱུག་འགྱུར་གྱི་སྣེ་འཁྲིད་པ་ཁ་ཤས་ཀྱང་གསོ་སྐྱོང་ཐུབ་པས། གྲོང་ཚོའི་རྣམ་པ་གསར་རྐྱང་དུ་གྱུར། མི་རྣམས་ཀྱང་སྔོན་མ་བཞིན་ཇ་ཁང་དུ་འཛུལ་ནས་མི་སྡོད་པར་ལས་ཀ་ཧུར་ཐག་ལས་ཏེ་དངུལ་གསོག་གི་ཡོད་པར་བརྟེན་གྲོང་མི་ཚོའི་འཚོ་བ་སྔར་ལས་ལེགས་པར་གྱུར།
ད་ལྟ། བཀྲ་ཤིས་ཀྱིས་ཨར་ལས་རྩལ་ནུས་གསོ་སྦྱོང་ལ་ཞུགས་ནས་རང་ཁྱིམ་གྱི་ཉེ་འགྲམ་དུ་ལས་ཀ་ལས་པར། ལོ་གཅིག་ལ་ཡོང་འབབ་སྒོར་ཁྲི་བདུན་ལྷག་ཡོང་གི་ཡོད། ཆུང་མས་ཀྱང་ཨར་ལས་རུ་ཁག་ཏུ་ལས་མི་བྱས་ན་ཡོང་འབབ་ཁྲི་གསུམ་བཞི་ཙམ་ཡོད་པ་དང་། དེའི་སྟེང་ཁྱིམ་གྱི་འདེབས་འཛུགས་དང་གསོ་ཚགས་ཀྱི་ཡོང་སྒོ་བསྣན་ན་ལོ་གཅིག་ལ་ཡོང་འབབ་ཧ་ཅང་དགའ་འོས་པ་ཡོད།
ད་ལྟ་སྟོད་ལུང་བདེ་ཆེན་ཆུས་ནི་སྔོན་ཆད་ཀྱི་ལྷིང་འཇགས་ཀྱི་རི་གྲོང་དང་མི་འདྲ་བར་འདུ་འཛི་ཆེ་ཞིང་འཁྲུག་ཆ་དོད་པས། དེ་ལས་བཀྲ་ཤིས་ཁྱིམ་ལ་ལོངས་སྤྱོད་ཆེ་བའི་བདེ་སྐྱིད་ཀྱི་འཚོ་བ་ཞིག་སྐྱེལ་བའི་གོ་སྐབས་བཟང་པོ་ཐོབ་ཡོད།


text:
Uncategorized
[facetwp facet="keyword_filter"]
[facetwp facet="content_types"]
[facetwp facet="categories"]
[facetwp facet="tags"]
[facetwp sort="true"]
-
PERIODICAL
-
PERIODICAL
-
དཔལ་ལྡན་སྲིད་སྐྱོང་མཆོག་གིས་ཧི་མཱ་ཅལ་མངའ་སྡེའི་གསར་འགྱུར་བརྒྱུད་ལམ་ཆེ་ཁག་གི་གསར་འགོད་པ་རྣམས་ལ་གསུང་བཤད་གནང་བ།ཕྱི་ལོ་ ༢༠༡༧ ཟླ་ ༡ ཚེས་ ༡༡ རེས་གཟའ་ཕུར་བུ། ༄༅། །ཕྱི་ལོ་ ༢༠༡༨ ཟླ་ ༡ ཚེས་ ༡༡ ཉིན་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་གིས་རྒྱ་གར་བྱང་ཕྱོགས་ཧི་མཱ་ཅལ་མངའ་སྡེའི་བརྙན་འཕྲིན་དང་རླུང་འཕྲིན། ཚགས་ཤོག་སོགས་ཀྱི་གསར་འགྱུར་བརྒྱུད་ལམ་ཆེ་ཁག་གི་རྩོམ་སྒྲིག་པ་དང་། གསར་འགོད་པ། པར་པ་སོགས་ཁྱོན་མི་གྲངས་ ༤༠… རྒྱས་པ་འདིར་གཟིགས་རོགས་གནང་།
-
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་རྒྱལ་ཡོངས་དགེ་རྒན་ལྷན་ཚོགས་ཀྱི་ཚོགས་འདུ་ཐེངས་གཉིས་པའི་ཐོག་བཀའ་སློབ་སྩལ་བ།ཕྱི་ལོ་ ༢༠༡༨ ཟླ་ ༡ ཚེས་ ༡༡ རེས་གཟའ་ཕུར་བུ། ༄༅། །བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་རྒྱ་གར་ལྷོ་ཕྱོགས་མ་ཧ་ར་ཤི་ཌ་མངའ་སྡེའི་གྲོང་ཁྱེར་པུ་ནེའི་གནམ་ཐང་དུ་༸ཞབས་སོར་བདེ་བར་འཁོད་སྐབས་ MAEER’s MIT ཞེས་པའི་མཐོ་སློབ་ཀྱི་སྐུ་ཚབ་དང་རྒྱ་གར་རྒྱལ་ཡོངས་དགེ་རྒན་ལྷན་ཚོགས་ National Teachers Congress ཀྱི་སྐུ་ཚབ་བཅས་ནས་ཕེབས་བསུའི་སྣེ་ལེན་གཟབ་རྒྱས་ཞུས་འདུག དེ་ཡང་ཕྱི་ལོ་ ༢༠༡༨ ཟླ་… རྒྱས་པ་འདིར་གཟིགས་རོགས་གནང་།
-
-
PERIODICAL
-
ཕྱི་ལོ་ ༢༠༡༨ ཟླ་ ༡ ཚེས་ ༡༡ རེས་གཟའ་ཕུར་བུ། ༄༅། །ཕྱི་ལོ་ ༢༠༡༨ ཟླ་ ༡ ཚེས་ ༡༠ ཉིན་ཕྱི་དྲིལ་བོད་ཀྱི་འགྲེམ་སྟོན་ཚན་པའི་འགན་འཛིན་བཀྲ་ཤིས་ཕུན་ཚོགས་ལགས་ཀྱིས་སྣེ་ཁྲིད་འོག་ནོར་གླིང་བོད་ཀྱི་རིག་གཞུང་གཅེས་སྐྱོང་ཁང་དུ་ཨ་རིའི་ཝ་ཡོ་མིང་ Wyoming མཐོ་སློབ་ཀྱི་ལྕམ་ Nicloe M.… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༡ ཚེས་ ༡༠ རེས་གཟའ་ལྷག་པ། ༄༅། ། ཕྱི་ལོ་༢༠༡༨ ཟླ་༡ ཚེས་ ༡༠ རེས་གཟའ་ལྷག་པ་ཉིན་བོད་ཀྱི་དཔེ་མཛོད་ཁང་དུ་བོད་ཀྱི་སྲིད་བྱུས་ཉམས་ཞིབ་ཁང་གི་འགན་འཛིན་ཐུབ་བསྟན་བསམ་འཕེལ་ལགས་ཀྱིས་པཎ་ཆེན་རིན་པོ་ཆེ་འཚོལ་ཞིབ། ལྕགས་ཡོས་བོད་རྒྱའི་གྲོས་མཐུན། གློ་རྒྱལ་ཕྲན། ཞེས་པའི་དཔེ་དེབ་གསུམ་དབུ་འབྱེད་གནང་ཡོད། དེ་ཡང་གོང་ཚེས་ཉིན་གྱི་ཉིན་རྒྱབ་ཆུ་ཚོད་ ༣།༣༠… རྒྱས་པ་འདིར་གཟིགས་རོགས་གནང་།
-
ཨོ་གླིང་གྲོང་ཁྱེར་སྦིལ་སི་སྦན་དུ་བོད་རྒྱ་སློབ་ཕྲུག་དང་ཤེས་ལྡན་མི་སྣའི་མཛའ་འབྲེལ་ཚོགས་པ་གསར་དུ་བཙུགས་པ།ཕྱི་ལོ་ ༢༠༡༨ ཟླ་ ༡ ཚེས་ ༡༠ རེས་གཟའ་ལྷག་པ། ༄༅། །འདི་གར་ཨོ་སི་ཀྲི་ལི་ཡ་བོད་ཀྱི་སྐུ་ཚབ་དོན་གཅོད་ལས་ཁང་ནས་བཏང་གནས་ནང་འཁོད་དོན། ཕྱི་ལོ་ ༢༠༡༨ ཟླ་ ༡ ཚེས་ ༦ རེས་གཟའ་སྤེན་པའི་ཉིན། སྐབས་དང་པོའི་བོད་རྒྱའི་སློབ་ཕྲུག་དང་ཤེས་ལྡན་མི་སྣའི་བགྲོ་གླེང་ཚོགས་འདུ་དེ་བཞིན་གྲོང་ཁྱེར་སྦིལ་སི་སྦན་དུ་ཡོད་པའི་ཁོན་ཧྲི་ལན་ཚལ་རྩལ་གཙུག་ལག་སློབ་གཉེར་ཁང་གི་དཔེ་མཛོད་ཁང་དུ་བསྐོངས་འཚོགས་གནང་ཡོད་པ་དང་། ཚོགས་བཞུགས་པ་ཚང་མས་བོད་ཀྱི་གནད་དོན་ཐག་གཅོད་ཡོང་བའི་གཉིས་སྨན་དབུ་མའ་ལམ་གྱི་སྲིད་བྱུས་དང་། བོད་རྒྱའི་གཞོན་སྐྱེས་ཕན་ཚུན་དབར་ཕྱོགས་གང་ཐད་ནས་འབྲེལ་ལམ་རྒྱ་བསྐྱེད་ཇི་ལྟར་གཏོང་ཐབས་སོགས་སྐོར་བགྲོ་གླེང་ལྷུག་པོ་གནང་བ་མ་ཟད།… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༡ ཚེས་ ༩ རེས་གཟའ་མིག་དམར། ༄༅། །སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་དེ་རིང་ཕྱི་ཚེས་ ༩ ཉིན་གྱི་སྔ་དྲོར་གནས་མཆོག་རྡོ་རྗེ་གདན་ནས་རྒྱ་གར་མ་ཧ་རཤ་ཊ་མངའ་སྡེའི་གྲོང་ཁྱེར་པུ་ནེ་ནང་ཆིབས་ཞལ་སྒྱུར་འདུག དེ་ཡང་མགོན་པོ་གང་ཉིད་མཆོག་གྲོང་ཁྱེར་པུ་ནེའི་ནང་སང་ཕྱི་ཚེས་ ༡༠ ཉིན་རྒྱ་གར་རྒྱལ་ཡོངས་དགེ་རྒན་ལྷན་ཚོགས་ཀྱི་ཚོགས་ཆེན་ཐེངས་གཉིས་པའི་མཛད་སྒོའི་ཚོགས་མགོན་དུ་དབུ་བཞུགས་ཀྱིས་བཀའ་སློབ་སྩལ་རྒྱུའི་མཛད་འཆར་ཡོད་པ་རེད། རྒྱལ་ཡོངས་དགེ་རྒན་ལྷན་ཚོགས་དེ་ནི་མ་ཧ་ར་ཤི་ཊ་ར་མངའ་སྡེའི་གཞུང་གི་རྒྱབ་སྐྱོར་གནང་བཞིན་པའི་ལས་རིམ་ཞིག་རེད་འདུག ལྷན་ཚོགས་སུ་རྒྱ་གར་རྒྱལ་ཡོངས་ནས་སློབ་ཚན་སྡེ་ཁག་འདྲ་མིན་གྱི་དགེ་རྒན་མཐོ་འབྲིང་གྲངས་ ༨༠༠༠ ལྷག་དང་། ཕྱི་རྒྱལ་དུ་བཅའ་ཞུགས་རྒྱ་གར་དགེ་རྒན་… རྒྱས་པ་འདིར་གཟིགས་རོགས་གནང་།
-
དཔལ་ལྡན་སྲིད་སྐྱོང་བློ་བཟང་སེངྒེ་མཆོག་དང་དཔལ་འབྱོར་བཀའ་བློན་མཆོག་རྣམ་གཉིས་ཀྱིས་ཧི་མཱ་ཅལ་མངའ་སྡེའི་སྤྱི་ཁྱབ་བློན་ཆེན་གསར་པ་མཆོག་དང་མཇལ་འཕྲད་གནང་བ།ཕྱི་ལོ་ ༢༠༡༨ ཟླ་ ༡ ཚེས་ ༩ རེས་གཟའ་མིག་དམར། ༄༅། །ཕྱི་ལོ་ ༢༠༡༨ ཟླ་ ༡ ཚེས་ ༩ ཉིན་གྱི་སྔ་དྲོ་ཆུ་ཚོད་ ༨ ཐོག་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་གིས་རྒྱ་གར་བྱང་ཕྱོགས་ཧི་མཱ་ཅལ་མངའ་སྡེའི་སྤྱི་ཁྱབ་བློན་ཆེན་སྐུ་ཞབས་ཇ་ཡཱ་རཱམ་ཐཱ་ཀུར་ Sri Jai… རྒྱས་པ་འདིར་གཟིགས་རོགས་གནང་།
-
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་དང་དགའ་ལྡན་ཕོ་བྲང་ཡིག་ཚང་གི་ལས་བྱེད་ཡོངས་ལ་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན།ཕྱི་ལོ་ ༢༠༡༨ ཟླ་ ༡ ཚེས་ ༩ རེས་གཟའ་མིག་དམར། ༄༅། །ཕྱི་དྲིལ་སྒྲ་བརྙན་ཚན་པས་གནས་མཆོག་རྡོ་རྗེ་གདན་དུ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་གསུང་ཆོས་ཉིན་གྲངས་གསུམ་རིང་གོ་སྒྲིག་ཞུ་མཁན་ཨ་ནི་ཏ་ Dr Anita ལགས་ལ་བཅར་འདྲི་ཞུས་སྐབས། ཨ་ནི་ཏ་ Dr Anita ལགས་ཀྱིས་གཙོས་ནཱ་ལེནྡྲ་ཤིག་ཤ་ Nalanda Shiksh ཚོགས་མི་རྣམས་ཀྱིས་ཐེངས་འདིའི་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་གསུང་ཆོས་ལེགས་གྲུབ་བྱུང་བ་ནི།… རྒྱས་པ་འདིར་གཟིགས་རོགས་གནང་།
-
རྒྱ་ནག་གཞུང་ཚབ་ལས་ཁུངས་ཀྱི་གནོན་ཤུགས་རྐྱེན་པས་ཤྲི་ལང་ཀའི་ནང་༧གོང་ས་མཆོག་གི་༧སྐུའི་མཛད་རྣམ་འདོན་སྤེལ་མཚམས་འཇོག་བྱེད་དགོས་བྱུང་འདུགཕྱི་ལོ་ ༢༠༡༧ ཟླ་ ༡ ཚེས་ ༩ རེས་གཟའ་མིག་དམར། ༄༅། །ཤྲི་ལན་ཀའི་བདུན་རེའི་གསར་ཤོག་གྲགས་ཅན་ Irida Lankadeepa ཟེར་བའི་ནང་རེས་གཟའ་ཉི་མའི་འཆར་ཅན་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་མཛད་རྣམ་འདོན་སྤེལ་ཞུ་བཞིན་པ་དེ་བཞིན་མཚམས་འཇོག་བྱས་འདུག དེ་ཡང་ཕྱི་ལོ་ ༢༠༡༧ ཟླ་ ༡༡ ཚེས་ ༡༩ ཉིན་ནས་འགོ་འཛུགས་ཀྱིས་བདུན་ཕྲག་གསུམ་ལས་ཕྱིན་མེད་ཀྱང་ཤྲི་ལང་ཀའི་རྒྱལ་ས་ཀོ་ལོམ་བོར་རྟེན་གཞི་བྱས་པའི་རྒྱ་ནག་གཞུང་ཚབ་ཁང་ནས་གནོན་ཤུགས་སྤྲད་འགོ་བཙུགས་ཏེ་ད་ཆ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་མཛད་རྣམ་ངོ་སྤྲོད་ཀྱི་ལས་རིམ་དེ་མཚམས་འཇོག་བྱེད་དགོས་བྱུང་འདུག… རྒྱས་པ་འདིར་གཟིགས་རོགས་གནང་།
-
ཕྱི་ལོ་ ༢༠༡༨ ཟླ་ ༡ ཚེས་ ༩ ༄༅། །བོད་མིའི་སྒྲིག་འཛུགས་ཀྱི་ཆོས་རིག་བཀའ་བློན་གཡུ་ཐོག་ཀརྨ་དགེ་ལེགས་མཆོག་ཝཱ་ཎཱ་དབུས་བོད་ཀྱི་གཙུག་ལག་སློབ་གཉེར་ཁང་དབུ་བརྙེས་ནས་ལོ་ངོ་ཧྲིལ་པོ་ ༥༠ འཁོར་བའི་དུས་སྟོན་མཛད་སྒོ་དང་། རྒྱ་གར་གྱི་གྲུབ་མཐའ་སྨྲ་བ་ཁག་དང་། དེང་རབས་ཚན་རིག་པ་བཅས་ཀྱི་ནང་སེམས་དང་སེམས་བསྐྱེད་ཀྱེ་བྱེད་ལས་ཞེས་པའི་བརྗོད་གཞིའི་ཐོག་བགྲོ་གླེང་ཁག་ཡོངས་སུ་ལེགས་གྲུབ་རྗེས། ཆོས་རིག་ལས་ཁུངས་ཀྱིས་འགན་འཁུར་འོག་རྒྱ་གར་ནང་གི་ནང་པའི་གནས་ཆེན་ཁག་ཏུ་མཆོད་རྟེན་བདུན་གསར་བཞེངས་ལེགས་གྲུབ་བྱུང་བའི་ཁོངས་ནས་ཝ་ར་ཎ་སིའི་ས་ར་ནཐ་ Sarnath དང་། གཉན་ཡོད། Sravasti, རྩྭ་མཆོག་གྲོང་། Kushinagar… རྒྱས་པ་འདིར་གཟིགས་རོགས་གནང་།
-
དཔལ་ལྡན་སྲིད་སྐྱོང་མཆོག་གིས་དབུས་བོད་སློབ་འཛིན་ཚོགས་ཁྱབ་ཁོངས་སློབ་ཁག་བརྒྱད་སྃ་བྷོ་ཌ་བོད་སློབ་ཚོགས་པར་རྩིས་སྤྲོད་གནང་གཏན་འཁེལ་སྐོར་སོགས་ཀྱི་གསར་འགོད་གསལ་བསྒྲགས་སྤེལ་བ།ཕྱི་ལོ་ ༢༠༡༨ ཟླ་ ༡ ཚེས་ ༨ རེས་གཟའ་ཟླ་བ། ༄༅། །ཕྱི་ལོ་ ༢༠༡༨ ཟླ་ ༡ ཚེས་ ༨ ཉིན་བོད་མིའི་སྒྲིག་འཛུགས་ཀྱི་བསྟི་གནས་གངས་སྐྱིད་གཉའ་ཁྲི་ཚོགས་ཁང་ནང་ཤེས་རིག་ལས་ཁུངས་ཀྱི་གོ་སྒྲིག་འོག་དབུས་བོད་སློབ་འཛིན་ཚོགས་ཁྱབ་ཁོངས་སློབ་གྲྭ་ཁག་བརྒྱད་ཕྱི་ལོ་ ༢༠༡༨ ཕྱི་ཟླ་ ༢ ནང་ཚུད་སྃ་བྷོ་ཌ་བོད་སློབ་ཚོགས་པར་རྩིས་སྤྲོད་གནང་གཏན་འཁེལ་སྐོར་སྤྱི་དང་།… རྒྱས་པ་འདིར་གཟིགས་རོགས་གནང་།


text:
བློ་བཟང་དབང་རྒྱལ་གྱིས།
བཤད་སྲོལ་ལ། སྒྱེལ་བའི་སྒང་ལ་རྡོག་རྫིས་ཞེས་པ་ལྟར། སོ་སོར་ལུང་པ་མེད་པའི་དཀའ་ངལ་སྣ་ཚོགས་འོག་འཚོ་བ་སྐྱེལ་དགོས་ཁར། རྒྱ་གར་མི་སེར་གྱི་ཐོབ་ཐང་ཡོད་པ་དེ་ཞུ་རྒྱུར་ཡང་། རྒྱ་གར་གཞུང་ཙམ་མ་ཟད་བོད་མིའི་སྒྲིག་འཛུགས་ཀྱིས་ཀྱང་འགོག་རྐྱེན་བཟོ་བཞིན་འདུག རྒྱ་གར་གྱི་ཁྲིམས་གཞིར་བཟུང་བྱས་ན། མི་སུ་འདྲ་ཞིག་རྒྱ་གར་ནང་ཕྱི་ལོ་ ༡༩༥༠ ནས་ཕྱི་ལོ་ ༡༩༨༧ བར་སྐྱེས་པ་ཡིན་ཚེ། ཁོ་ཚོ་ཙམ་མ་ཟད་ཁོང་ཚོའི་ཕྲུག་གུ་རྣམས་ཀྱང་རྒྱ་གར་གྱི་མི་སེར་དུ་རང་བཞིན་གྱིས་བརྩི་ཡི་ཡོད། ཐོབ་དབང་དེ་ཁྲིམས་གཏུག་བྱས་རྗེས་ལྡི་ལིའི་ཆེས་མཐོའི་ཁྲིམས་ཁང་ནས་དངོས་སུ་ར་སྤྲོད་གསལ་པོར་བྱས་མཐར། འདི་ལོའི་ཕྱི་ཟླ་ ༣ ཚེས ༡༧ ཉིན་རྒྱ་གར་གཞུང་ནས་གོང་འཁོད་དུས་བཀག་ནང་ཚུད་སྐྱེས་པའི་བོད་མི་རྣམས་རྒྱ་གར་གྱི་མི་སེར་ཡིན་པ་ངོས་ལེན་གྱིས་ཕྱིར་བསྐྱོད་ལག་ཁྱེར་(passport)ཡང་སྤྲོད་དགོས་པའི་བཀའ་རྒྱ་བཏང་དགོས་འཁེལ་ཡོད།
འོན་ཀྱང་ཉེ་ལམ་རྒྱ་གར་གཞུང་ནས་ཕྱིར་བསྐྱོད་ལག་ཁྱེར་དེ་བཟོ་རྒྱུར་སྒྲིག་གཞི་གསར་པ་ཁག་ཅིག་བཏོན་གནང་སྟེ་ལག་ཁྱེར་བཟོ་རྒྱུར་འགོག་རྐྱེན་ཆགས། སྒྲིག་གཞི་དེར་ཕྱིར་བསྐྱོད་ལག་ཁྱེར་བཟོས་རྗེས་གཞིས་ཆགས་ཁག་ནང་མུ་མཐུད་སྡོད་མི་ཆོག་པ་དང་། བོད་མིའི་སྒྲིག་འཛུགས་ཀྱི་ཐོབ་ཐང་གང་ཡང་ལེན་མི་ཆོག་པའི་བཀའ་བཏང་འདུག དོན་ཚན་འདི་གཉིས་ཁྲིམས་མཐུན་ཡིན་མིན་ཁྲིམས་ཁང་ནས་ཐག་གཅོད་གནང་རྒྱུ་ལྷག་ཡོད། བོད་མིའི་སྒྲིག་འཛུགས་ནས་གསལ་བསྒྲགས་སྔོན་སོང་ལྟར་ན། རྒྱ་གར་གྱི་མི་སེར་བྱེད་མ་བྱེད་སོ་སོའི་སྒེར་དབང་ཡིན་པས་དེར་དགག་བྱ་མེད་ལུགས་གསུངས་ཡོད་ཀྱང་།ཉེ་ལམ་ནས་བོད་མིའི་སྒྲིག་འཛུགས་ཀྱིས་གོང་གསལ་རྒྱ་གར་གཞུང་གི་ཆ་རྐྱེན་དོན་ཚན་གཉིས་པོ་ལུང་འདྲེན་གྱིས། རྒྱ་གར་གྱི་ཕྱིར་བསྐྱོད་ལག་ཁྱེར་དེ་བཟོ་ཕྱིར་རྒྱབ་སྐྱོར་གནང་ཐབས་མེད་ལུགས་དང་། བོད་མིའི་སྒྲིག་འཛུགས་ཀྱི་ལས་ཁུངས་ཁག་ལ་ཕྱིར་བསྐྱོད་ལག་ཁྱེར་ཞུ་རྒྱུར་དགག་བྱ་མེད་པའི་ངོས་སྦྱོར་ (NOC) མི་གནང་རྒྱུར་བཀའ་ཡིག་བཏང་ཡོད་གཤིས། ད་ཆ་མི་མང་པོ་ཞིག་ཡར་མེད་མར་མེད་བྱས་ཏེ་དཀའ་ངལ་ནང་ལྷུང་ཡོད།
ཕྱི་ཟླ་ ༧ ཚེས་ ༥ ཉིན་བཀའ་དྲུང་ཡིག་ཚང་གིས་ལྷན་ཁང་ཁག་ལ་བཏང་བའི་བཀའ་ཡིག་དེར་གཟིགས་ན། བཙན་བྱོལ་བོད་མིའི་བཅའ་ཁྲིམས་དང་ཡོངས་སུ་འགལ་བའི་ཐག་གཅོད་ཅིག་རེད། བཅའ་ཁྲིམས་དོན་ཚན་བརྒྱད་པའི་ནང་གསེས་གཉིས་པའི་ནང་འཁོད་ལ། བཙན་བྱོལ་བོད་མི་སུ་ཞིག་འཕྲལ་རྐྱེན་དབང་གིས་རྒྱལ་ཁབ་གཞན་གྱི་ཡུལ་མི་མ་བྱེད་ཐབས་མེད་བྱུང་རིགས་ཀྱང་བཅའ་ཁྲིམས་འདིའི་དོན་ཚན་བཅུ་གསུམ་པ་ནང་གསལ་གྱི་འཁུར་འགན་ཁག་འགལ་མེད་སྒྲུབ་ཕྱིན། བོད་ཀྱི་ཡུལ་མིའི་རང་བཞིན་འདོར་མི་དགོས། ཞེས་འཁོད་ཡོད་པ་དེ། ད་ལན་སྒྲིག་འཛུགས་ཀྱི་ངོས་ནས་བཅའ་ཁྲིམས་ལ་རྩིས་མེད་རྡོག་རོལ་བཏང་བ་ལས་མ་འདས།
ཕྱིར་བསྐྱོད་ལག་ཁྱེར་བཟོ་དགོས་དོན་གཙོ་བོ་ནི་རྒྱ་གར་ནང་ཡོད་པའི་བོད་མི་ཚོ་ཕྱིར་བསྐྱོད་བྱེད་སྐབས་ཕྱིར་བསྐྱོད་ལག་ཁྱེར་གྱི་ཚབ་ཏུ་ངོ་སྤྲོད་ལག་ཁྱེར་སེར་པོ་ཞིག་སྤྲོད་ཀྱི་ཡོད་པ་དེར་དཀའ་ངལ་སྣ་ཚོགས་ཤིག་འཕྲད་ཀྱི་ཡོད་པའི་རྒྱུ་མཚན་གྱི་ཡིན་པ་ཡོངས་གྲགས་རེད། དཀའ་ངལ་ནང་ཡོད་པའི་བོད་མི་དེ་ཚོ་ད་ཆ་ཁྲིམས་གཏུགས་མི་བྱེད་མཐུ་མེད་ཀྱི་གནས་སུ་གྱར་ཡོད་ཅིང་། ཁོང་རྣམ་པར་དེ་སྔ་ལྟར་ཁྲིམས་ཐོག་ནས་རྒྱལ་ཁ་ཐོབ་རྒྱུ་ཡིན་པ་སྨྲོས་མེད་རེད། བཀའ་ཤག་གི་བཀའ་ཡིག་ནང་གསལ། བོད་མིའི་རྩ་དོན་འཐབ་རྩོད་རྒྱུན་སྐྱོང་གནང་མཁན་གྱི་ན་གཞོན་དག་འཕྲལ་གྱི་ཁེ་ཕན་ཙམ་ལ་མ་བལྟས་པར་ཕུགས་བསམ་ཆེ་བཞེས་གནང་དགོས་པ་སྐབས་བབ་ཀྱི་འགན་འཁྲི་ཆགས་ཡོད་སྟབས། བོད་མི་བཙན་བྱོལ་བའི་ངོ་བོ་དོར་ཐབས་མ་གནང་ན་དགེ་མཚན་ཆེ་ལུགས་སོགས་གོ་བསྐོན་སློབ་གསོ་རྒྱུན་བསྲིང་གནང་རྒྱུར་ལྷོད་གཡེང་མེད་པ་གནང་དགོས་ལུགས་འཁོད་འདུག་ན། བཀའ་ཡིག་དེས་ཕྱིར་བསྐྱོད་ལག་ཁྱེར་ཞུ་མཁན་རྣམས་ཀྱིས་རྩ་དོན་འདོར་གྱི་ཡོད་ཅེས་བརྗོད་པ་དེར། ཁུངས་སྐྱེལ་ར་སྤྲོད་དགོས་པ་ལས་ཕྱིར་བསྒྲགས་བྱས་པ་ཙམ་གྱིས་གོ་མི་ཆོད་ལ། ལར་ནས་དེ་ནི་མ་ཉེས་ཁ་གཡོག་དང་ནག་ཉེས་རྫུན་བཟོ་བྱས་པ་ཁོ་ན་ལས་གང་ཡང་མ་མཐོང་། བཀའ་ཡིག་དེས་རང་རེའི་གཞོན་སྐྱེས་རྣམས་ལ་ཡིད་ཆེས་མེད་པ་གསལ་པོར་བསྟན་པ་རེད།
འོན་ཀྱང་བོད་མིའི་སྒྲིག་འཛུགས་ཀྱི་གོ་གནས་མཐོ་ཤོས་ནས་མར་གཟིགས་ན་ཁོང་རྣམ་པ་མང་དག་ཅིག་ལ་ཕྱི་རྒྱལ་དང་རྒྱ་གར་གྱི་མི་སེར་ཡོད་པ་ཤ་སྟག་རེད། ཁོང་རྣམ་པས་རྒྱ་གར་དང་ཕྱི་རྒྱལ་གྱི་མི་སེར་བླངས་ཚེ་འཕྲལ་གྱི་ཁེ་ཕན་ལ་མ་གཟིགས་པར། ཕུགས་བསམ་གྱིས་བོད་དོན་ཐོག་ཐུགས་འཁུར་ཆེ་བཞེས་གནང་མཁན་དང་། མི་མང་དཀྱུས་མས་ཕྱི་རྒྱལ་མི་སེར་བླངས་ན་འཕྲལ་གྱི་ཁེ་ཕན་དང་རྩ་དོན་དོར་བ་རེད་ཅེས་པ་དེ་རིགས་པ་དང་ཇི་ལྟར་མཐུན་ནམ། རྒྱ་གར་གྱི་ཕྱིར་བསྐྱོད་ལག་ཁྱེར་བཟོ་མཁན་རྒན་གཞོན་རྣམས་ཀྱིས་རྩ་དོན་འདོར་རྒྱུ་དང་། བོད་མིའི་སྒྲིག་འཛུགས་ལ་ལོ་རེའི་ཁྲལ་འབབ་སྤྲོད་རྒྱུ་མཚམས་འཇོག མཐའ་ན་བོད་མིའི་ངོ་བོ་དོར་ཐབས་སུས་བྱ་དང་བྱས་ཡོད་པ་གསལ་བཤད་གནང་དགོས་གལ་དུ་མཐོང་།
ད་ཆ་བོད་མི་ཁག་ཅིག་རྒྱ་གར་མི་སེར་ཁྱབ་ཁོངས་སུ་ཞུགས་པའི་ཐོག་ནས་ཕྱིར་བསྐྱོད་ལག་ཁྱེར་ཡང་ཐོབ་ཚར་ཡོད་ལ། སྐྱབས་བཅོལ་ལག་འཁྱེར་ (RC) ཡང་ཕྱིར་བསྡུ་བྱས་ཚར་ཡོད། དེར་བརྟེན་བོད་མིའི་སྒྲིག་འཛུགས་ཁུངས་སུ་ལས་ཀ་དང་། སློབ་ཡོན། འཕྲོད་བསྟེན་ཆེད་རོགས་སྐྱོར་སོགས་ཞུས་ཚེ། སྐྱབས་བཅོལ་ལག་ཁྱེར་དགོས་པ་ནི་ཆ་རྐྱེན་དུ་བཀོད་ཡོད་སྟབས་ཁེ་ཕན་གང་ཡང་ཞུ་ཐུབ་ཀྱི་མེད། འོན་ཀྱང་གོང་དུ་བརྗོད་ཟིན་པ་ལྟར། མཛད་གཙོ་རྣམ་པ་ཁག་ཅིག་ལ་སྐྱབས་བཅོལ་ལག་ཁྱེར་མེད་པའི་ཐོག། བོད་མིའི་སྒྲིག་འཛུགས་ནང་ཕྱག་ལས་གནང་སྟེ་ཁེ་ཕན་ཡོངས་རྫོགས་ལེན་བཞིན་ཡོད་པ་དེ་ཅིའི་ཕྱིར་འགྲིག་པ་ཡིན་ནམ། ཁྲིམས་ཀྱི་མདུན་སར་ཚང་མ་འདྲ་མཉམ་ཡིན་རུང་། ལ་ལར་དམིགས་བསལ་ཡོད་དགོས་དོན་གསལ་བཤད་གནང་དགོས་པར་མཐོང་།
རྒྱ་གར་གཞུང་གིས་སྒྲིག་གཞི་གསར་བཟོ་གནང་བའི་དོན་ཚན་གཅིག་ནང་དུའང་། བོད་མིའི་སྒྲིག་འཛུགས་ཀྱི་ཐོབ་ཐང་བླངས་མི་ཆོག་ཅེས་འཁོད་པ་དེ། ཁྲིམས་དང་མི་མཐུན་པའི་ཐག་གཅོད་ཅིག་ཡིན་སྟབས་རིམ་གྱིས་མེད་པ་ཆགས་རྒྱུ་ཡིན་པ་གསལ་པོ་རེད། རྒྱ་གར་གྱི་རྩ་ཁྲིམས་དོན་ཚན་ ༡༩ པའི་ནང་གསེས་༣ པར། རྒྱ་གར་མི་སེར་སུ་ཞིག་གིས་ཀྱང་ཚོགས་སྐྱིད་ཁག་འཛུགས་པ་དང་། ཡང་ན་དེའི་ཁོངས་འཛུལ་ཞུགས་བྱས་ཆོག་ཅེས་པ་དེར་གཟིགས་ན། རིམ་གྱིས་བོད་མིའི་སྒྲིག་འཛུགས་ནས་ཁེ་ཕན་བླངས་མི་ཆོག་ཅེས་པ་དེ་འགྱུར་བ་འགྲོ་རྒྱུ་ངེས་པ་ཞིག་ཡིན་པར་བརྟེན། དེར་མུ་མཐུད་ཁ་གཡར་ཏེ་བཞུགས་ན་དུས་ཚོད་འཕྲོ་བརླག་ལས་དགེ་མཚན་གང་ཡང་མེད། དེ་ལས་སྐྱབས་བཅོལ་ལག་ཁྱེར་ཀུན་ལ་དགོས་ན་གཅིག་མཚུངས་སུ་དགོས་པ་དང་། མི་དགོས་ན་ཚང་མར་མི་དགོས་པ་བཟོ་དགོས་ཇི་དགེའི་སྐོར་བགྲོ་གླེང་གནང་སྟེ་ཐག་གཅོད་གནང་ན་ཁྲིམས་མཐུན་དང་། འདྲ་མཉམ། དྲང་བདེན་གནང་བར་ཡིད་སྨོན་གནང་ངེས། དེ་འདྲ་མ་གནང་ན། ཕྱོགས་གཅིག་ནས་ང་ཚོས་རྒྱ་ནག་གཞུང་དེ་ཁྲིམས་ལུགས་དབང་འཛིན་མིན་པ་དང་། ཁྲིམས་ཀྱི་ཐོག་ནས་འདྲ་མཉམ་བྱེད་ཀྱི་མེད་སྐོར་ངོ་རྒོལ་གྱི་སྐད་འབོད་བྱེད་ཀྱི་ཡོད་མོད། ཕྱོགས་གཞན་ནས་རང་རེའི་བཀའ་ཤག་རང་གིས་ཁྲིམས་ལ་རྩིས་མེད་དང་། དྲང་བདེན་མ་གནང་ན། གནས་ལུགས་དེར་གཟིགས་ཚེ། རྒྱ་ནག་གཞུང་གི་བྱེད་སྟངས་དང་ཁྱད་ཅི་ཡོད། ཕྱག་ལས་དེ་རིགས་ལ་ཕྱི་མིས་འཕྱ་སྨོད་དང་ཁྲེལ་དགོད་བྱ་རྒྱུ་ལས་གཞན་དོན་སྙིང་ལྡན་པ་གང་ན་འདུག
ཉིན་ཤས་རྗེས་བོད་མི་མང་སྤྱི་འཐུས་ལྷན་ཚོགས་ཀྱི་གྲོས་ཚོགས་འཚོགས་རྒྱུ་རེད། སྤྱི་འཐུས་རྣམ་པས་ཁྲིམས་སྒྲིག་གཏན་འབེབས་གནང་གི་ཡོད་སྟབས། ཁྲིམས་སྒྲིག་ལག་བསྟར་ཡོང་མིན་དང་། དེའི་སྲུང་སྐྱོབ་གནང་རྒྱུ་ནི་སྤྱི་འཐུས་རྣམ་པའི་འགན་གཙོ་བོ་དེ་ཡིན་ལགས་ན། གོང་དུ་ངས་བཏོན་པའི་ཁྲིམས་སྒྲིག་དང་འབྲེལ་བའི་གནད་དོན་རྣམས་ལ་ཞིབ་འཇུག་གིས་ གཙང་བཟོ་གནང་དགོས་གང་མྱུར་གནང་སྐྱོང་ཡོང་བའི་འབོད་སྐུལ་ཞུ་རྒྱུ་ཡིན།


text:
༄༅།།“ཞིང་པ‘དྲ་སྦྲེལ+’གྱི་མྱུར་བགྲོད་གཞུང་ལམ་ཐོག་བསྐྱོད་ཐུབ་པ་བྱེད་དགོས”
གསར་འགྱུར་སྤེལ་དུས། (2017ལོའི་ཟླ་ 03ཚེས་15ཉིན། 13:45) (རྩོམ་སྒྲིག་འགན་འཁུར་པ། སྙིང་ལྕགས།)
——“ཞིང་པ‘དྲ་སྦྲེལ+’གྱི་མྱུར་བགྲོད་གཞུང་ལམ་ཐོག་བསྐྱོད་པ་ཐུབ་པ་བྱེད་དགོས”ཞེས་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མི། ཀོང་ཤིས་ལུའུ་ཁྲོན་རྫོང་ཝུའུ་ཧྲི་གྲོང་རྡལ་གྱི་ཀྲེན་ཀྲང་གཞོན་པ་ལེའང་ལི་ནཱ་ཡིས་གསུངས། ལོ་རབས་85རྗེས་སྐྱེས་པའི་ལེའང་ལི་ནཱས་ཝུའུ་ཧྲི་གྲོང་རྡལ་ལུའུ་ཧོ་གྲོང་ཚོའི་ཏང་ཀྲི་པུའུ་ཧྲུའུ་ཅི་གཅིག་ལྕོགས་གནང་ཞིང་། ཁོང་གིས་གྲོང་ཚོའི་ནང་དྲ་ཐོག་ཚོང་ཁང་བརྒྱུད་ཞིང་ཞོར་ཐོན་ཟོག་ཕྱིར་ཚོང་བྱེད་མྱོང་ཡོད། འོན་ཀྱང་ཕན་འབྲས་སྔོན་དཔག་ལྟར་བྱུང་མ་སོང་། གང་ལགས་ཤེ་ན། ཟོག་འགྲེམས་ཀྱི་ལྷུ་ཚིགས་འཐུས་སྒོ་མི་ཚང་བ་དང་ཞིང་ཞོར་ཐོན་ཟོག་ཚད་ལྡན་ཅན་གྱི་ཚད་གཞི་དམའ་པོ་ཡོད་ཅེས་གསུངས། དེར་བརྟེན་ཁོང་གིས་རྫོང་དང་། ཤང་། གྲོང་ཚོ་བཅས་རིམ་པ་གསུམ་གྱི་ཟོག་འགྲེམས་ཞབས་ཞུའི་དྲ་བ་བསྐྲུན་ནས་གྲོང་གསེབ་ཀྱི་དྲ་ཐོག་ཚོང་ཁང་འཕེལ་རྒྱས་ཤུགས་ཆེན་བཏང་ནས་ཞིང་པར“དྲ་སྦྲེལ+”ལས་དངོས་ཕན་ཐོབ་པ་བྱེད་དགོས་ཞེས་གྲོས་འགོ་བཏོན་པ་རེད།
——“གཞིས་ལུས‘མེ་ཏོག’ཉི་འོད་དང་ཆར་ཆུས་གསོ་དགོས”ཞེས་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མི། ཧོ་ནན་ཞིང་ཆེན་ཐུང་ཞུས་རྫོང་ཏ་ཀང་ལི་ཤང་སུའུ་ལིའུ་ཀྲོང་གྲོང་ཚོའི་སྨན་པ་མཱ་ཝུན་ཧྥང་གིས་གསུངས། ཁོང་གིས་གྲོང་གསེབ་ཀྱི་ངལ་རྩོལ་ནུས་ཤུགས་མང་པོ་ཞིག་ཕྱི་ཕྱོགས་སུ་གླ་པ་བྱེད་པར་འགྲོ་གི་ཡོད་པས་གཞིས་ལུས་བྱིས་པར་སློབ་གསོ་གཏོང་བ་དང་ཁོང་ཚོར་ལྟ་རྟོག་བྱེད་པ་དེ་གནད་དོན་མངོན་གསལ་དོད་པོ་ཞིག་ཏུ་གྱུར་ཡོད། དེར་བརྟེན་གྲོང་གསེབ་ཀྱི་གཞིས་ལུས་བྱིས་པར་དོ་ཁུར་བྱེད་པ་དང་སློབ་གསོ་གཏོང་བའི་ལམ་སྲོལ་འཐུས་སྒོ་ཚང་དུ་བཏང་སྟེ་གྲོང་གསེབ་ཀྱི་ཞག་སྡོད་ལམ་ལུགས་ཀྱི་སློབ་གྲྭར་གཏོང་ཆ་གཏོང་ཤུགས་ཆེ་རུ་གཏོང་དགོས། དེ་དང་དུས་མཚུངས་སྲིད་ཇུས་བཟོས་ནས་རྒན་ཡོན་ཞུས་པའི་དགེ་རྒན་དང་སེམས་བཟང་ཅན་གྱིས་གཞིས་ལུས་བྱིས་པ་ཚབ་ཉར་ལྟེ་གནས་སོགས་འཛུགས་རྒྱུའི་སྐུལ་མ་བཏང་སྟེ་ཕྲུ་གུ་དེ་དག་ལ་སློབ་སྦྱོང་དང་། འཚོ་བ། ལྟ་སྐྱོང་བཅས་ཀྱི་ཆ་རྐྱེན་གཏོད་དེ་ཁོང་ཚོ་བདེ་ཐང་ངང་འཚར་ལོངས་ཡོང་བ་བྱེད་དགོས་ཞེས་གྲོས་འགོ་བཏོན་པ་རེད།
——“‘གནའ་ཉམས་ལྡན་པའི’དམངས་ཁྲོད་རིག་གནས་ནི་མི་རིགས་ཀྱི་མཚོན་རྟགས་མངོན་གསལ་དོད་ཤོས་དེ་རེད”ཅེས་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མི། ཀོང་ཤིས་ཏུང་ཤིན་གྲོང་ཁྱེར་ཅང་ཕིང་གྲོང་རྡལ་ཝུའུ་ཐོའུ་གྲོང་ཚོའི་ཏང་ཀྲི་པུའུ་ཧྲུའུ་ཅི་རོན་ཨའེ་ཤིན་གྱིས་གསུངས། ཁོང་ནི་ཅིང་རིགས་བ་ཞིག་ཡིན་ཞིང་། ཅིང་རིགས་བས་སྣ་མང་ཕུན་སུམ་ཚོགས་པའི་དམངས་ཁྲོད་ཀྱི་སྲོལ་རྒྱུན་རིག་གནས་བཏོད་ཡོད། ཧ་ཅེ་དང་རྒྱུད་གཅིག་སྒྲ་སྙན་རྒྱལ་ཁབ་རིམ་པའི་མངོན་མིན་རིག་གནས་ཤུལ་བཞག་ནང་བཅུག་ཡོད། གྲངས་ཉུང་མི་རིགས་ཀྱི་མངོན་མིན་རིག་གནས་ཤུལ་བཞག་སྲུང་སྐྱོང་དང་རྒྱུན་འཛིན་ཐད་རྒྱུན་ཆད་མེད་པར་གསར་གཏོད་འཕེལ་རྒྱས་གཏོང་དགོས་ཞེས་གསུངས་པ་རེད།
——“དངུལ་ཁང་གིས་དངུལ་བུན་ཉུང་འཕྲི་བྱེད་པའི་ཁེ་ལས་ཆུང་གྲས་དང་ཆེས་ཆུང་གྲས་ལ་སྲིད་གཞུང་གིས་རོགས་སྐྱོར་བྱེད་དགོས”ཞེས་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མི། ཅང་ཤིས་ཕིང་ཤང་གྲོང་ཁྱེར་ཤིན་ཧའེ་ཨན་ཚོང་དོན་གསོལ་མགྲོན་ཁང་གི་འགན་ཁུར་བ་ཧོའུ་ཡུས་ཝུན་གྱིས་གསུངས། དཔལ་འབྱོར་འཕར་ཚད་ཆག་པའི་རྒྱབ་ལྗོངས་འོག ཚོང་ལས་དངུལ་ཁང་ཁ་ཤས་ཀྱིས་ཁེ་ལས་ཆུང་གྲས་དང་ཆེས་ཆུང་གྲས་ལ་གོ་རིམ་མེད་པར་དངུལ་བུན་ཉུང་འཕྲི་བྱེད་ཀྱི་ཡོད། དེར་བརྟེན་སྲིད་གཞུང་གིས་ཁེ་ལས་དེ་དག་ལ་རྒྱབ་སྐྱོར་བྱེད་ཤུགས་ཆེ་རུ་བཏང་ནས་འཕེལ་རྒྱས་གཏོང་རོགས་བྱེད་དགོས། ཧོའུ་ཡུས་ཝུན་ལོ་ཆུང་དུས་ལས་གནས་ལས་བབས་ཡོད། འཚོ་བའི་ཆེད་དུ་ཁོང་གིས་བྱི་རིལ་བཙོངས་མྱོང་ཡོད་ལ། ནང་འཇམ་ཡང་སྡེབ་ཚོང་བྱེད་མྱོང་ཡོད། ད་ཆ་ཚོང་ལས་ཀྱི་གཞི་ཁྱོན་ཆེ་རུ་ཕྱིན་ནས་ཉེ་འགྲམ་གྱི་མང་ཚོགས་སྣེ་ཁྲིད་དེ“དབུལ་པོའི་ཞྭ་མོ”འབུད་རྩིས་ཡོད། “ངས‘ཞིང་དུད་དང་། རྟེན་གཞི། ཁེ་ལས’བཅས་ཟུང་འབྲེལ་གྱི་རྣམ་པར་བརྟེན་ནས་སྔོ་ཚལ་འདེབས་འཛུགས་བྱེད་ཆོག དེ་ལྟར་བྱས་ཚེ། ཞིང་པའི་ཡོང་འབབ་མང་དུ་གཏོང་ཐུབ་པ་མ་ཟད། ད་དུང་གསོལ་མགྲོན་ཁང་ལ་དེ་བས་ལྗང་མདོག་དང་སྤུས་ལེགས་ཀྱི་ཞིང་ལས་ཐོན་ཟོག་མཁོ་འདོན་བྱེད་ཐུབ”ཅེས་གསུངས་པ་རེད།
——“ཕུགས་རེའི་ས་བོན་ས་གཞི་གང་སར་ཁྱབ་པ་བྱེད་དགོས”ཞེས་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མི། ཕུའུ་ཅན་ཞིང་ཆེན་ཕུའུ་ཀྲོའུ་གྲོང་ཁྱེར་ཀུའུ་ལོའུ་ཆུས་ཧྭ་ཏ་ཁྲོམ་གཞུང་ཁོར་ཡུག་གཙང་སྦྲ་སུའོ་ཡི་ལམ་དུམ་པན་ཀྲང་ཤེ་ཀྲེ་པོས་གསུངས། གྲོང་ཁྱེར་དང་གྲོང་གསེབ་ཀྱི་སློབ་གསོའི་ཧེ་བག་ཆུང་དུ་ཕྱིན་ཡོད་མོད། འོན་ཀྱང་ད་དུང་འབད་བརྩོན་བྱེད་དགོས། སློབ་གསོ་ནི་བུ་རབས་ཚ་རྒྱུད་དང་འབྲེལ་བ་ཡོད་པས་རྒྱལ་ཁབ་ཀྱིས་གྲོང་གསེབ་ཀྱི་སློབ་གསོར་གཏོང་ཆ་གཏོང་ཤུགས་ཆེ་རུ་བཏང་སྟེ་འཇོན་ཐང་ཅན་དེ་བས་མང་བ་གྲོང་གསེབ་ཏུ་ཤེས་བྱ་སློབ་པར་ཡོང་རྒྱུའི་ཡིད་དབང་འགུག་རྒྱུའི་རེ་བ་ཡོད་ཅེས་གསུངས་པ་རེད།


text:
ཨ་ཧྥེ་རི་ཁའི་རྒྱལ་ཁབ་སི་རཱ་ལུའོ་ནཱེའི་རྒྱལ་ས་ཧྥི་རེ་ཊོན་ལ་ཆུ་ལོག་ས་རུད་བྱུང་སྟེ་མི་གྲངས་ ༤༠༠ མ་ཟིན་ཙམ་རྐྱེན་འདས་དང་མི་ ༦༠༠ གར་ཡོད་ཅི་བྱུང་མེད་པར་གྱུར།
སི་ཨན་ཨན་གསར་ཁང་གིས་གནས་ཚུལ་སྤེལ་བ་ལྟར་ན། ལོ་ལྟར་ཆར་དུས་ནི་ཨ་ཧྥེ་རི་ཁའི་རྒྱལ་ཁབ་ཁག་ནང་ནམ་དུས་ཡག་ཤོས་སུ་བརྩི་བཞིན་ཡོད་ཀྱང་། ད་ལོ་ནུབ་ཨ་ཧྥེ་རི་ཁའི་རྒྱལ་ཁབ་སི་རཱ་ལུའོ་ནཱེ་(Sierra Leone)ཞེས་བར་ཆར་བ་དྲག་པོ་བབས་ཏེ། ཟླ་འདིའི་ཚེས་ ༡༤ ཉིན་རྒྱལ་ཁབ་དེའི་རྒྱལ་ས་ཧྥི་རེ་ཊོན་(Freetown)ཞེས་བར་ཆུ་ལོག་དང་འདམ་རུད་རྒྱུགས་ཏེ་མི་ ༤༠༠ མ་ཟིན་ཙམ་ཞིག་འདས་གྲོངས་དང་། མི་ ༦༠༠ ལྷག་བོར་བརླག་ཏུ་ཕྱིན་ཡོད་འདུག
སི་རཱ་ལུའོ་ནཱེའི་སྲིད་འཛིན་ཨར་ནཱས་ཊི་ཀོ་རོ་མཱ་(Ernest Bai koroma)ལགས་ཀྱིས། འདམ་རུད་དང་ཆུ་ལོག་གིས་གྲོང་ཁྱེར་ཡོངས་རྫོགས་ལ་གནོད་སྐྱོན་ཐེབས་ཡོད་སྟབས། ང་ཚོར་ཛ་དྲག་རོགས་སྐྱོར་གནང་རོགས་ཞེས་རེ་སྐུལ་ཞུས་ཡོད་པ་དང་། མཉམ་འབྲེལ་རྒྱལ་ཚོགས་ཀྱིས་སི་རཱ་ལུའོ་ནཱེའི་གོད་ཆག་ཆེད་མྱུར་སྐྱོབ་རོགས་སྐྱོར་ཚན་པ་ཞིག་བཏང་ཡོད་འདུག་ལ། ཉེན་སྐྱོབ་པ་ཨ་བྷོ་བྷ་ཁར་ལགས་ཀྱིས་མི་མང་པོ་ཞིག་ད་དུང་བོར་བརླག་ཏུ་ཕྱིན་ཡོད་སྟབས། གོད་ཆག་འདིའི་ཁྲོད་འདས་གྲོངས་སུ་ཕྱིན་པའི་མིའི་ཁ་གྲངས་ཇེ་མང་དུ་འགྲོ་བཞིན་འདུག་ཅེས་བརྗོད་ཡོད།
སི་རཱ་ལུའོ་ནཱེའི་གཞུང་ལྟར་ན། རྒྱལ་ས་ཧྥི་རེ་ཊོན་དུ་མི་མང་ས་ཡ་གཅིག་ལྷག་འཚོ་སྡོད་བྱེད་ཀྱིན་ཡོད་པ་དང་། བདུན་འདིའི་ནང་ས་ཁུལ་དེར་ཆར་བ་ཤུགས་ཆེན་བབས་སྟབས། ཆུ་ལོག་གིས་(Mount Sugarloaf)ཞེས་བའི་རི་ཞིག་ས་ལེའུ་དབར་ ༥ བར་འདེད་དེ་རི་འདབས་ཀྱི་ཧྥི་རེ་ཊོན་གྲོང་ཁྱེར་ཡོངས་རྫོགས་ལ་གནོད་སྐྱོན་བཏང་ཡོད་པ་དང་། གོད་ཆག་འདིའི་ཁྲོད་མི་ ༢༠༠༠ ནས་ ༣༠༠༠ བར་གྱི་སྡོད་གནས་མེད་པ་བཟོས་ཡོད་སྟབས། སི་རཱ་ལུའོ་ནཱེའི་(Charity world Vision)ཐེབས་རྩ་ཁང་གི་འགན་སྐུ་ཞབས་ཇམ་སི་ཆི་ཧྥི་ཝོ་(James Chifwelu)ལགས་ཀྱིས། ངས་གོད་ཆག་བྱུང་སའི་ཡུལ་དངོས་མཐོང་སྐབས། སེམས་པ་ཧ་ཅང་སྐྱོ་བྱུང་། རྒྱུ་མཚན་ནི་ཐེངས་འདིའི་གོད་ཆག་ཁྲོད་མི་མང་པོ་ཞིག་གིས་སོ་སོའི་ཕ་མ་སྤུན་མཆེད་སོགས་བློ་ཐག་ཉེ་བའི་མིའི་ཚེ་སྲོག་ཤོར་ཡོད་སྟབས། ས་ཁུལ་དེར་ངུ་ངག་དང་མྱ་ངན་བྱེད་མཁན་གྱིས་ཁེངས་འདུག་ཅེས་དང་། ཁོང་གིས་མུ་མཐུད་དུ། ང་འདམ་རུད་རྒྱུགས་ཏེ་ཚེ་སྲོག་མང་པོ་ཁྱེར་སོང་བར་བློ་ཕམ་བྱུང་ཡོད་ཀྱང་། གོད་ཆག་འདིའི་ཁྲོད་གཉིད་ལ་ཤོར་བའི་སློབ་ཕྲུག་མང་པོ་ཞིག་སློབ་གྲྭའི་སྒྲིག་ཆས་དང་ལྷན་དུ་ཚེ་སྲོག་ཤོར་ཡོད་པ་དེར་དེ་བས་ཀྱང་བློ་ཕམ་སྐྱེས་ཡོད། རྒྱུ་མཚན་ནི། གོད་ཆག་འདིས་མི་མང་པོ་ཞིག་གི་ཁང་ཁྱིམ་མེདཔ་བཟོས་ཡོད་ལ། བྱིས་པ་མང་པོ་ཞིག་དྭ་ཕྲུག་ཏུ་གྱུར་ཡོད་སྟབས། ད་ལྟ་ཁོ་ཚོར་སྡོད་གནས་དང་ཁ་ལག་གི་མཐུན་རྐྱེན་བསྐྲུན་རྒྱུ་ནི་གལ་གནད་དུ་མཐོང་། ཞེས་སོགས་བརྗོད་ཡོད།
གསར་འགོད་པ། སྐལ་བཟང་སྦྱིན་པ།


text:
སློབ་གྲྭ་ཁག་གི་རིགས་ལམ་འདུ་འཛོམས་རྒྱས་པའི་དབུ་འབྱེད་མཛད་སྒོར་ལམ་སྟོན་གསུང་བཤད་ཕེབས་པ།
༢༠༡༥ ཕྱི་ཟླ་ ༦ ཚེས་ ༢༣ ཉིན་སྔ་དྲོ་རང་གཞུང་ཤེས་རིག་ལས་ཁུངས་ཀྱི་གོ་སྒྲིག་འོག་དྷ་སྟེང་བོད་ཁྱིམ་སློབ་གྲྭའི་བདེ་སྐྱིད་ཚེ་རིང་ཚོགས་ཁང་དུ་རྒྱ་བལ་གཉིས་ཀྱི་གཏན་ཉིན་སློབ་གྲྭ་ཁག་གི་རིགས་ལམ་འདུ་འཛོམས་རྒྱས་པའི་དབུ་འབྱེད་མཛད་སྒོ་ཚུགས་ཡོད་ཅིང་། ཐོག་མར་བོད་རྒྱལ་ཁབ་དང་མི་རིགས་ཀྱི་ཆེད་དུ་སྐུ་སྲོག་བློས་གཏོང་མཁན་རྒྱལ་གཅེས་དཔའ་བོ་དཔའ་མོ་རྣམས་ཀྱི་རྗེས་དྲན་དུ་སྐར་མ་གཅིག་རིང་ངག་བཅད་གུས་འདུད་དང་། ཤེས་རིག་སྲོལ་རྒྱུན་ཚན་པའི་འགན་འཛིན་ཚེ་རིང་བསམ་གྲུབ་ལགས་ནས་ཕེབས་བསུ་དང་རིགས་ལམ་འདུ་འཛོམས་ཀྱི་ལས་རིམ་ངོ་སྤྲོད། དྷ་སྟེང་བོད་ཁྱིམ་སློབ་སྤྱི་རྣམ་གྲོལ་བཀྲ་ཤིས་ལགས་ནས་རིགས་ལམ་འདུ་འཛོམས་དང་འབྲེལ་བའི་གསུང་བཤད།
ཤེས་རིག་བཀའ་བློན་དངོས་གྲུབ་ཚེ་རིང་མཆོག་ནས་རིགས་ལམ་འདུ་འཛོམས་དང་འབྲེལ་བའི་ལམ་སྟོན་གསུང་བཤད། སློབ་ཁག་གསུམ་གྱི་སློབ་མ་གཉིས་རེ་ནས་དེང་རབས་ཤེས་ཡོན་ཐོག་རྟགས་གསལ་གཟིགས་འབུལ་བཅས་གྲུབ་མཚམས། སྐུ་མགྲོན་གཙོ་བོ་སློབ་དཔོན་ཟམ་གདོང་རིན་པོ་ཆེ་མཆོག་གིས་རིགས་ལམ་གྱི་གལ་གནད་ལས་བརྩམས་ཏེ། རིགས་ལམ་སློབ་སྦྱོང་གནང་རྒྱུ་དེ་སློབ་སྦྱོང་ཐམས་ཅད་ཀྱི་གཞི་མའམ་འཇུག་སྒོ་ལྟ་བུ་དེ་ཡིན་ཚུལ་དང་། སློབ་སྦྱོང་སྐབས་གལ་གནད་ཆེ་ཆུང་བརྩི་སྟངས་མ་ནོར་བ་དགོས་ཚུལ། རྣམ་དཔྱོད་མེད་ན་སློབ་སྦྱོང་གནང་མི་ཐུབ་པ་དང་། གནང་ཐུབ་ཀྱང་གཏིང་ཟབ་མི་ཡོང་བ་དཔེར་ན། འདམ་ལ་ཕུར་པ་བཏབ་པ་བཞིན་ཆགས་ཚུལ། སློབ་སྦྱོང་སྐབས་ཤེས་པ་དེ་ཡོན་ཏན་དང་ཆ་བཞག་པ་དེ་སྐྱོན་ཡིན་ཚུལ། ཆ་བཞག་པ་ལས་རྨོངས་ཞེན་ཡོང་ཚུལ། དེ་ནི་ཤེས་ཡོན་གྱི་འགལ་ཟླ་ཡིན་ཚུལ། ཐོག་མར་ག་རེ་ (What) དང་། ཅིའི་ཕྱིར། (Why) ཇི་ལྟར་ (How) བཅས་གསུམ་ཤེས་ན་སོ་སོས་ཤེས་པ་ཡིན་ཚུལ། ཆོས་ཀྱིས་རྨོངས་དད་སྤེལ་ཡོད་ནའང་། དེང་རབས་ཤེས་ཡོན་དང་ཚན་རིག་གིས་དེ་ལས་ལྷག་པ་རྨོངས་དད་སྤེལ་ཚུལ། ནང་པའི་སྲོལ་རྒྱུན་གྱི་ཤེས་ཡོན་དེ་ཐོས་བསམ་སྒོམ་གསུམ་ཐོག་ནས་འགྲོ་དགོས་ཚུལ། རིགས་པ་བཞིའི་སྒོ་ནས་དཔྱད་པ་བྱེད་དགོས་ཚུལ་སོགས་དང་། སྤྱིར་རྒྱ་གར་ནང་ཚད་མ་རིག་པ་བྱུང་ཚུལ་དང་། ཁྱད་པར་ནང་པའི་ཚད་མ་རིག་པ་བྱུང་ཚུལ་དང་ཡར་རྒྱས་འགྲོ་ཚུལ། ཡང་སྒོས་བོད་ནང་ཚད་མ་རིག་པ་དར་སྟངས། བོད་ཀྱིས་ནང་པའི་ཚད་མ་རིག་པའི་ཐོག་བསྡུ་ཆ་འབུལ་ཚུལ། བོད་ཀྱི་ཐུན་མོང་མ་ཡིན་པའི་རྟགས་གསལ་གཏོང་སྟངས་དེ་ཡག་པོ་ཤེས་ན། རྐང་པ་དང་། ལག་པ། སྐེད་པ། མགོ་བཅས་ཡོངས་རྫོགས་ཀྱི་ལུས་རྩལ་དང་། ངག་རྩལ་ནི་རླུང་སྦྱོང་ལོགས་སུ་མི་དགོས་པ། བསམ་བློ་ནི་མྱུར་བའི་ཤེས་རབ་སྐྱེད་ཐབས་དེ་ལྷག་མེད་པ་བཅས། གང་ལྟར་ལུས་ངག་ཡིད་གསུམ་སེམས་ཚོར་དང་བཅས་པ་ལྷན་ཅིག་ཏུ་སྦྱོང་བདར་སྤྲོད་པའི་ཐབས་ལམ་རྟགས་གསལ་ལས་ལྷག་པ་མེད་ཚུལ་དང་འཕྲོད་བསྟེན་ལ་ཇི་ཙམ་ཕན་ཚུལ་སོགས་ལམ་སྟོན་གསུང་བཤད་ཕེབས་པ་དང་། མཐར་ཤེས་ཡོན་འགན་འཛིན་དངོས་གྲུབ་བསྟན་པ་ལགས་ནས་ཐུགས་རྗེ་ཆེ་ཞུའི་གསུང་བཤད་གནང་སྟེ་དབུ་འབྱེད་མཛད་སྒོ་གྲུབ་འདུག
སྐབས་དེར་ཤེས་རིག་དྲུང་ཆེ་སྟོབས་རྒྱལ་ཚེ་རིང་ལགས་དང་། སམ་བྷོ་ཊ་སྤྱི་ཁྱབ་འགན་འཛིན་ཀརྨ་ཆུང་བདག་ལགས། བོད་ཁྱིམ་གྱི་ལས་ཀྱི་སྣེ་མོ་བ་རྣམ་པ་སོགས་མི་སྣ་ཁག་དང་། དེ་བཞིན་སློབ་གྲྭ་ཁག་ ༣༢ ནས་ཆོས་དགེ་ ༣༢ དང་སློབ་ཕྲུག་ ༡༩༥ ཙམ་བཅས་ཁྱོན་མི་གྲངས་ ༢༤༠ ཙམ་འདུ་འཛོམས་བྱུང་བ་མ་ཟད། ད་ལམ་གྱི་རིགས་ལམ་འདུ་འཛོམས་རྒྱས་པ་འདི་བཞིན་ ༢༠༡༥ ཕྱི་ཟླ་ ༦ ཚེས་ ༢༣ ནས་ ༢༩ བར་གནང་རྒྱུ་རེད་འདུག